ކަޅު ދަބަހުގައި އުފަލަމުންދާ ތަކެތި – Sheikh Fikree Sheikh Fikree\nރިޝްވަތުގެ ފައިސާ އުފުލާ ވާހަކަ މީޑިޔާގެ ސުރުޚީތަކުގައި އާންމުވެފައިވާ މި ދުވަސްވަރެކެވެ. ކުރިޔާއި މިހާރުގެ ރައީސުންނާއި މަޖިލިސް މެންބަރުންނާއި، ދައުލަތުގެ އިސްވެރީންނާއި، އެކިދުވަސްވަރު މިނިސްޓަރުކަން ކުރައްވާފައި ފަރާތްތައްވެސް މި ތުހުމަތުގައި ހިމެނެއެވެ. އެކިއެކި ސިޔާސީ ޕޯޑިޔަމްތަކުގައިވެސް މި ކަޅު ދަބަހުގައި އުފުލި އެއްޗެތީގެ ވާހަކަ ދެކެވެއެވެ. ބައެއް ފަރާތްތަކުން ތުހުމަތު ކުރާގޮތުގައި އެދަބަހުގައި އުފުލީ ފައިސާއެވެ. އަނެއް ބަޔަކު ބުނާގޮތުގައި އެމީހުން އެ ދަބަހުގައި އުފުލީ “ނަން ހާމަކުރަން ބޭނުން ނުވާ” ދިޔާ ތަކެއްޗެވެ.\nމިފަދަ އަނެއް ވާހަކައަކީ، ކޮވިޑްގެ ވަބާގެ ތެރޭގައި، ރައްޔިތުން ބިރުވެރިކަމެއްގައި، ފުރަބަންދުގައި ތިއްބި ދުވަސްވަރުގައި، ދައުލަތުގެ ބައެއް އިސްފަރާތްތަކުން ހިނގަމުންދިޔަ ބަދުއަޚުލާޤީ ޢަމަލުތަކެއްގެ ވާހަކައެވެ. ހިތާމަޔަކީ، އެ ފާހިޝް ޢަމަލުތައް ހިންގާފައިވަނީ ބަރަކާތްތެރި ރަމަޟާންމަހުގެ ތެރޭގައި ކަމަށްވާތީއެވެ. އެ ތުހުމަތުތަކުގެ ތެރޭގައި ދައުލަތުގެ އިސްވެރިން އެއްޖިންސުން ގުޅުންހިންގާ ކަމުގެ ތުހުމަތުވެސް މީޑިޔާގައިތަކުގައިވަނީ ފަލަސުރުޚީއިން ޖާގަ ހޯދާފައެވެ.\nމިއީ މުނިފޫހި ފިލުވަން ދައްކަންވާ ވާހަކަތަކަކަށްވުރެ ބިރުވެރިކަން ބޮޑު، ބޮޑެތި ފާފަތަކެއްގެ ވާހަކައެވެ. ހިތާމައަކީ މިއަދު މިފަދަ ފާޙިޝް ޢަމަލުތަކާއި މުންކަރާތްތަކުގެ ވާހަކައަކީ، ބައެއް މީހުންނަށް އެއްވެސް މަސައްލައަކަށް ނުވާ، އާދައިގެ ކަމެއްކަމުގައި ދެކެވެންފަށައިފައިވާ ކަމެވެ. ރިޝްވަތުގެ ފައިސާދޭ ވާހަކައާއި، އެފައިސާގައި ހިފާ މީހުންވެސް އެއްވެސް ޖެހިލުމެއް، ލަދުވެތިކަމެއްނެތި އެކަކު އަނެކަކަށް އިނގިލި ދިއްކުރަމުންދާއިރު، މިއީ މާތް ﷲ ނަހީކުރައްވާފައިވާ ބޮޑެތި ފާފަތަކުގެ ތެރެއިން ހިމެނޭ ކަންތައްތަކެއްކަން ހަނދާންނެތިފައިވާ ކަހަލައެވެ.\nރިއްޝަވަތު ދިނުމަކީ ބޮޑު ފާފައެކެވެ. ރިޝްވަތު ދިނުމާއި ރިޝްވަތު ހިފުންވެސް ވަނީ ނަހީކުރައްވާފައެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. “لَعْنَةُ اللَّهِ عَلَى الرَّاشِي وَالْمُرْتَشِي” رواه ابن ماجه މާނައީ: “ރިޝްވަތު ދޭ މީހާއާއި ރިޝްވަތު ހިފާމީހާއަށް މާތް ﷲ ވަނީ ލަޢްނަތް ލައްވާފައެވެ.” އަދި ބައެއް ބަސްފުޅުތަކުގައިވެއެވެ. “ރިޝްވަތު ދޭ މީހާއާއި ރިޝްވަތު ހިފާ މީހާއާއި އެދެމެދުގައި އެކަންކޮށްދިނުމަށް އެހީތެރިވެދީ، މެދުވެރިވާ މީހާއަށްވެސް މާތް ﷲ ލަޢްނަތް ލައްވާފައިވެއެވެ.”\nމާތް ﷲ ލަޢްނަތް ލެއްވުމަކީ އެއިލާހުގެ ރަޙުމަތުން ބޭރުކުރައްވައި، އެމީހެއްގެ މައްޗަށް އެއިލާހު ކޯފާވެވޮޑިގަތުމެވެ. މާތް ﷲ ގެ ރަޙުމަތް ކާއިނާތުގައިވާ ހުރިހާ އެއްޗެއްގެ މައްޗަށް ތަނަވަސްވެގެންވެއެވެ. ވީއިރު، ތިމާގެ ނަފްސު އެއިލާހުގެ ކޯފާއަށް ހުށަހެޅުމަކީ ދުނިޔެއާއި އާޚިރަތުގެ އަބާއްޖަވެރިކަން އެމީހަކަށް ލިބޭނޭ ކަމެކެވެ.\nހަމައެފަދަ ނުބައިކަންބޮޑު ޢަމަލަކީ މުއުމިނުންގެ މެދުގައި ފާޙިޝް ކަންކަމުގެ ވާހަކަ ޢާއްމު ކުރުމެވެ. ފާހިޝް ޢަމަލުތައް ދީނުގައިވަނީ ނަހީކުރައްވާފައެވެ. ﷲ ތަޢާލާ ވަޙީކުރައްވާފައިވެއެވެ. ﴿ قُلْ إِنَّمَا حَرَّمَ رَبِّيَ الْفَوَاحِشَ مَا ظَهَرَ مِنْهَا وَمَا بَطَنَ وَالإِثْمَ وَالْبَغْيَ بِغَيْرِ الْحَقِّ وَأَن تُشْرِكُواْ بِاللّهِ مَا لَمْ يُنَزِّلْ بِهِ سُلْطَاناً وَأَن تَقُولُواْ عَلَى اللّهِ مَا لاَ تَعْلَمُونَ ﴾ (الأعراف: 33) މާނައި: “ކަލޭގެފާނު ވިދާޅުވާށެވެ! ތިމަންކަލޭގެފާނުގެ ވެރިރަސްކަލާނގެ ޙަރާމް ކުރެއްވިކަން ކަށަވަރީ، ފާޙިޝް ކަންތައްތަކެވެ. އޭގެތެރެއިން ފާޅުވެގެންވާ ކަންތަކާއި ވަންހަނާ ވެގެންވާ ކަންތަކެވެ. އަދި ފާފަކުރުމާއި، ޙައްޤަކާ ނުލައި މީސްތަކުންނަށް އަނިޔާވެރިވުމެވެ. އަދި އެ އެއްޗަކަށް އެއްވެސް ޙުއްޖަތެއް ދެއްވާފައި ނުވާ އެއްޗެއް، ތިޔަބައިމީހުން، ﷲއަށް ޝަރީކު ކުރުމެވެ. އަދި ތިޔަބައިމީހުންނަށް އެނގިގެންނުވާ އެއްޗެއް، ﷲ އާމެދު ތިޔަބައިމީހުން ބުނުމެވެ.”\nއަލްބުޚާރީއާއި މުސްލިމްގައި ރިވާވެގެންވެއެވެ. ސަޢުދު ބުނު ޢުބާދާ رضي الله عنه ވިދާޅުވިއެވެ. “އަހުރެންގެ އަނބިމީހާއެކު ފިރިހެނެއް އޮއްވާ ފެނިއްޖެނަމަ، އެ ފިރިހެނާގެ ގައިގައި ކަނޑީގެ ތޫނު މިޔައިން ޖަހާ ހުށީމެވެ.” އެޚަބަރު ކީރިތި ރަސޫލާ صلى الله عليه وسلم އަށް އިވިވަޑައިގަތުމުން ޙަދީޘް ކުރެއްވިއެވެ. “ތިޔަބައިމީހުން ސަޢުދުގެ ޣީރަތްތެރިކަމާމެދު ޙަރާންވަނީތޯއެވެ؟ ﷲ ގަންދީ ބުނަމެވެ. ހަމަކަށަވަރުން، އެކަލޭގެފާނަށްވުރެ (އެބަހީ: ސަޢުދަށްވުރެ) ތިމަންކަލޭގެފާނުގެ ޣީރަތްތެރިކަން މާ ބޮޑެވެ. އަދި މާތް ﷲ ގަންދީ ބުނަމެވެ. ތިމަންކަލޭގެފާނުގެ ޣީރަތްތެރިކަމަށްވުރެ މާތް ﷲ ގެ ޣީރަތްތެރިކަން މާ މަތިވެރިވެގެންވެއެވެ. ﷲ ގެ ޣީރަތްތެރިކަމަށްޓަކައި، ފާޙިޝް ޢަމަލުތަކުގެ ތެރެއިން ފާޅުވެގެންވާ ކަންތައްތަކާއި ވަންހަނާވެގެންވާހާ ކަންތަކެއްވަނީ ނަހީކުރައްވާފައެވެ.”\nފާޅުގަ އާއި ސިއްރުގައި ކުރެވޭ އެންމެހައި ފާފަތަކުން އެއްކިބާވުމަށް ﷲ ތަޢާލާ އަންގަވައި ވަޙީކުރައްވާފައިވެއެވެ. ﴿ وَذَرُواْ ظَاهِرَ الإِثْمِ وَبَاطِنَهُ إِنَّ الَّذِينَ يَكْسِبُونَ الإِثْمَ سَيُجْزَوْنَ بِمَا كَانُواْ يَقْتَرِفُونَ ﴾ (الأنعام: 120) މާނައީ: “ތިޔަބައިމީހުން، ބޭރުފުށުގެ ފާފަޔާއި، އެތެރެފުށުގެ ފާފަދޫކޮށްލާށެވެ! ހަމަކަށަވަރުން، ފާފަތައް ހޯދައިގަންނަ މީހުންނަށް، އެއުރެން ކޮށްއުޅުނު ފާފަތަކުގެ ސަބަބުން ޖަޒާ ލިބޭނެތެވެ.”\nމިއާޔަތުގެ ތަފްސީރުގައި މުޖާހިދު رحمه الله ވިދާޅުވެފައިވެއެވެ. “ބޭރުފުށުގެ ފާފަޔާއި، އެތެރެފުށުގެ ފާފަ” އޭ އޮތް ބަސްފުޅުގެ މުރާދަކީ ސިއްރުގައްޔާއި ފައުޅުގައި ކުރާ ފާފަތަކެވެ.” ޤަތާދާ رحمه الله ވިދާޅުވެފައިވެއެވެ. އެއީ ފާފައިގެ މަދު މިވަރާއި ގިނަ ފާފަތަކާއި، ފައުޅާ ސިއްރުގައި ކުރާ ފާފަތަކެވެ.”\nފާހިޝް ޢަމަލުކޮށްފައި އެވާހަކަ ދެއްކުމުގެ ނުބައިކަން ބޮޑުވެގެންވާ ފާފައެވެ.ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. “كُلُّ أُمَّتِي مُعَافًى إِلَّا المُجَاهِرِينَ، وَإِنَّ مِنَ المُجَاهَرَةِ أَنْ يَعْمَلَ الرَّجُلُ بِاللَّيْلِ عَمَلًا، ثُمَّ يُصْبِحَ وَقَدْ سَتَرَهُ اللَّهُ عَلَيْهِ، فَيَقُولَ: يَا فُلاَنُ، عَمِلْتُ البَارِحَةَ كَذَا وَكَذَا، وَقَدْ بَاتَ يَسْتُرُهُ رَبُّهُ، وَيُصْبِحُ يَكْشِفُ سِتْرَ اللَّهِ عَنْهُ “رواه البخاري މާނައީ: “މުޖާހިރުން ފިޔަވައި ތިމަންކަލޭގެފާނުގެ އުއްމަތުގެ ހުރިހާ އެންމެނަށް ޢަފޫކުރެއްވޭހުއްޓެވެ. މުޖާހިރަކީ، ރޭގަނޑުގެ ވަގުތުގައި މީހަކު (ނުބައި) ޢަމަލެއް ކުރުމަށްފަހު، ހެނދުނު، މާތް ﷲ އޭނާގެ މައްޗަށް އެކަން ސިއްރު ކުރައްވާފައިވަނިކޮށް، އޭނާ އަމިއްލައަށް ނިކުމެ އެފާފައިގެ ވާހަކަދައްކައި އުޅޭ މީހުންނެވެ. އޭނާ ބުނެއެވެ. އޭ އެވެނި މިވެނި މީހެކެވެ! ރޭގައި ތިމަންނަ އެވެނި މިވެނި ކަމެއް ކުރީމެވެ. އޭނާގެ ރައްބު އޭނާގެ ޢަމަލުތައް ފޮރުއްވައިދެއްވާފައިވަނިކޮށް އޭނާ ހެނުދާ ނިކުމެ މާތް ﷲ ސިއްރުކޮށްދެއްވި ކަންތަކުގެ ވާހަކަ ދައްކައެވެ.” ވީމާ ފާފައަކަށް އަރައިގަނެވުމުން، އެކަމުން ތައުބާވެ އެފާފަ ކުރެވުން މައްޗަށް ހިތާމަ ކުރަންޖެހޭނެއެވެ. އަދި އެފާފައިގެ ވާހަކަ މީސްތަކުންގެ ތެރޭގައި ދެއްކުމުން އެއްކިބާވާންޖެހޭނެވެ. ހަމައެފަދައިން، ހަޑިހުތުރު ބަސްތަކާއި އަވަގުރާނަ ގޮވާ ވީޑިޔޯތަކާއި އޯޑިޔޯތައް އާންމުކުރުމަކީވެސް ކޮށްގެންވާނޭ ޢަމަލެއް ނޫނެވެ. މިފަދަ ކަންކަމަކީ އަޅުގަނޑުމެންގެ ތެރޭގައި އާންމުވަމުންދާ ބައެއް ކަންކަމެވެ. ނަމަވެސް އެކަންކަމާމެދު ބިރިވެތިވެ ކަންބޮޑުވާންޖެހޭ ނުބައި ޢަމަލުތަކެކެވެ. އަދި އެ ޢަމަލުތަކަކީ އަޅުގަނޑުމެން ނުރުހޭ، ބަލައިނުގަންނަ ޢަމަލުތަކަކަށް ވާންޖެހޭނެއެވެ.


Nabee Beykalunge Vaahaka: Nuh Alaihihsalaam (Part 5) | Dhiislam\nނަބީބޭކަލުންގެ ވާހަކަ: ނޫޙު ޢަލައިހިއްސަލާމް (5 ވަނަ ބައި)\nޑރ. މޫސާ އަންވަރު ހަސަން ޖޫން 19, 2020\nسورة نوح ގައި މާތް الله ވަޙީ ކުރައްވަފައިވަނީ ﴿إِنَّا أَرْسَلْنَا نُوحًا إِلَىٰ قَوْمِهِ أَنْ أَنذِرْ قَوْمَكَ مِن قَبْلِ أَن يَأْتِيَهُمْ عَذَابٌ أَلِيمٌ ﴾ ހަމަކަށަވަރުން، ތިމަންރަސްކަލާނގެ، نوحގެފާނު އެކަލޭގެފާނުގެ قومގެމީހުންގެ ގާތަށް رسولކަމާއިގެން ފޮނުއްވީމެވެ. ކަލޭގެފާނުގެ قومގެމީހުންނަށް إنذارކުރައްވާށޭ އަންގަވަމުންނެވެ. (އެއީ) އެއުރެންނަށް ވޭންދެނިވި عذاب އައުމުގެ ކުރިންނެވެ. ﴿قَالَ يَا قَوْمِ إِنِّي لَكُمْ نَذِيرٌ مُّبِينٌ﴾ އެކަލޭގެފާނު ވިދާޅުވިއެވެ. އޭ، އަހުރެންގެ قومގެމީހުންނޭވެ! ހަމަކަށަވަރުން، އަހުރެންނީ، ތިޔަބައިމީހުންނަށް ބަޔާންވެގެންހުރި إنذارކުރާ މީހަކީމެވެ. ﴿أَنِ اعْبُدُوا اللَّـهَ وَاتَّقُوهُ وَأَطِيعُونِ ﴾ (ވިދާޅުވަމުންނެވެ.) ތިޔަބައިމީހުން اللَّهއަށް އަޅުކަންކުރާށެވެ! އަދި ތިޔަބައިމީހުން، އެކަލާނގެއަށް تقوىވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންވާށެވެ!\n﴿ يَغْفِرْ لَكُم مِّن ذُنُوبِكُمْ وَيُؤَخِّرْكُمْ إِلَىٰ أَجَلٍ مُّسَمًّى إِنَّ أَجَلَ اللَّـهِ إِذَا جَاءَ لَا يُؤَخَّرُ لَوْ كُنتُمْ تَعْلَمُونَ ﴾\nމާނައީ: (އޭރުން) އެކަލާނގެ، ތިޔަބައިމީހުންގެ ފާފަތައް ތިޔަބައިމީހުންނަށްޓަކައި ފުއްސަވައިދެއްވާނެތެވެ. އަދި ކަނޑައަޅުއްވާފައިވާ މުއްދަތަކަށް ތިޔަބައިމީހުން ފަސްކުރައްވާނެތެވެ. ހަމަކަށަވަރުން، اللَّه ކަނޑައަޅުއްވާފައިވާ أجلއަތުވެއްޖެނަމަ، ލަހެއް ނުކުރައްވާނެތެވެ. ތިޔަބައިމީހުންނަށް (އެކަން) އެނގޭކަމުގައި ވާނަމައެވެ.\n﴿ قَالَ رَبِّ إِنِّي دَعَوْتُ قَوْمِي لَيْلًا وَنَهَارًا ﴾ އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، ތިމަންކަލޭގެފާނުގެ قومގެމީހުންނަށް (إيمانވުމަށް) ރެއާއި، ދުވާލު ތިމަންކަލޭގެފާނު ގޮވައިލެއްވީމެވެ.\n﴿فَلَمْ يَزِدْهُمْ دُعَائِي إِلَّا فِرَارًا ﴾ ފަހެ، ތިމަންކަލޭގެފާނުގެ ގޮވައިލެއްވުން، ފިލާންދިޔުން ނޫންކަމެއް އެއުރެންނަކަށް އިތުރެއް ނުކުރިއެވެ. (އެބަހީ: އެކަލޭގެފާނު ތެދުމަގަށް ގޮވައިލެއްވިވަރަކަށް، އެއުރެންދަނީ، އެކަލޭގެފާނުގެ دعوةއާ ދުރަށެވެ.)\n﴿ وَإِنِّي كُلَّمَا دَعَوْتُهُمْ لِتَغْفِرَ لَهُمْ جَعَلُوا أَصَابِعَهُمْ فِي آذَانِهِمْ وَاسْتَغْشَوْا ثِيَابَهُمْ وَأَصَرُّوا وَاسْتَكْبَرُوا اسْتِكْبَارًا ﴾ އަދި ހަމަކަށަވަރުން، އިބަރަސްކަލާނގެ އެއުރެންގެ ފާފަފުއްސެވުމަށްޓަކައި، ތިމަންކަލޭގެފާނު އެއުރެންނަށް (إيمانވުމަށް) ގޮވައިލައްވާ ކޮންމެ ފަހަރަކު، އެއުރެންގެ އިނގިލިތައް، އެއުރެންގެ ކަންފަތްތަކުގައި އަޅަތެވެ. އަދި އެއުރެންގެ ފޭރާމުން، އެއުރެން ނިވާވެގަނެތެވެ. އަދި އެއުރެން (كفرވެރިކަންމަތީ) ދެމިތިބެތެވެ. އަދި ނުހަނު ބޮޑާވެގަނެތެވެ.\n﴿ثُمَّ إِنِّي دَعَوْتُهُمْ جِهَارًا ﴾ ދެން ހަމަކަށަވަރުން، ތިމަންކަލޭގެފާނު އެއުރެންނަށް ހަރުއަޑުން ގޮވައިލެއްވީމެވެ. ﴿ ثُمَّ إِنِّي أَعْلَنتُ لَهُمْ وَأَسْرَرْتُ لَهُمْ إِسْرَارًا ﴾ ދެން ހަމަކަށަވަރުން، ތިމަންކަލޭގެފާނު އެއުރެންނަށް ފާޅުގައި ގޮވައިލެއްވީމެވެ. އަދި ތިމަންކަލޭގެފާނު ވަންހަނާކޮށް ސިއްރުކުރައްވައި، އެއުރެންނަށް ގޮވައިލެއްވީމެވެ.\n﴿فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّارًا ﴾ ފަހެ، ތިމަންކަލޭގެފާނު ވިދާޅުވީމެވެ. ތިޔަބައިމީހުންގެ ވެރިރަސްކަލާނގެ حضرةގައި ފާފަފުއްސެވުމަށްއެދި، ތިޔަބައިމީހުން ދަންނަވާށެވެ! ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ ރަސްކަލާނގެކަމުގައިވެއެވެ. ﴿يُرْسِلِ السَّمَاءَ عَلَيْكُم مِّدْرَارًا ﴾ (އޭރުން) އެކަލާނގެ ތިޔަބައިމީހުންގެ މައްޗަށް ބޯކޮށް (ވެހޭގޮތުގައި) ވާރޭ ފޮނުއްވާނެތެވެ.\n﴿ وَيُمْدِدْكُم بِأَمْوَالٍ وَبَنِينَ وَيَجْعَل لَّكُمْ جَنَّاتٍ وَيَجْعَل لَّكُمْ أَنْهَارًا ﴾ އަދި މުދާތަކާއި، ދަރިންގެގޮތުން، އެކަލާނގެ ތިޔަބައިމީހުންނަށް مددދެއްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ބަގީޗާތައް ލައްވާނެތެވެ. އަދި އެކަލާނގެ ތިޔަބައިމީހުންނަށްޓަކައި ކޯރުތައްވެސް ލައްވާނެތެވެ. ﴿مَّا لَكُمْ لَا تَرْجُونَ لِلَّـهِ وَقَارًا ﴾ ތިޔަބައިމީހުން اللَّهގެ عظمةތެރިކަމަށް اعتقاد ނުކުރަނީ ކީއްވެގެންހެއްޔެވެ؟ ﴿وَقَدْ خَلَقَكُمْ أَطْوَارًا ﴾ ހަމަކަށަވަރުން، އެކަލާނގެ ތިޔަބައިމީހުން ހެއްދެވީ، ތަފާތު مرحلةތަކަކުންނެވެ.\n﴿ أَلَمْ تَرَوْا كَيْفَ خَلَقَ اللَّـهُ سَبْعَ سَمَاوَاتٍ طِبَاقًا ﴾ މަތިމައްޗަށް اللَّه، ހަތް އުޑުހެއްދެވީ ކިހިނަކުންކަން ތިޔަބައިމީހުން ބަލައި ނުވިސްނަނީ ހެއްޔެވެ؟ ﴿ وَجَعَلَ الْقَمَرَ فِيهِنَّ نُورًا وَجَعَلَ الشَّمْسَ سِرَاجًا ﴾ އަދި އެކަލާނގެ އެ އުޑުތަކުގައި ހަނދު نورއެއްކަމުގައި ލެއްވިއެވެ. އަދި އެކަލާނގެ އިރު، ވޮށެއްގެ ގޮތުގައި ލެއްވިއެވެ. ﴿ وَاللَّـهُ أَنبَتَكُم مِّنَ الْأَرْضِ نَبَاتًا ﴾ އަދި اللَّه، ތިޔަބައިމީހުން ބިމުން އުފައްދަވައި ހެއްދެވިއެވެ.\n﴿ثُمَّ يُعِيدُكُمْ فِيهَا وَيُخْرِجُكُمْ إِخْرَاجًا ﴾ ދެން އެކަލާނގެ ތިޔަބައިމީހުން އެ ބިމަށް إعادةކުރައްވާނެތެވެ. އަދި އެކަލާނގެ ތިޔަބައިމީހުން (އެ ބިމުން) ނެރުއްވާނެތެވެ. ﴿ وَاللَّـهُ جَعَلَ لَكُمُ الْأَرْضَ بِسَاطًا ﴾ އަދި اللَّه، ތިޔަބައިމީހުންނަށްޓަކައި ފެތުރިގެންވާ ދޫލައެއްގެ ގޮތުގައި ބިންގަނޑުލެއްވިއެވެ. ﴿لِّتَسْلُكُوا مِنْهَا سُبُلًا فِجَاجًا﴾ (އެއީ) އެބިމުން ތިޔަބައިމީހުން ތަނަވަސް މަގުތައް ހޯދައިގަތުމަށްޓަކައެވެ. ﴿ قَالَ نُوحٌ رَّبِّ إِنَّهُمْ عَصَوْنِي وَاتَّبَعُوا مَن لَّمْ يَزِدْهُ مَالُهُ وَوَلَدُهُ إِلَّا خَسَارًا ﴾ نوحގެފާނު ވިދާޅުވިއެވެ. އަޅުގެ ވެރިރަސްކަލާކޮ! ހަމަކަށަވަރުން، އެއުރެން މިއަޅާޔަށް އުރެދިއްޖައޫއެވެ. އަދި އެއުރެންގެ މުދަލުންނާއި، ދަރިންގެ ފަރާތުން އެއުރެންނަށް ގެއްލުމެއްނޫން އެހެންކަމެއް ނުލިބޭ މީހުނާ އެއުރެން تبع ވެއްޖައޫއެވެ.\n﴿ وَمَكَرُوا مَكْرًا كُبَّارًا ﴾ އަދި އެއުރެން ބޮޑުވެގެންވާ މަކަރުވެރި ރޭވުމެއް ރޭވޫއެވެ. ﴿ وَقَالُوا لَا تَذَرُنَّ آلِهَتَكُمْ وَلَا تَذَرُنَّ وَدًّا وَلَا سُوَاعًا وَلَا يَغُوثَ وَيَعُوقَ وَنَسْرًا ﴾ އަދި އެއުރެން ބުނޫއެވެ. ހަމަކަށަވަރުން، ތިޔަބައިމީހުންގެ إلهންތައް ތިޔަބައިމީހުން ދޫނުކުރާހުށިކަމެވެ! އަދި ހަމަކަށަވަރުން، ތިޔަބައިމީހުން وَدّއާއި، سُواعއާއި، يَغوثއާއި، يَعوقއާއި، نَسرއާއި (މިހުރިހާ ބުދުތައް) ދޫކޮށްނުލާހުށިކަމެވެ! ﴿وَقَدْ أَضَلُّوا كَثِيرًا وَلَا تَزِدِ الظَّالِمِينَ إِلَّا ضَلَالًا﴾ އަދި ހަމަކަށަވަރުން، އެއުރެން ގިނަބަޔަކު މަގުފުރެއްދޫއެވެ. އަނިޔާވެރިންނަށް މަގުފުރެދުން ނޫން އެހެންކަމެއް އިތުރު ނުކުރައްވާނދޭވެ!\n﴿مِّمَّا خَطِيئَاتِهِمْ أُغْرِقُوا فَأُدْخِلُوا نَارًا فَلَمْ يَجِدُوا لَهُم مِّن دُونِ اللَّـهِ أَنصَارًا﴾ އެއުރެންގެ ފާފަތަކުގެ ސަބަބުން އެއުރެން غرقކުރެއްވިއެވެ. ދެން އެއުރެން އަލިފާނަށް ވެއްދެވިއެވެ. ފަހެ، اللَّهފިޔަވައި نصرދޭނޭ ބަޔަކު އެއުރެންނަކަށް ނުފެނުނޫއެވެ. ﴿وَقَالَ نُوحٌ رَّبِّ لَا تَذَرْ عَلَى الْأَرْضِ مِنَ الْكَافِرِينَ دَيَّارًا﴾ އަދި نوحގެފާނު ވިދާޅުވިއެވެ. އަޅުގެ ވެރިރަސްކަލާކޮ! كافرންގެ ތެރެއިން ހަމައެކަކުވެސް އިބަރަސްކަލާނގެ މި ބިންމަތީގައި ނުބަހައްޓަވާނދޭވެ!\n﴿إِنَّكَ إِن تَذَرْهُمْ يُضِلُّوا عِبَادَكَ وَلَا يَلِدُوا إِلَّا فَاجِرًا كَفَّارًا﴾ ހަމަކަށަވަރުން، އިބަރަސްކަލާނގެ އެއުރެން ދޫކުރައްވައިފިނަމަ، އެއުރެން އިބަރަސްކަލާނގެ އަޅުތަކުން މަގުފުރައްދާނެތެވެ. އަދި އެއުރެން فاجر، كفرވެރިކަން ބޮޑު ދަރިޔަކުމެނުވީ ނުވެސް ވިހާނެތެވެ.\n﴿ رَّبِّ اغْفِرْ لِي وَلِوَالِدَيَّ وَلِمَن دَخَلَ بَيْتِيَ مُؤْمِنًا وَلِلْمُؤْمِنِينَ وَالْمُؤْمِنَاتِ وَلَا تَزِدِ الظَّالِمِينَ إِلَّا تَبَارًا﴾ އަޅުގެ ވެރިރަސްކަލާކޮ! މިއަޅާޔާއި، މިއަޅާގެ މައިންބަފައިންނާއި، إيمانވެގެންހުރެ މިއަޅާގެ ގެޔަށް ވަދެއްޖެ މީހަކާއި، مؤمن ފިރިހެނުންނާއި، مؤمن އަންހެނުންނަށް ފާފަފުއްސަވާނދޭވެ! އަދި އަނިޔާވެރިންނަށް ހަލާކުނޫން އެހެންކަމެއް އިތުރު ނުކުރައްވާނދޭވެ!"\nނޫޙުގެފާނުގެ ވާހަކައިގެ މުޅި މަޟްމޫނަށް ބަލާއިރު ކީރިތި ޤުރްއާނުގެ ތަފާތު ސޫރަތްތަކުގައި އެކަލޭގެފާނަށް އީމާންވީ މީހުންނަށް މަދަޙަ ވަޙީ ކުރައްވައިފައިވާއިރު، އީމާންނުވި މީހުންނާ މެދު ރުހިވޮޑިނުގަތުން ހާމަކުރައްވައިފައިވެއެވެ. (ނުނިމޭ)\nޑރ. މޫސާ އަންވަރު ހަސަން އޮކްޓޯބަރ 21, 2021\nމުސްލިމް ސްޕެއިން ވެއްޓުން - ދިވެހީންނަށް ޢިބުރަތެއް\nޢަލީ ރިޟްވާން - އދ.މާމިގިލި އޮކްޓޯބަރ 19, 2021\nޤުރުއާނާއި ގުޅޭ މުހިންމު7ފޮތް އޮންލައިންކޮށް ކިޔާލާ!\nޢަލީ އަޙްސަން އިޙްސާން ސެޕްޓެމްބަރ 14, 2021\nނަބީބޭކަލުން ނަންފުޅުތައް ތަކުރާރުވެފައިވާ ޢަދަދު\nޑރ. މޫސާ އަންވަރު ހަސަން ޖުލައި 8, 2021\nދީނަށް ފުރައްސާރަ ކުރާ މީހުންނަށް ފިޔަވަޅެއް ނޭޅޭ: ޑރ ޝަހީމް\nޙަސްނާ އަޙްމަދު ޖޫން 28, 2021\nސެކިއުލަރ ބިލާއި ދެކޮޅަށް 100 ކައުންސިލުން ބަޔާން ނެރެފި\nޙަސްނާ އަޙްމަދު ޖޫން 24, 2021\nMore in ކޮލަމިސްޓް\n"ހުސްއެދުރުން ފޮތް 2" ހިލޭ ޑައުންލޯޑް ކުރައްވާ!\nޝުޢައިބު ޢަލީ ތަކުރުފާނު މާރޗް 20, 2021\nﷲއާއި ބައްދަލުވާން އެދޭނަމަ... ދެކަމަކަށް ސަމާލުވާށެ!\nމުހައްމަދު އަފްޒަލް މާރޗް 18, 2021\nދީނާއި ދައުލަތް ވަކިކުރި އަތާތުރުކްގެ ސިޔާސަތުން ފިލާވަޅެއް - ދިވެހިންނޭވެ! ހޭއަރާށެވެ.\nޢަލީ ރިޟްވާން - އދ.މާމިގިލި މާރޗް 13, 2021\nއައްޝައިޚް މުޢިއްޒު ބުޚާރީގެ ވަރަށް ޚާއްސަ ދަރުސެއް މިރޭ\nނޮވެމްބަރ 17, 2021\nޢިލްމު އިންސްޓިޓިއުޓް ފޯރ އިސްލާމިކް ސްޓަޑީޒް އިން 100 ހާފިޒުން އުފެއްދުމުގެ ޕްރޮގްރާމެއް ފަށަނީ\nއޮކްޓޯބަރ 28, 2021\nއޮކްޓޯބަރ 21, 2021\n"ތަހުޒީބީ އަޚްލާޤީ މުޖުތަމައަކަށް" މިނަމުގައި އިސްލާމް މުދައްރިސުންނަށް ޙާއްސަކޮށް ވޯކްޝޮޕެއް ކުރިޔަށް ގެންގޮސްފި\nއޮކްޓޯބަރ 20, 2021\nހުޅުމާލޭގައި ޢަރަބި މީޑިއަމަށް ކިޔަވައިދޭ ސްކޫލެއް ބޭނުންވޭ: ރައްޔިތުންގެ އާދޭސް\nއޮކްޓޯބަރ 19, 2021\nBook-reader Facebook Twitter Telegram Rss


ބައެއް މީހުންގެ ގައިގައި ގިނައިން މަދިރި ހަފަނީ ކީއްވެ؟ | Jazeera\tބައެއް މީހުންގެ ގައިގައި ގިނައިން މަދިރި ހަފަނީ ކީއްވެ؟ - Jazeera\nބައެއް މީހުންގެ ގައިގައި ގިނައިން މަދިރި ހަފަނީ ކީއްވެ؟\nއާމިނަތު އަޙުމާ April 25, 2019 49 views0\nބައެއް މީހުންނަށް ހީވާ ގޮތުގައި އެމީހުން ގައިގައި މަދިރި ހަފަނީ އެހެން މީހުންނަށްވުރެ ގިނައިން ނުވަތަ އެެހެން މީހުންނަށްވުރެ މަދުންނެވެ. ގިނަ މީހުން ދެކޭ ގޮތުގައި މިއީ އެމީހުންނަށް ހީވެފައި އޮންނަ ކުށްހީއެކެވެ. ނަމަވެސް ކަންތައް ހިނގަނީ ހަމައެފަދައިންނެވެ. އެއްބައި މީހުންގެ ގައިގައި އެހެން މީހުންނަށް ވުރެ ގިނައިން މަދިރި ހަފައެވެ.\nލަފާކުރެވޭ ގޮތުގައި ގާތްގަނޑަކަށް 20 އިންސައްތަ މީހުންނަކީ އެމީހުންގެ ގައިގައި މަދިރިއަށް މާ ކަމުދާ ލޭ އެކުލެވިގެންވާ މީހުންނެވެ. ސައެންޓިސްޓުން ވަނީ މިކަމަށް ގިނަ އަދަދެެއްގެ ދިރާސާ އެތައް ފަހަރެއް މަތިން ކޮށް، ނަތީޖާތަކެއް ނުވަތަ އެކަން މެދުވެރިވުމަށް ދިމާވާ ސަބަބުތަކެއް ބަޔާންކޮށްފައެވެ.\nމަދިރި ހެފުމަށް އަސަރުކުރުވާ ކަންކަން\nއަންހެން މަދިރި އިންސާނުންގެ ގައިން ލޭ ބޮނީ އޭގައިވާ ބައެއް ޕްރޮޓީން އެ ތަކެތީގެ ބިސްތައް އުފެއްދުމުގައި ބޭނުންވުމުގެ ސަބަބުންނެވެ. ނަމަވެސް ދިރާސާތަކުން ދެއްކިގޮތުގައި އެއްބައި ވައްތަރުގެ ލެއަކީ މަދިރިއަށް އަނެއްބައި ވައްތަރުގެ ލެއަށްވުރެ 'މީރު' ލެއެވެ. މިގޮތުން +O (އޯ ޕޮޒިޓިވް) އާއި -O (އޯ ނެގެޓިވް) ލޭ ހުންނަ މީހުންގެ ގައިގައި ހަފާ މަދިރީގެ އަދަދު +A (އޭ ޕޮޒިޓިވް) އާއި -A (އޭ ނެގެޓިިވް) ލޭ ހުންނަ މީހުންގެ ގައިގައި މަދިރި ހަފާ މަދިިރިގެ އަދަދަށްވުރެ ދެގުނަ އިތުރެވެ. ޓައިޕް B ލޭ ހުންނަ މީހުންގެ ގައިގައި މަދިރި ހަފަނީ ވަކި ގިނައިންނޭވެސް މަދުންނޭވެސް ބުނެވެން ނެތެވެ.\nމަދިރި ލޭ ބޯނެ އިންސާނުން ދެނެ ގަންނަ އެންމެ މައިގަނޑު އެއް ގޮތަކީ އިންސާނުންގެ ހަށިގަނޑުން ބޭރުކުރާ ކާބަން ޑައިއޮކްސައިޑްގެ ވަސް ބެލުމެވެ. މަދިރިގެ ގައިގައި އިންނަ މެގްޒިލަރީ ޕަލްޕް ނަމަކަށް ކިޔޭ ގުނަަނެއް ބޭނުންކޮށްގެން އެ ސޫފިތައް އިންސާނުން ބޭރުކުރާ ނޭވާގެ ކާބަން ޑައިއޮކްސައިޑްގެ ވަސް 164 ފޫޓަށްވުރެވެސް ދުރުން ދެނެގަނެއެވެ. ނަތީޖާއެއްގެ ގޮތުން ގިނައިން ކާބަން ޑައިއޮކްސައިޑް ނޭވާއާ އެކު ބޭރުކުރާ މީހުން ގެ ގައިން މަދިރި ލޭ ބޯ މިންވަރު އިތުރުވެއެވެ. އާންމު ގޮތެއްގައި ގިނައިން ކާބަން ޑައިއޮކްސައިޑް ނޭވާ ބޭރުކުރާނީ ހަށިގަނޑު ބިޔަ މީހުން ކަމުން ކުޑަކުދިންގެ ގައިގައި މަދިރި ހަފާ މިންވަރު މަދުވުމުގެ ސަބަބަކަށް މިކަންތައް ވެގެން ދެއެވެ.\nކާބަން ޑައިއޮކްސައިޑްގެ ވަހުގެ އިތުރުން މަދިިރި އޭގެ ކާނާ ދެނެގަންނަން ބޭނުންކުރާ ވަސްތަކުގެ ތެރޭގައި ލެކްޓިކް އެސިޑް، ޔުރިކް އެސިޑް އަދި އެމޯނިއާ ފަދަ ހަށިގަނޑުން ބޭރުކުރާ ދަލުގައި އެކުލެވޭ ކެމިކަލްތައް ހިމެނެއެވެ. މީގެ އިތުރުން ހަށިގަނޑުގެ ހޫނުމިން މަތި މީހުންގެ ގައިގައި ހެފުމަށްވެސް މަދިރި ޝައުގުވެރިކަން އިސްކުރެއެވެ. ކަސްރަތު ކުރާ މީހުންގެ ގައިން ދާ ހިއްލާ މިންވަރު އިތުރު ވުމުގެ ސަބަބުން އެމީހުންގެ ގައިގައި މަދިރި ހެފުން ގިނަވެދާނެއެވެ. ހަމައެއާއެކު އުފެދުމުގައިވެސް އާދަޔާ ޚިލާފަށް ގިނައިން ގައިން ދާ ހިއްލާ މީހުންގެ ގައިގައި މަދިރި ހަފާ މިންވަރު އެއްބައި މީހުންނަށްވުރެ ގިނަވާނެއެވެ.\nހަމުގައި އެކުލެވިގެންވާ ބެކްޓީރިއާ\nދިިރާސާތަކުން ދައްކައިފާ ގޮތުން ހަންގަނޑުގެ ބޭރުގައި ހުންނަ ބެކްޓީރިއާތަކެއްގެ ސަބަބުން ވެސް މީހުންގެ ގައިގައި މަދިރި ހަފާ މިންވަރަށް ބަދަލު ގެނައުމަށް މެދުވެރިކުރުވައެވެ. ސައެންޓިސްޓުން ހޯދި ހޯދުންތަކުން އިތުރަށް ދެއްކީ، މި ބެކްޓީރިއާ ތަކަކީ ކޮންމެ މީހެއްގެ ގައިގައި ވެސް ގުދުރަތީ ގޮތުން އެކުލެވިފައިވާނެ ބެކްޓީރިއާތަކެއް ކަމަށާއި ހަށިގަނޑުުގެ ބައެއް ގުނަަވަންތަކުގައި މިފަދަ ބެކްޓީރިއާ ގިނައިން ހުންނަ ކަމެވެ. އެގޮތުން ފަޔާއި ފައި ތިލަ އަދި ފައިގެ ކަށިމަތި ހިސާބުތަކުގައި ގިނައިން މަދިރި ހަފާ ސަބަބުގެ އަސްލަށް މިކަންތައް ވެގެންދާ ކަމަށްވެސް ވެއެވެ.\nމަދިރި ހަފާ ސަބަބުތައް


SunOnline: Brahmastra nereynee anna aharu september mahu!\n"ބްރަމާސްޓްރާ" ނެެރޭނީ އަންނަ އަހަރު ސެޕްޓެމްބަރު މަހު!\nފާޠިމަތު ރާޔާ ރައޫފް 16 Dec 2021, 07:16\nރަންބީރް ކަޕޫރާއި އާލިއާ ބަޓް ފެނިގެންދާ ބޮލީވުޑްގެ ފިލްމް ބްރަމާސްޓްރާ ބެލުންތެރިންނާ ހަމައަށް ނެރޭނީ އަންނަ އަހަރުގެ ސެޕްޓެމްބަރު މަހުގެ ނުވަ ވަނަ ދުވަހު ކަމަށް ފިލްމްގެ ޑައިރެކްޓަރު އަޔާން މުކެރްޖީ ބުނެފިއެވެ.\nގިނަ ބަޔަކު އިންތިޒާރުކުރަމުން އަންނަ މި ފިލްމުން އަމީތާބް ބައްޗަންއާއި ޑިމްޕްލް އަދި މައުނީ ރޯއީ ވެސް ފެނިގެންދާނެއެވެ.\nފިލްމުގެ ޕޯސްޓަރަށް ބަލާއިރު ރަންބީރް ކަޕޫރް ފެނިގެން ދާނީ ޝިވާ ރޯލުންނެވެ. ފިލްމްގައި ޝިވާއަކީ އާދަޔާ ޙިލާފަށް ބާރު ގަދަ ފަރާތެއް ކަމަށާއި އެއީ އުފަންވުމުގައިވެސް ޝިވާއަށް ލިބިފައިވާ ހާއްސަ ބާރެއް ކަމަށް ފިލްމްގެ ޑައިރެކްޓަރު ވަނީ ބުނެފައެވެ.\nމި ފިލްމް ފަސް ބަހަކުން ނެރެން ވަނީ ހަމަޖެހިފައެވެ. އެއީ ހިންދީއާއި ޓާމިލްއާއި ތެލުގޫއާއި މަލަޔަލަމް އަދި ކަނަޑާއިންނެވެ.\nހަމައެހެންމެ ފިލްމްގެ ޑައިރެކްޓަރު ބުނެފައިވާ ގޮތުން ސިނަމާގައި ފިލްމް އެޅުވުމަށްފަހު ކުޑަ ދުވަސްކޮޅެއްގެ ތެރޭގައި ނެޓްފްލިކްސްއިން ފިލްމް ބެލޭނެއެވެ.\nމި ފިލްމްގައި ރަންބީރާއި އާލިއާ ފެނިގެންދާއިރު ދެ ތަރިންވެސް ދަނީ ކައިވެންޏަށް ތައްޔާރުވަމުންނެވެ. ވަރަށް އަވަހަށް ދެތަރިންގެ ކައިވެނި ކުރެވޭނެ ކަމަށް ބެލެވޭއިރު ކައިވެނި ހަފުލާ ބޮޑުކޮށް ނުބާއްވާ ކަމަށް އާލިއާގެ އެކުވެރިއަކު މީޑިއާއަށް މައުލޫމާތު ދެމުން ބުނެފައިވެއެވެ. ދެތަރިންގެ ކައިވެނި ކުޑަކޮށް ފާހަގަކުރަން ނިންމާފައިވާއިރު ކައިވެނި ކުރަން ހަމަޖެހިފައިވަނީ މުމްބާއީގައެވެ.


SunOnline: AFC Cup: Aizawl athun New balivumaaeku Bengaluru FC aneh burah\nމުޙައްމަދު ޝަމްޢޫން 16 May 2018, 20:41\nނިއުއާއި އައިޒޯލުން މިރޭ ކުޅުނު މެޗުގެ ތެރެއިން: އެ މެޗު 2-1ގެ ނަތީޖާއަކުން ކާމިޔާބުކުރީ އައިޒޯލް --- ފޮޓޯ/ އޭއެފްސީ\nއޭއެފްސީ ކަޕްގެ ގްރޫޕް އީގެ ފަހު މެޗުގައި ނިއު ރޭޑިއަންޓް ސްޕޯޓްސް ކްލަބުން އައިޒޯލް އެފްސީއާ ދެކޮޅަށް އިންޑިއާގައި ކުޅުނު މެޗުން ބަލިވެ، ބެންގަލޫރު އެފްސީ ޒޯނަލް ސެމީ ފައިނަލް ޕްލޭއޮފް ބުރަށް ކޮލިފައިވެއްޖެއެވެ.\nމިރޭ އައިޒޯލް ދަނޑުގައި ނިއު ކުޅުނު މެޗުން ބަލިވީ 2-1ގެ ނަތީޖާއަކުންނެވެ. އަދި ބެންގަލޫރުން ވަނީ ބަންގްލަދޭޝްގެ ދާކާ އަބަހާނީއާ ދެކޮޅަށް އަވޭގައި ކުޅުނު މެޗު 4-0ގެ ނަތީޖާއަކުން ކާމިޔާބުކޮށް، ގްރޫޕްގެ އެއްވަނަ މަގާމުގައި ގްރޫޕް ސްޓޭޖު ނިންމާލައިފައެވެ.\nމިރޭގެ މެޗަށް ނުކުތް އިރު، އަނެއް ބުރަށް ދިއުމުގެ އަމިއްލަ ބާރު އޮތީ ނިއު އަތުގައެވެ. އެއީ ބެންގަލޫރު އެފްސީއާ ޕޮއިންޓްގެ ގޮތުން އެއްވަރުވެ، ނިއުއަށް ހެންޑް ޓު ހެޑް ނަތީޖާއިން ކުރި ލިބޭތީއެވެ. ނަމަވެސް މިރޭގެ މެޗުން ނިއު ބަލިވުމާއެކު ބެންގަލޫރުން ވަނީ ތިން ޕޮއިންޓްގެ ލީޑަކާއެކު ގްރޫޕް ސްޓޭޖުން ކޮލިފައިވެފައެވެ.\nނިއުއާއި އައިޒޯލް މިރޭ ކުޅުނު މެޗުގެ ފުރަތަމަ ހާފުން ފެށިގެން ވެސް އެޓޭކް ކުރަން މަސައްކަތް ކުރީ ނިއުއިންނެވެ. އައިޒޯލްގެ ފަރާތުން ފެނުނީ ޑިފެންސިވް ކުޅުމެކެވެ. ނިއުގެ މެދުތެރެއިން ގިނަ ވަގުތު ބޯޅަ ހިފަހައްޓައިގެން ކުޅުނު ނަމަވެސް ފުރަތަމަ ހާފްގައި އެއްވެސް ޓީމަކަށް އެޓޭކްތައް އުފެއްދިފައެއް ނުވެއެވެ.\nފުރަތަމަ ހާފްގައި ނިއުއަށް ލިބުނު އެންމެ ރަނގަޅު ފުރުސަތު ލިބިގެން ދިޔައީ މުހައްމަދު އުމައިރަށެވެ. އައިޒޯލްގެ ޑިފެންޑަރު ކައިރިން ނައްޓާލުމަށްފަހު ކެޕްޓަން އަޝްފާގު (ދަގަނޑޭ) ނަގައިދިން ހުރަސް އުމައިރު ފޮނުވާލި ނަމަވެސް އޭނާ ފޮނުވާލި ހަމަލާ ވަނީ އައިޒޯލްގެ ޑިފެންޑަރު ގައިގައި ޖެހި ބްލޮކް ވެފައެވެ.\nމެޗުގައި ނިއުގެ ކެޕްޓަން ދަގަނޑޭ ހުއްޓުވުމަށް އައިޒޯލްއިން ވަރަށް ބޮޑަށް މަސައްކަތް ކުރިކަން ފާހަގަކޮށްލެވުނެވެ. އެގޮތުން އަބަދުވެސް ދެ ޑިފެންޑަރުން އޭނާ ކައިރީގައި މަސައްކަތް ކުރިތަން ފެނިގެން ގޮސްފައިވެއެވެ.\nއައިޒޯލުން ދެވަނަ ހާފް ފެށީ ވަރުގަދަކޮށެވެ. އެގޮތުން ފުރަތަމަ ހާފަށްވުރެ ބޮޑަށް އައިޒޯލުން ކުރިއަށް ޖެހި، ހަމަލާތައް އުފެއްދިކަން ފާހަގަކޮށްލެވުނެވެ. އެގޮތުން މެޗުގެ 50 ވަނަ މިނެޓުގައި އައިޒޯލްގެ ރޮމޭނިއާ މިޑްފީލްޑަރު އަންދްރޭ އިއޮނެސްކޫ ފޮނުވާލި ހިލޭ ޖެހުން މަތަކުރީ ނިއުގެ ކީޕަރު އިމްރާން މުހައްމަދެވެ.\nމެޗުގެ 61 ވަނަ މިނެޓުގައި އައިޒޯލަށް ލިބުނު ޕެނަލްޓީއަކުން އެޓީމަށް ލީޑު ހޯދައިދިނީ އައިވަރީ ކޯސްޓް ފޯވަޑް ލިއޯންސޭ ޑޯޑޯޒް ޒިކާހީއެވެ. މެޗުގެ ފަހުކޮޅުގައި ނިއުއިން ކުޅެފައިވަނީ ވަރަށް ބޮޑަށް ކުރިއަށް ޖެހިގެންނެވެ. އެގޮތުން އައިޒޯލްގެ ޑިފެންސަށް ނިއުގެ ފަރާތުން ނުރައްކާ ކުރިކަން ފާހަގަކޮށްލެވުނެވެ. މެޗުގެ 74 ވަނަ މިނެޓުގައި ދަގަނޑޭ ފޮނުވާލި ހަމަލާ އައިޒޯލްގެ ކީޕަރު އަވިލާޝް ޕައުލް ވަނީ މަތަކޮށްފައެވެ.\nނިއުގެ ޑިފެންޑަރުންވެސް ވަރަށް ބޮޑަށް ކުރިއަށް ޖެހިގެން ކުޅެން ފެށުމުން އައިޒޯލުން ވަނީ ކައުންޓާ އެޓޭކް ފުރުސަތުތަކުގައި ނިއުގެ ގޯލަށް ނުރައްކާ ކޮށްފައެވެ. އެގޮތުން އިއޮނެސްކޯއާއި ރެންތުލޭ ލަލްޑިލިއާނާއަށް ލިބުނު ފުރުސަތުތައް ފާހަގަކޮށްލެވުނެވެ. ދެ ހަމަލާއަށްފަހު ތިންވަނަ ހަމަލާގައި އައިޒޯލުން ލީޑު ފުޅާކުރިއެވެ. ކައުންޓާ އެޓޭކް ފުރުސަތުގައި އައިޒޯލަށް ލީޑު ފުޅާކޮށްދިނީ މެޗުގައި މޮޅު ކުޅުމެއް ދެއްކި އިއޮނެސްކޯއެވެ.\nމެޗުގެ ފަހު 10 މިނެޓުގައި ނިއުގެ ޑިފެންޑަރުންވެސް ކުރިއަށް ޖެހި އެޓޭކް ކުރިތަން ފެނިގެން ދިޔައެވެ. އެގޮތުން މެޗުގެ 85 ވަނަ މިނެޓުގައި ޑިފެންޑަރު ޖޯޖު ގޮޓޯގެ އެސިސްޓަކުން ނިއުގެ ޒުވާން ފޯވަޑް އަބްރާހީމް އަތީގު ވަނީ ނިއުއަށް މެޗުގެ ނަތީޖާގެ ފަރަގު ކުޑަކޮށްފައެވެ. ގަޓޯ ބޮލުން ދިން ބޯޅައަށް އައިޒޯލް އޭރިއާ ތެރެއަށް ވަދެ، އަތީގު އެ ބޯޅަ ގޯލަށް ފޮނުވާލީ ކީޕަރު ބޯ މަތިންނެވެ.\nމެޗުގެ ފަހު ދެތިން މިނެޓް ތެރޭގައިވެސް ނިއުއަށް ވަނީ ގޯލް ޖަހާނެ ރަނގަޅު ދެ ފުރުސަތެއް ލިބިގެން ގޮސްފައެވެ. އެގޮތުން ދަގަނޑޭއާއި ޑިފެންޑަރު ޒޮހިބް އިސްލާމް އަމީރީއަށް ލިބުނު ފުރުސަތުތައް ފާހަގަކޮށްލެވުނެވެ.\nމިސީޒަންގެ އޭއެފްސީ ކަޕްގައި ނިއު ވަނީ ވަރުގަދަ ނަތީޖާތަކެއް ނެރެފައެވެ. އެގޮތުން މާލޭގައި 2-0ގެ ނަތީޖާއަކުން ވަރުގަދަ ބެންގަލޫރު އެފްސީ ބަލިކޮށްފައިވާ އިރު، އައިޒޯލާއިން ދާކާ އަބަހާނީވެސް އަމިއްލަ ދަނޑުގައި ނިއު ވަނީ ފަސޭހަ ކަމާއެކު ބަލިކޮށްފައެވެ.


Anna mahun feshigen Quarantine nuve Thailand ah dheveyne - One Online\nތައިލެންޑް، ބެންކޮކް އެއާޕޯޓް---\nއަންނަ މަހުން ފެށިގެން ޓޫރިސްޓު ވިސާގައި ތައިލެންޑަށް ދާ މީހުންނަށް ކަރަންޓީނު ނުވެ، އެ ގައުމަށް އެތެރެވެވޭނެ ކަން އިއުލާނުކޮށްފިއެވެ.\nއެކަން އިއުލާންކުރި ނަމަވެސް ކަރަންޓީނު ނުވެ ތައިލޭންޑަށް އެތެރެވެވޭނީ ވެކްސިން ފުރިހަމަކޮށްފައިވާ މީހުންނަށެވެ. ތައިލެންޑުގެ "ޓެސްޓް އެންޑް ގޯ" ޕްރޮގްރާމުގެ ދަށުން އެގައުމަށް ދާ މީހުން ކަރަންޓީން ވާން ނުޖެހުނަސް ދެ ފަހަރަށް ޕީސީއާރު ހަދަން ޖެހޭނެއެވެ. އެއީ ގައުމަށް އެތެރެވާ އިރު އެއާޕޯޓުން ހަދަންޖެހޭ ޕީސީއާރަކާއި އޭގެ ފަސް ދުވަސް ފަހުން ހަދަންޖެހޭ ޕީސީއާރު ޓެސްޓެކެވެ.\nއަންނަ މަހުން ފެށިގެން ކަރަންޓީން ވާން ނުޖެހޭ ގޮތަށް ތައިލޭންޑުން ލުއި ދިނީ ކޮވިޑުގެ އާ ވޭރިއަންޓް އޮމިކްރޯނާ ގުޅިގެން، ފާއިތުވި ޑިސެމްބަރު މަހުން ފެށިގެން އެ ގައުމަށް ދަތުރުކުރުމުގައި ހަރުކަށި ފިޔަވަޅުތަކެއް އެޅުމަށް ފަހުއެވެ. ތައިލޭންޑުގެ ކޮވިޑް ކޭސްތައް މިހާރު ދަށަށް ދާން ފަށާފައިވާ ކަމަށް އެގައުމުން ބުނެއެވެ.\nތައިލެންޑުން މި ބަދަލު ގެނައީ ކޮވިޑާ ގުޅިގެން ހީނަރުވެފައި އޮތް އެ ގައުމުގެ ޓޫރިޒަމް ދައިރާ އަނެއްކާވެސް ކޮޅަށް ޖެހުމުގެ މަގުސަދުގައެވެ. ފާއިތުވި އަހަރު އޭޝިއާ ސަރަހައްދުގެ އެންމެ މަގުބޫލު އެއް މަންޒިލަކީވެސް ތައިލޭންޑެވެ. ޓޫރިޒަމް ދަށްވިޔަ ނުދިނުމަށް ފާއިތުވި ދެ އަހަރުތެރޭގައި ތައިލޭންޑުން ވަނީ އެގައުމަށް ޒިޔާރަތް ކުރާ މީހުން ކަރަންޓީން ވާންޖެހޭ އުސޫލު އެކި ގޮތްގޮތަށް ބަދަލު ގެނެސްފައެވެ.\nގުޅޭ ޓެގު ތައިލެންޑް ކޮވިޑް 19


Ras Online - ދިވެހި ޤައުމުގައި ދިވެހީން ބީރައްޓެހީންނަށް ވުން: އާ ޤައުމިއްޔަތެއް!!؟؟\nދިވެހި ޤައުމުގައި ދިވެހީން ބީރައްޓެހީންނަށް ވުން: އާ ޤައުމިއްޔަތެއް!!؟؟\nޢަބްދުލްޢަޒީޒު ޖަމާލު އަބޫބަކުރު 22 ޖުލައި 2020\nދިވެހީންނަށް ބޭނުންވާނީ ދިވެހި ޤައުމިއްޔަތެވެ. ދިވެހީންގެ ދީނާއި ދިވެހީންގެ ސަގާފަތެވެ. ދިވެހީންގެ ރީތި އާދަކާދައެވެ. މި ޤައުމިއްޔަތުގައި އެކުލެވޭ އެއްބައިވަންތަކަމާއި އަމާންކަމެވެ. އެހެންނަމަވެސް އާ ޤައުމިއްޔަތެއް ދިވެހީންނަށް ގެނެސްދެއްވާނެ ވާހަކަ މިއީ "ބޭފުޅެއް"ގެ ވަޢުދެކެވެ. ބައެއް މީހުންނަށް މިއީ ވަރަށް މޮޅު ވަޢުދެއްކަމަށް ވެގެން ވެސް އުޅުނެވެ. ނަމަވެސް އެއީ ވަރަށް ނުރައްކާތެރި އެހާމެ ބިރުވެރި ވާހަކައެއްކަމަށް ދުށް ބަޔަކު ވެސް އުޅުނެވެ. އަޅުގަނޑު ވެސް ހިމެނުނީ ފަހުން މި ދެންނެވި ބައިގައެވެ.\nމިއަދު މި އާ ޤައުމިއްޔަތުގެ "ފަތިސް" ރާއްޖެއަށް "އަންނާން" އުޅޭކަމުގެ ކުލަތައް އުދަރެހުން ފާއްދައިލައިފިއެވެ. އެ ކަމުގެ ނުރައްކާތެރި ޑަނޑޫރާގެ އަޑު މި ދުވަސްވަރު ވަރަށް ގަދަވެއްޖެއެވެ. މި އާ ޤައުމިއްޔަތުގެ އެންމެ ފުރަތަމަ މަރުޙަލާގެ ވާހަކަ ވަރަށް ފާޅުކަން ބޮޑު ގޮތެއްގައި ދެއްކޭ އަޑު އިވޭން ފަށައިފިއެވެ. ފުރަތަމަ މަރުޙަލާއޭ މި ދެންނެވީ ދިވެހިރާއްޖޭގައި ދިރިއުޅޭ ބިދޭސީންނަށް ދިވެހި ރައްޔިތުކަމުގެ ޙައިސިއްޔަތު (ނުވަތަ ރަށްވެހިކަމުގެ ވީޒާ) ދޭން "ވެރީން" ބާރުއަޅުއްވައިގެން މަސައްކަތްކުރައްވާ ވާހަކައަށެވެ. އޭގެ ފަހުން ފުރިހަމަ، އެކަމަކު އާ ޤައުމިއްޔަތުގެ ދިވެހި ރައްޔިތުންނަށެވެ.\nދިވެހިރާއްޖޭގައި އުޅޭ ބިދޭސީންނަށް ދިވެހިރާއްޖޭގެ ރަށްވެހިކަން ދިނީމާ އާ ޤައުމިއްޔަތެއް އަންނާނީ ކިހިނެއްތޯއެވެ؟ މިއީ ތިޔަ ބޭފުޅުން ކުރައްވައިފާނެ ސުވާލެކެވެ. ނަމަވެސް މިއީ ޖަވާބު އަރުވާން އުނދަގޫ ސުވާލެއް ނޫނެވެ. އެހެންކަމުން ތަންކޮޅެއް ދިގުކޮށްނަމަވެސް މި ސުވާލުގެ ޖަވާބު އަރުވާނަމެވެ.\nދިވެހިރާއްޖޭގައި ގަވާއިދާ ޚިލާފަށް އުޅޭ ބިދޭސީންގެ މައްސަލަ ޙައްލުކޮށް ނުދެއްވިއްޖެ ނަމަ، އިސްތިއުފާ ދެއްވާނެ ވާހަކަ "ބޭފުޅަކު" ވިދާޅުވެ އެ ފަދަ މީހުން ގަލޮޅު ޤައުމީ އިސްޓޭޑިއަމަށް އެއްކުރެވުނު ތަން ވެސް ފެނުނެވެ. ދިވެހިރާއްޖެއަށް ކުރިމަތިވެފައިވާ ވަރަށް ބޮޑު އިޖުތިމާޢީ އަދި ޤައުމީ މައްސަލައެއްގެ ޙައްލު ފެންނަނީ ކަމަށް އަޅުގަނޑުމެންނަށް އިޙުސާސްކުރެވި ހިތުގެ އަޑީން ޝުކުރުވެރިވެވުނެވެ. ހަގީގަތުގައި މި މައްސަލަ ޙައްލުކުރުމަށް ޓަކައި ކުރާންވީ ކަމަކީ، ވަރަށް ފަސޭހަ ކަމެކެވެ. (މަސައްކަތު ހުއްދަ، ކާކުކަން އަންގައިދޭ ކާޑު، ޕާސްޕޯޓު ފަދަ) ރަސްމީ ލިޔުމެއް ނެތި އުޅުމަކީ ކުށެއް ކަމަށް ޤާނޫނީ ގޮތުން ހަމަޖެއްސުމެވެ. އޭރުން ރާއްޖެ އައިސް ޕާސްޕޯޓް ވީދައިލާކަށް ހަމަ އެކަކަށް ވެސް ނުކެރޭނެއެވެ. ހަމަ ގައިމު ވެސް ކޮންމެ މީހަކު ވެސް ރާއްޖެ އެތެރެވާނީ ރަސްމީ ލިޔެކިޔުން ހުރެގެންކަމަށް ގަބޫލުކުރެވެއެވެ. ވީމާ މި ފަދަ ލިޔެކިޔުން އަތުގައި ނެތުމަކީ އެއީ އެ މީހުންނަށް އިނާމު ދޭންޖެހޭ ކަމެއް ނޫނެވެ. އެއީ ޢުޤޫބާތް ދޭންޖެހޭ ކުށެކެވެ. ދުނިޔޭގެ އެހެން ތަންތާގައި ވެސް މި ކަން އޮންނަނީ މިހެންނެވެ. އަދި ބުއްދީގެ ހަމައިން ބަލާ ނަމަ ވެސް މިކަން އޮންނާން ޖެހޭނީ ވެސް މި ގޮތަށެވެ. ބޭރު ކަރައެއްގައި ދިވެއްސަކު މުއްދަތު ހަމަވެފައި އޮތް "ދަރިވަރެއްކަން އަންގައިދޭ ކާޑު"ގެ މުއްދަތު ހަމަވެފައި އޮވެގެން އޭނާ ވަގުތުން ޖޫރިމަނާ ކުރިތަން އަޅުގަނޑަށް ވެސް ވަނީ ފެނިފައެވެ. ޒިންމާދާރު ޙުކޫމަތްތަކުގައި ކަންކުރާ ގޮތަކީ މިހިރީއެވެ. ނަމަވެސް ދިވެހިރާއްޖެއަކީ....................\nކޮންމެއަކަސް މިއަދު މި އިވޭންފެށި ނުރައްކާތެރި އަޑަކީ ރާއްޖޭގައި އުޅޭ ބިދޭސީންނަށް ދާއިމީ ރަށްވެހިކަން (ނުވަތަ ރެސިޑެންޓް ވީޒާ) ދޭ ވާހަކައެވެ. ނުވަތަ ރައްވެހިކަން ދޭ ވާހަކައެވެ. މިއީ ދިވެހި ތާރީޚުގައި ވެސް އަޅުގަނޑަށް އިވިފައިވާ މި ފަދަ އެންމެ ނުރައްކާތެރި އެއް ވާހަކައެވެ. މިއީ އާދައިގެ ވާހަކައެއް ނޫނެވެ. ހަތަރުލައްކައާ ކައިރިކުރާ ޢަދަދަކަށް އާބާދީ އޮތް ކަމަށް ބެލެވޭ މި ދިވެހިރާއްޖޭގައި ދޮޅު ލައްކައެއްހާ ބިދޭސީން އެބަ އުޅޭ ކަމަށް އިވެއެވެ. އަދި (ޕާސްޕޯޓް ވީދައިލައިގެން) ގަވާއިދާ ޚިލާފަށް އުޅޭ މީހުންގެ ޢަދަދު ވެސް ލައްކައަކާ ކައިރިކުރާ ކަމަށް މީޑިއާއިން މަޢުލޫމާތު ލިބެއެވެ. މީގެ ތެރޭގައި އެންމެ ގިނައީ ބަންގާޅީން ކަމަށް ވިޔަސް ހިންދީންނާއި ސިންގަޅައިންނާއި ޕިލިޕީނީންނާއި އަދި އެހެން ކަރަކަރައިގެ މީހުންވެސް އުޅެއެވެ. މި ފަދަ މީހުންގެތެރެއިން ގަވާއިދާ ޚިލާފަށް އުޅޭ ބިދޭސީންގެ މައްސަލަ ޙައްލުކުރެވޭން އޮތީ އެ މީހުންނަށް ދެވޭ "އިނާމެއްގެ ގޮތުން" އެމީހުން ދިވެހި ރަށްވެހިންކަމުގައި ހަދައިގެން ކަމަށާއި ދިވެހި ދައުލަތުން ރިއާޔަތާއި ޢިނާޔަތާއި ޙިމާޔަތް ލިބެން ޖެހޭ ދިވެހި ރައްޔިތުންނަށް ހަދައިގެން ކަމަށް "ވެރިޔާ" ދެކެވަޑައިގަތުމަކީ ހާދަހާ ނުރައްކާތެރިކަމެކެވެ. މިއީ ޙައްލެއް ނޫނެވެ. މިއީ އިޖުތިމާއީ، އަހުލީ، ޤައުމީ، އިޤްތިޞާދީ، ބޮޑު މައްސަލައެއް ދާއިމީ ގޮތުގައި އުފެއްދުންކަމަށް ނޫނީ ނުވާނެއެވެ.\nފިކުރުކޮށްލައްވާށެވެ! އިތުރު ލައްކައެއްގައި މީހުން ދިވެހި ރައްޔިތުންނަށް ހަދައިފި ނަމަ، އެ އެންމެންނާއި އެ މީހުންގެ އަނބިދަރީންނަށް ދިވެހިރާއްޖެއިން ބޯހިޔާވެހިކަން ދޭން ދައުލަތަށް ލާޒިމުވާނެއެވެ. އެހެނީ ޤާނޫނުއަސާސީން ދިވެހި ރައްޔިތުންނަށް އޮންނަ ހުރިހާ ޙައްޤުތަކެއް އެ މީހުންނަށް ވެސް އޮންނާނެއެވެ. ވިއްސަކަށް ތިރީހަކަށް ހާސް މީހުންނަށް ބޯހިޔާވަހިކަން ހޯއްދަވައިނުދެއްވިގެން އުޅުއްވާ އިރު، މިއީ ދިވެހި ދައުލަތަށް އުފުއްލެވޭނެ ބުރައެއް ތޯއެވެ؟ މި ދެންނެވި ލައްކައެއްހާ މީހުން، ދިވެހިރައްޔިތުންނަށް ހަދައިގެން އެ މީހުންގެ އަނބި ދަރީންނާއެކު އިތުރު ދޮޅު ލައްކައެއްހާ މީހުން ދިވެހި ރައްޔިތުންނަށް ހެދުމުގެ މާލީ ގާބިލުކަން، ދިވެހި ދައުލަތަށް ލިބިގެންވާކަމާ މެދު، ސުވާލު ނުފެދޭތޯއެވެ؟ މި އެންމެންގެ ދަރީން ވައްދާނެ އިސްކޫލުތައް ރާއްޖޭގައި އެބަހުރިތޯއެވެ؟\nމިވަރަކުން ނުފުދެއެވެ. މިހުރިހާ ޚަރަދުތަކުގެ އިތުރަށް، އާބާދީއަށް އިތުރުވާ ދޮޅު ލައްކައެއްހާ "އާ ޤައުމިއްޔަތު"ގެ ރައްޔިތުންނަށް، އެހެން ރައްޔިތުންނެކޭ އެއްފަދައިން، ސިއްހީ ޚިދުމަތްތައް ވެސް ފޯރުކޮށްދޭން ޖެހޭނެއެވެ. އާސަންދައާއި ޢުމުރުން ދުވަސްވާ މީހުންނަށް ދޭންޖެހޭ ޢިނާޔަތާއި އެކަނިވެރި މައިންނަށް ދޭ ފައިސާ ފަދަ ޚަރަދުތައް އެ މީހުންނަށް ވެސް ކުރާންޖެހޭނެއެވެ. އަދި މި އެންމެންނަށް ޞިއްޙީ ޚިދުމަތް ދިނުމަށްޓަކައި އިތުރު ހޮސްޕޓަލުތައް ޤާއިމުކުރާންޖެހޭނެއެވެ. މިކަމުގެ ޤާބިލުކަން ދިވެހި ދައުލަތުގެ މާލިއްޔަތުގައި ނެތަމަ، އެކަމުގެ އުނދަގޫ ތަޙައްމަލުކުރާންޖެހޭނީ އާ ޤައުމިއްޔަތުގެ ރައްޔިތުންނާއި ދިވެހި ޤައުމިއްޔަތުގެ ރައްވެހީން ހަމަ އެއް މިންވަރަކަށެވެ. ކުއްލިއަކަށް އިތުރުވާ އެތައް ހާސް ކުދީންނެއް ވައްދާނެ އިތުރު އިސްކޫލުތައް ފުލުފުލުގައި ބިނާކުރާންޖެހޭނެއެވެ.\nއަދި މިވަރަކުން ވެސް ނުފުދެއެވެ. ދިވެހި ރައްޔިތުން ކަމަށް ހަދާން ބޭނުންވާ، މި ލައްކަ އެއްހާ މީހުންގެ ތެރެއިން ގިނަ މީހުންގެ ހަމަ ގައިމު ވެސް ދީނެއް އޮންނާނެ އެވެ. މި އެންމެނަކީ މުސްލިމުންނަކަށް ވެސް ނުވާނެއެވެ. އެމީހުންގެ ތެރޭގައި ހިންދީންނާއި ބުދުދީނީންނާއި ނަސާރާއިންނާއި އެހެން ދީންތަކުގެ އަހުލުވެރީން ވެސް ތިބުމުގެ އެކަށޭނަކަން އޮންނާނެއެވެ. އެހެން ވެއްޖެ ނަމަ، ރާއްޖޭގައި އެމީހުންގެ ދީނީ ހައްގު ފުރިހަމަ ކުރެވޭނޭ ގޮތްތައް ހަމަޖެއްސިފައި އޮންނަން ޖެހޭނެއެވެ. އެހެން ރައްޔިތުންނަށް މިސްކިތްތައް އަޅައިދޭ ފަދައިން، އެމީހުން އަޅުކަންކުރަން ބޭނުންވާ ތަންތަން، ދިވެހި ދައުލަތުން އަޅައި ދޭން ޖެހޭނެއެވެ. އަނެއްކާވެސް އިތުރު ޚަރަދެކެވެ. އަދި، އިޖުތިމާއީ އިތުރު ހަމަނުޖެހުންތަކެކެވެ. މި ކަމުގެ ބޭނުމަކީ މިހާރު ފެންމަތިވެފައިވާ އެމްޑީއެން އާއި އުތެމައިން އެ އެދޭފަދަ ޙައްލެއް ހޯދައިގެން ރާއްޖޭގައި އާ ޤައުމިއްޔަތެއް ޤާއިމުކޮށް "ވަކި މީހަކަށް" ޢާލަމީ އެވޯޑެއް ހޯދުންކަމަށް ވާނަމަ، އެކަން ވެދާނެއެވެ. އެކަމަކު ދިވެހި ޤައުމިއްޔަތެއް ނޯންނާނެއެވެ. ދިވެހި ޤައުމިއްޔަތުގެ ރައްޔިތުންނަށް ކުރިމަތިވާނީ ފޫނުބެއްދޭ ފަދަ މުޞީބާތެވެ.\nދިވެހި ޤައުމަށް ކޮންމެ ގޮތެއް ވިޔަސް މިއީ މި ދެންނެވި އެންމެންގެ ރުހުމާއެކު އެ މީހުން ދިވެހި ރައްޔިތުންނަށް ހައްދަވައިގެން އެ މީހުންގެ ވޯޓާއެކު ވެރިކަން ހޯއްދެވުމުގެ ނުވަތަ ވެރިކަން ދިފާޢުކުރެއްވުމުގެ ވިސްނުންފުޅުގައި ކުރައްވާ ކަމެއް ނަމަ، އެއީ ވަރަށް ބޮޑު ކުށް ހީފުޅެކެވެ. މި އެންމެންނަކީ ވޯޓުދޭ ޢުމުރުގެ މީހުންކަމަށް ވާއިރު، އެ މީހުން ބޭނުންވާނީ ރާއްޖޭގެ ވެރިކަމަށް ވެސް، އަދި ރައްޔިތުންގެ މަޖިލީހަށް ވެސް އެ މީހުންގެ ދަރިކޮޅުގެ މީހުން ގެންނާންކަން ވިސްނިވަޑައުނުގަންނަވަނީތޯއެވެ؟ ދިވެހި ރައްޔިތުންނަށް ދިވެހި ޤައުމިއްޔަތަށް ކުލުނެއް ނެތް މީހަކު، އެ ވިދާޅުވާ "އާ ޤައުމިއްޔަތަށް" ކުލުނު ހުރެދާނެ ކަމަށް، އެ "އާ ޤައުމިއްޔަތުގެ" ދިވެހި ރައްޔިތުންނަށް ގަބޫލުކުރެވޭނެތޯއެވެ؟ ނޫނެކެވެ. އެ މީހުން ވިސްނާނީ އެ މީހުންގެ ޤައުމިއްޔަތު ކުރިއަރުވާށެވެ. އެ މީހުންގެ ތެރޭގައި އެ މީހުންގެ އަސްލު ވަޒަނުގައި ފަގީރުން ކިތަންމެ ގިނަޔަސް ފައިސާވެރީން ވެސް އެހާ ގިނައެވެ. އެ މީހުން ވެސް އެ މީހުންގެ ޤައުމިއްޔަތު ފުޅާކުރާން ޚަރަދުކޮށް ވޯޓު "ގަންނާކަށް" ފަހެއް ނުޖެހޭނެއެވެ. ނަތީޖާއަކަށް ވާނީ ދިވެހި ރާއްޖޭގެ ބާރުތަކަށް "އާ ޤައުމިއްޔަތު"ގެ ރައްޔިތުން ވެރިވުމެވެ. ދިވެހިރާއްޖޭގައި ދިވެހީން ބީރައްޓެހީންނަށްވުމެވެ.\nދެން އޮތީ އަދި މާ ބޮޑު މައްސަލައެކެވެ. މި ދެންނެވި "އާ ޤައުމިއްޔަތު"ގެ ދިވެހިރައްޔިތުން، ޤައުމުގެ ބާރުތަކާ ޙަވާލުވާއިރު އޭގެ ތެރެއިން ގިނަ މީހުންނަކަށް ދިވެހިބަސް ލިޔެކިޔާކަށް ނޭނގޭނެއެވެ. އެހެންކަމުން ރަސްމީ ލިޔެކިޔުންތަކާއި ޝަރުޢީ ނިޒާމުގެ ބަހަކީ ދިވެހިބަސް ކަމުގައި އޮންނަ އޮތުން ނިމުމަކަށް އަންނާނެއެވެ. އޭރުން ޝަރުޢީ ދާއިރާގައްޔާއި "ބޮޑުގޭގައި" ތިބޭނީ "އާ ޤައުމިއްޔަތު"ގެ ދިވެހިރައްޔިތުންނެވެ. އެ މީހުންގެ ބަހަކީ ރަސްމީ ބަހަށް ހެދުމުގެ ފުރުޞަތު އޭރުން ފަހިވެފައި އޮންނާނެއެވެ. ހަގީގީ ރައްޔިތުންނަކީ އަމިއްލަ ފަސްގަނޑުގައި ބީރައްޓެހީންނަށްވާނެއެވެ. ދިވެހި ޤައުމިއްޔަތުގެ ޝަރަފު ކަމުގައިވާ ދިވެހިބަސް މަރުވެގެން ދާނެއެވެ. އެއާއެކު ދިވެހި ތާރީޚާއި ސަގާފަތާއި އަމިއްލަ ވަންތަކަން އަބަދުގެ އަބަދަށް ވަޅުލެވޭވެއެވެ.\nސަގާފީގޮތުންނާއި އާދަކާދައިގެ ގޮތުން ތަފާތު ބޮޑު މިފަދަ ބައިބޯ އާބާދީއެއް، ދިވެހިރައްޔިތުންނަށް ހަދައިލުމުން، އަޞްލު ޤައުމިއްޔަތުގެ އަހުލުވެރީންގެ އިހުސާސުތަކާ އިދިކޮޅު އެތައް ކަންތައްތަކެއް ހިންގައިލުމުގެ ފުރުޞަތު ފަހިވެ އެ ކަންކަމަށް ޝަރުއީ ސިފަ ލިބިގެން އެ ކަންކަން ހިންގައިލާން ފަސޭހަވާނެއެވެ. އެމްޑީއެން އާއި އުތެމައިގެ ހަގީގީ މަގުޞަދު ޙާޞިލުވާނެއެވެ. މި "އާ ޤާއުމިއްޔަތު"ގެ އެއް ބޭނުމަކީ މިއީ ކަމަށް ވެސް ވެދާނެއެވެ.\nމި ފަދަ ބޮޑު ނުރައްކަލެއް ދިވެހީންނަށް ކުރިމަތިކުރުވާ ވާހަކަދައްކާއިރު، ޤައުމުގެ ޤާނޫނީ ވެރިޔާ ކޮބައިބާވައެވެ! ޤައުމުގެ އިސްލާމީ ވަޙުދަތާއި އިސްތިޤްލާލު ޙިމާޔަތްކުރުމުގެ ވާޖިބާ ޙަވާލުވެވަޑައިގެން ތިއްބެވި ބޭފުޅުން ވީ ކޮންތާކުބާވައެވެ! ދިވެހި ރައްޔިތުންގެ ވިންދާ ދެކޮޅަށް "އާ ޤައުމިއްޔަތަށް" މި ދަތުރު ފެއްޓެވީ އެ ބޭބޭފުޅުންގެ ރުހިވަޑައިގަތުމާ އެކީގައިބާވައެވެ! ހަމަގައިމު ވެސް އަޅުގަނޑުމެން އާންމު ރައްޔިތުން ވެރިޔަކު އިންތިޚާބުކޮށް، އާންމު ރައްޔިތުންގެ ޓެކުސް ފައިސާއިން، ބޮޑު މުސާރައާއި ޢިނާޔަތްތައް އަރުވަނީ ދިވެހީންގެ ދީނީ ވަޙުދަތާއި ޤައުމީ ސިޔާދަތު ދިފާޢުކޮށް ރައްޔިތުންގެ މަޞްލަޙަތު ޙިމާޔަތްކުރެއްވުމުގެ މަސްއޫލިއްޔަތާ އެކީގައެވެ. ވެރިކަމުގެ ބާރާ ހަވާލުވެވަޑައިގަތީ އެކަމަށް މާތް ﷲ ގަންދެއްވައި ހުވައިކުރައްވައިގެންނެވެ. ނަމަވެސް އަޅުގަނޑުމެން ދުރުތިބީންނަށް ފެންނަނީ އެމަނިކުފާނުގެ މައްޗަށް އެހެން "ވެރިޔަކު" ވެރިކަން ހިންގަވާ ތަނެވެ. ޤައުމިއްޔަތު ފުޑިގެން ދާއިރު ވެސް އެއްޗެކޭ ވިދާޅުވާން ބޭނުންފުޅު ނުވާ ތަނެވެ. އެއް "އަމާޒެއް" ކަމަށް ވީމާ ވާގޮތް ބާވައެވެ. ހަމަ ގައިމު ވެސް މިއީ "ގުޅިގެން" އެއް އަމާޒެއްގައި ދުރު ރާސްތާގެ ރޭވުމެއްގެ ދަށުން ކުރެވޭ ކަމެއް ކަމުގައި ނޫނީ ދުރުތިބީންނަކަށް މާނައެއް ނުކުރެވެއެވެ. މިއީ މިއޮއް ބޮޑު ކަންތައް ހިނގަމުން ދާއިރު ވެސް "ހަނު ހުންނެވުމުން" އަޅުގަނޑުމެންނަށް ކުރެވޭ ތަރުޖަމާއެވެ. އަދި "ޢަމަލީ ވެރިޔާ"ގެ ބާރުން ފާސްކުރައްވާ ކޮންމެ ފާސްކުރެއްވުމެއް ޤާނޫނަކަށް ހެއްދެވުމަށްޓަކައި އުފަލާއެކު ސޮއިކޮށްލައްވައި ތަޞްދީޤުކުރައްވަމުން ގެންދެވުމުން މި ނޫން ތަރުޖަމާއެއް ކުރެވޭނެ ތަނެއް ވެސް ނެތެވެ.\nކޮންމެއަކަސް މިއަދު މިވަނީ ދިވެހި ޤައުމިއްޔަތުގެ މައްޗަށް "އާ ޤައުމިއްޔަތު"ގެ ހިޔަނި އެޅިފައެވެ. ދިވެހިބަހާއި އިޖުތިމާޢީ ހަމަޖެހުމަށް މި ވަނީ ނުރައްކާތެރި ޙަމަލާއެއް އަމާޒުވެފައެވެ. އެތައް ސަތޭކަ އަހަރެއް ވަންދެން އެއް ޖީލުން އަނެއް ޖީލަށް ވާޞިލުވަމުން އައި ދިވެހީންގެ އަމިއްލަވަންތަކަމާއި އިސްތިޤުލާލު މިއަދު މިވަނީ ސުވާލެއްގެ ތެރޭގައެވެ. ދިވެހި ކާބަފައިން އަޅުގަނޑުމެންނާ ޙަވާލުކުރި ޤައުމީ އަމާނާތްތައް "އާ ޤައުމިއްޔަތު"ގެ ރޯޅީގައި، (ދިވެހީން ދެކޭން ބޭނުން ނުވިޔަސް) ބުރައިގެންދާން އުޅޭ ކަމުގެ ބިރުވެރި އިޙުސާސް އަޅުގަނޑުމެންނަށް ކުރެވޭން ފަށައިފިއެވެ. އެ ބިރުވެރި އަޑުފަށްގަނޑު ކަންފަތްދޮށުގައި ގަދަވާން ފަށައިފިއެވެ. އަދިވެސް ކުޅިބަލާން ދިވެހީން ހަމަ ތިބެންވީތޯއެވެ؟ އަޅުގަނޑުމެންގެ ޒިންމާއެއް ނެތީބާވައެވެ! ނޫސްވެރީންނަށް ލިބޭ ވަގުތީ ފައިދާއަށް ޓަކައި ތުންބައްދައިގެން އަތްބަނދެގެން ތިބޭ އިރު، މި ބޯމަތިވާ ނުރައްކާތެރި ވިލާގަނޑު ރޫޅައިލާ ހިނދު، އެ ކޮޅިގަނޑުގެ ޠޫފާނީވަޔާއި ބޯވާރޭގައި ނުޖެހި ސަމާތް ވާނެ އެންމެ ދިވެއްސަކު ވެސް ނުހުންނާނެކަން ވިސްނިވަޑައި ނުގަންނަވަނީތޯއެވެ! ސިއްކިމާއި ބޫޓާނު ފަދަ ތަންތަނަށް މެދުވެރިވި ޙާލަތު ދިރާސާ ނުކުރައްވަންތޯއެވެ! (އަޅުގަނޑުމެން އެންމެން ވެސް ހިމެނޭ ގޮތަށް) ދިވެހި ފަސްގަނޑުގައި ދިވެހީން ބީރައްޓެހީންނަށް ވާތަން ބަލާން ހަމަ އަޅުގަނޑުމެން ވިސްނުމެއް ފިކުރެއް ނެތި ތިބޭންވީތޯއެވެ!\nމި ކަމުގެ ޙައްލަކީ ކޮބައިތޯއެވެ! މި ކަމުން ސަލާމާތްވާން އޮތް ހަމައެކަނި ގޮތަކީ ރައްޔިތުން ހޭލުންތެރިވުމެވެ. ޤައުމުގެ ކުރިއެރުމާއި މުސްތަޤުބަލާ މެދު ހަމަ ކޮންމެ ރައްޔިތަކުމެ، ވިސްނައިވަޑައިގަތެމެވެ. ވޯޓު ގަނެވިއްކުމުގެ އަވައިގައި ޖެހިވަޑައިނުގަތުމެވެ. ތާކުންތާކުނުޖެހޭ ހުސް ވަޢުދުތަކަށް ހެއްލިވަޑައިނުގަތުމެވެ. ދީނާއި ޤައުމަށް ޚިޔާނާތްތެރި ނުވާނޭ މީހުންނަށް ވޯޓުދެއްވުމެވެ. މި ކަން ދެނެވަޑައިގަންނަވާނީ ކެންޑިޑޭޓުންގެ "ޓްރެކްރެކޯޑް" ބައްލަވައިގެންނެވެ. ސިޔާސީވުންކަމަށް ބަލައިގެން އެކި ފަހަރު އެކި ގޮތަށް ވާހަކަދައްކާ މީހެއް ނަމަ، އެއީ ހަރުދަނާކަމެއް ނެތް މަކަރުވެރިއެއް ކަމަށް ވުމުގެ ޖާގަ އޮންނާނެއެވެ. އެހެނީ ޑިމޮކްރެސީއަކީ ވެސް އޮޅުވައިލުމާއި މަކަރުވެރިކަމަށް ކިޔާ ނަމެއް ނޫނެވެ. ދޮގު ވަޢުދުވާ ނަމަ، ނުވަތަ ދޮގުހެދުމަކީ އާދައެއް ކަމުގައި ހަދައިފި ނަމަ، އެއީ މުނާފިޤެއްކަމަށް ވެދާނެ މީހެކެވެ. މީހަކު ވަޢުދެއް ވެއްޖެ ނަމަ، އެއީ ފުއްދޭނެ ވަޢުދެއްތޯ ވިސްނައިވަޑައިގަންނަވާށެވެ! ހުސް، ހޮޅި، ހޮއި ވަޢުދަށް ހެއްލިވަޑައިނުގަންނަވާށެވެ! އެ ވަޢުދު ފުއްދާނެ ގޮތާއި އެ ކަން ކުރާން ރާވައިފައިވާ ޕްލޭން ހާމަކުރާން އެދިވަޑައިގަންނަވާށެވެ! މީގެ ކުރީން ޢަމަލީ މައިދާނުގައި އެމީހަކު ދައްކައިފައިވާ ހަގީގީ ނަތީޖާއަށް ރިޢާޔަތްކުރައްވާށެވެ! އެ މީހެއްގެ ތަޢުލީމީ ފެންވަރަށް ވިސްނައިވަޑައިގަންނަވާށެވެ! ނަމަވެސް ތަޢުލީމީ ފެންވަރު ހަމައެކަނި ބަލާ މިންގަނޑަކީ ހޯދައިފައިވާ ކަރުދާސްތައް އެކަނި ނޫންކަން ވެސް ދެނެވަޑައިގަންނަވާށެވެ! އެއީ ވެސް ތަޢުލީމީ ފެންވަރު ވަޒަންކުރާ މިންގަނޑެކެވެ. ނަމަވެސް މީހެއްގެ ތަޢުލީމީ ފެންވަރު ވަޒަންކުރާން އެންމެ ރަނގަޅު އާލާތަކީ އޭނާގެ ޢަމަލާއި ބަހެވެ. މާޒީގައި އޭނާ ކޮށްދީފައިވާ ޚިދުމަތާއި ޙާޞިލުކޮށްފައިވާ ނަތީޖާއެވެ. އޭނާގެ ޚިދުމަތުގެ ފުންމިނާއި ފުޅާމިނެވެ. މީހަކު މަޤާމަކަށް ހޮވާން ވޯޓުދޭ އިރު މި ކަންކަމަށް ވިސްނައިވަޑައިގަންނަވާށެވެ! މި ކަންކަމަށް ވިސްނައިވަޑައިނުގެން ހަމައެކަނި ދިއްކޮށްލާ މާލީ އެހީއެއްގެ އަވައިގައި ޖެހިވަޑައިގެން، ޤައުމީ ވިސްނުމެއް ނެތް، (މި ދެންނެވި ފަދަ) "ޖާހިލުންނަށް" ވޯޓު ދެއްވައިފި ނަމަ، އަޅުގަނޑުމެންގެ މުސްތަޤުބަލު އެ ހަލާކުކޮށްލެވެނީ އަޅުގަނޑުމެންގެ އަމިއްލަ އަތްތަކުންނެވެ. ޖާހިލުންނޭ މި ދެންނެވީ ހަމައެކަނި ތަންދޮރު ނުދަންނަ މީހުންގެ ވާހަކައެއް ނޫނެވެ. ޖާހިލުންނޭ މި ދެންނެވީ ހަމައެކަނި ޢާލިމްގެ އިދިކޮޅު މާނައިގައެއް ވެސް ނޫނެވެ. ގޮތެއްފޮތެއް ނެތްކަމުގެ މާނައިގައެވެ. ރީތި އަޚުލާޤީ، ސުލޫކީ މަދަނީ ސިފަތައް ނެތުމުގެ މާނައިގައެވެ. އަދަބެއް ސަދަބެއް ނެތުމުގެ މާނައިގައެވެ. ޙިލްމެއް ނެތުމުގެ މާނައިގައެވެ. ޙިލްމުގެ ލަފުޒީ މާނައަކީ ރުޅިމަޑުކަމާއި ރުޅި ކޮންޓްރޯލްކުރުމުގެ ބާރުހުރުން ކަމަށް ވިޔަސް ރުޅި ކޮންޓްރޯލްކުރެވޭނީ ރީތި އަޚުލާޤާއި މަތިވެރި ސުލޫކާއި މަދަނިއްޔަތުގެ ސިފަ ލިބިފައި މީހުންނަށް ކަމަށް ވާތީ ޙިލްމުގެ މާނައިގެ ތެރޭގައި މި ސިފަތައް ހުރުން ވެސް ހިމެނެއެވެ. ދިވެހީން "ޢިލްމެއް ހުއްޓަސް ޙިލްމެއް ނެތިއްޔާ މީހުންގެ ތެރެއަކު ނޫޅެވޭނެޔޭ" ބުނަނީ މި މާނައިގައެވެ.\nވީމާ އަޅުގަނޑުމެންގެ ކަންކަން ނިންމާން އަޅުގަނޑުމެން ވޯޓުދޭ މީހުންނަނީ މި ދެންނެވި އެއްވެސް މާނައެއްގައި ޖާހިލުންގެ ގިންތީގައި ހިމެނޭ ބަޔަކަށް ނަހަދާންވީއެވެ. ކުރިއަށް އޮތް ލޯކަލްކައުންސިލުގެ އިންތިޚާބުގައި ވެސް އަދި ދެން ކުރިއަށް ހުންނަ އެހެން އިންތިޚާބުތަކުގައި ވެސް ރައްޔިތުން މި އުޞޫލުން ބައްލަވައިގެން ކެންޑިޑޭޓުންނަށް ރައްޔިތުން ވޯޓު ދެއްވައިފި ނަމަ، އަޅުގަނޑުމެންގެ މުސްތަޤުބަލު އަދި ސަލާމަތްކުރެވިދާނެއެވެ. އެހެނީ ކާނަލް ގައްޛާފީ ވިދާޅުވާ ގޮތުން "ޑިމޮކްރެސީގައި ރައްޔިތުންނަށް އޮންނަ ހަމައެކަނި ހައްގަކީ ވޯޓުލުން" ކަމަށްވާތީ އެވެ. އެ ޙައްޤުގެ ބޭނުން އަޅުގަނޑުމެންނަށް ހެޔޮ ގޮތުގައި ނުހިފިއްޖެ ނަމަ، ޑިމޮކްރެސީ ވެސް، އަޅުގަނޑުމެންގެ ކުރިމަގު ވެސް، އެ ވައްޓައިލެވެނީ ފުންމިން ނޭނގޭ އަނދަވަޅަކަށެވެ. ދިވެހި ޤައުމުގައި ދިވެހީން ބީރައްޓެހީންނަށްވެ، އާ ޤައުމިއްޔަތެއް އުފަންވެގެންދާނެއެވެ. މިއީ ވަރަށް ވާހަކައެވެ.


Fuvahmulah City ge furathama City hotel, City ge tharaggee ah ranuge furusatheh - AO News\nފުވައްމުލައް ސިޓީގެ ފުރަތަމަ ސިޓީ ހޮޓާ، ސިޓީގެ ތަރައްގީއަށް ރަނުގެ ފުރުސަތެއް\n“އެޓަރަކްޒިސް ގްރޭންޑް އެންޑް ސްޕާ”ގެ ނަމުގައި ފުވައްމުލަކުގައި ފުރަތަމަ ފަހަރަށް ލަގްޒަރީ ސިޓީ ހޮޓަލެއް ހުޅުވައިފި އެވެ.\nއެ ސިޓީގެ ދަޑިމަގު އަވަށު ތުނޑީ ސަރަހައްދުގައި ހެދި މަތީ ފެންވަރުގެ ސިޓީ ހޮޓާ އާއްމުކޮށް ހުޅުވާލާފައިމިވަނީ ޓޫރިސްޓް ސީޒަނާ ދިމާކޮށް މިމަހު އެވެ.\nފަތުރުވެރިންނަށް ބޭނުންވާ ހުރިހާ ޚިދުމަތެއް 24 ގަޑި އިރު ލިބޭނޭގޮތަށް މި ހޮޓާ ހުޅުވާލުމާއެކު ގިނަ އަދަދެއްގެ ބުކިންގްސް ހަދަމުން އަންނަކަމަށް އެ ހޮޓަލުން ބުނެފައި ވެއެވެ. އަދި ޖެނުއަރީ5އާ ހަމަޔަށް 35 ޕަސެންޓް ޑިސްކައުންޓް ދިނުމަށް ނިންމާފައިވާ ކަމަށް ވެސް ބުނެފައި ވެއެވެ.\nހަތަރު ބުރިއަށް އިމާރާތްކޮށްފައިވާ 15 ކޮޓަރީގެ ހޮޓަލުގައި ރެސްޓޯރަންޓަކާއި ސްޕާއެއް ވެސް ހިމެނޭ އިރު، ރޫފް ޓޮޕްގައި އައުޓްޑޯ ޝަވަރާއެކު ޖަކޫޒީ ވެސް ބަހައްޓާފަ އެވެ. ގާތްގަނޑަކަށް 3،000 އަކަފޫޓުގެ ބޮޑު ބިމެއްގައި އިމާރާތްކޮށްފައިވާ މި ސިޓީ ހޮޓަލުގައި ތިން ގިންތީގެ ކޮޓަރި ހުރެ އެވެ.\nއެގޮތުން ޢާއިލާއެކު ދަތުރުކުރާ ފަރާތްތަކަށް ޚާއްސަ ފެމިލީ ދެ ސުއިޓަކާއި އިރުއަރާ މަންޒަރު ކޮޓަރީގައި ތިބެ ބަލާލަން ބޭނުންވާ ފަރާތްތަކަށް ޓްރޮޕިކަލް ސަންރައިޒް ރޫމްތަކާއި ޓްރޮޕިކަލް ސަންސެޓްގެ ކޮޓަރިތަކުގައި ތިބޭ ފަރާތްތަކަށް ފުވައްމުލަކަށް އިރުއޮއްސޭ ހިތްގައިމު މަންޒަރު ވެސް ފެންނާނެ އެވެ.\nމި ހޮޓަލުން ދިވެހި ކެއުންތަކާއި ހުޅަނގުގެ ތަފާތު މީރު ކެއުންތައް ވެސް ލިބޭ އިރު، ހެނދުނު ބުފޭ ބްރެކްފާސްޓާއި މެންދުރު ކެއުމާއި ރޭގަނޑުގެ ކެއުން ރޫފް ޓޮޕް ޑެކްގައި ވެސް ހަމަޖައްސައިދު އެވެ. މި ހޮޓަލުގައި ލިފްޓް ހަރުކޮށްފައި ހުންނަ އިރު، ރޫފް ޓޮޕް ޑެކް ގައި ސަން ބާތުކުރަން ބޭނުން މީހުންނަށް ސަން ބެޑާއި ޔޯގާ ކަސްރަތާއި ސްޕާއަކުން ލިބޭ ޚިދުމަތްތައް ވެސް ލިބެން ހުރެ އެވެ. އަދި އެކި ކަހަލަ ކެއުންތަކާއި މަސާޖާއި ކަސްރަތު ކުރަން ބޭނުންވާ ފަރާތްތަކަށް ޖިމްގެ ޚިދުމަތް ވެސް އެ ހޮޓަލުން ލިބެން ހުރެ އެވެ.\nއައު އަހަރާ ދިމާކޮށް ހޮޓަލުގެ ރެސްޓޯރަންޓް ވެސް އާއްމުންނަށް ހުޅުވާލަން ނިންމާފައިވާ ކަމަށާއި އެޑްވެންޗަރ ޕާކެއް ހެދުމުގެ ވިސްނުމެއް ގެންގުޅޭ ކަަމަށް ވެސް އެ ހޮޓަލުން ވަނީ ބުނެފަ އެވެ.\nގއ.އަތޮޅު ކައުންސިލުން، ފުވައްމުލައް ސިޓީ ކައުންސިލާއި އެކު މަޝްވަރާ ބައްދަލުވުމެއް ބާއްވައިފި\n2020 ވަނަ އަހަރާއި އަޅާބަލާއިރު، ފާއިތުވި އަހަރު ފުވައްމުލައް ސިޓީގެ އާބާދީއަށް އިތުރުވީ 165 މީހުން\nފުވައްމުލައް ސިޓީގައި، ބޭރުގައި އުޅޭ ވަގުތު މާސްކު އެޅުމަށް އިލްތިމާސްކޮށްފި\nފުވައްމުލައް ސިޓީގައި އިމާރާތްކުރާ ޓާޝިއަރީ ހޮސްޕިޓަލް ޑިޒައިންކޮށްދޭނެ ފަރާތެއް ހޯދަނީ


Anna aharu 'Yeh Rishta kya kehelata hai' ah bodethi badhluthake - AO News Anna aharu 'Yeh Rishta kya kehelata hai' ah bodethi badhluthake\nއަންނަ އަހަރު ‘ޔޭ ރިޝްތާ’އަށް ބޮޑެތި ބަދަލުތަކެއް\nސްޓާ ޕްލަސް އިން ދައްކަމުން އަންނަ އެންމެ ގިނަ ދުވަސްވީ ޝޯ’ ޔޭ ރިޝްތާ ކިޔާ ކެހެލާތާހޭ’ އަށް އަންނަ އަހަރުގެ ފެބްރުއަރީ މަހު ބޮޑެތި ބަދަލުތަކެއް އަންނާނެކަމަށް ޝޯގެ ޕްރޮޑިއުސަރު ރާޖެން އިއުލާން ކުރުމާއެކު ބެލުންތެރިންނަށް ލިބުނީ ބޮޑު ހައިރާންކަމެކެވެ.\nއަންނަ އަހަރުގެ ޝޯއަށް ބޮޑެތި ބަލަކުތަކެއް ގެނެސް ޝޯގެ ގިނަ ތަރިންތަކަށް ބަދަލު އަންނާނެ ވާހަކައާއި އެކު ބެލުންތެރިން މި ވަނީ ވަރަށް ބޮޑަށް މާޔޫސްވެފައެވެ. ބައެއް ތަރިން ޑްރާމާއިން ވަކިވާ ވާހަކަ އާއި އެކު މޮހޮސިން ހާން(ކާތިކް) އާއި ޝިވާންގީ ޖޯޝީ(ނައިރާ)ގެ ލޯބި ޖޯޑު މި ޑްރާމާއިން އަބަދުވެސް ފެންނަން އެދޭ ކަމަށާއި އާ މޫނުތަކެއް ބޭނުން ނުވާކަމުގައި ބެލުންތެރިންވަނީ ބުނެފައެވެ.\nމިޑްރާމާއަށް އަލްވަދާއު ކިޔާ ތަރިންނަކީ ކޮބައިކަން އަދި މިހާތަނަށް ޕްރޮޑަކްޝަން ޓީމުން ހާމަކޮށްފައިނުވާއިރު މި ޑްރާމާގައި ދެން އެންމެ އަވަހަށް އާ ތަރިއެއްގެ ގޮތުގައި ފެންނާނީ ނީރަޖްއެވެ. ‘އޭކް ހަޒާރޯމޭ މެރީ ބެހެނާހޭ’ އަދި ‘މެރީ އަނގްނޭމޭ’ ފަދަ މަޝްހޫރު ޑްރާމާތަކުން ބެލުންތެރިންގެ މަގްބޫލުކަން ހޯދާފައިވާ ނީރަޖް މި ޑްރާމާގައި ފެނިގެންދާނީ ވޭދިކާގެ ކުރީގެ ފިރިމީހާގެ ރޯލުންނެވެ.\n12ޖަނަވަރީ 2009 އަކުން ފެށިގެން ދައްކަމުން އަންނަ މި ޑްރާމާގެ ތަރިންނަށް ބޮޑެތި ބަދަލުތަކެއް އައިސްފައިވާއިރު މީގެ ކުރިން މި ޑްރާމާގެ ލީޑުރޯލުން ފެނިގެން ގޮސްފައިވަނީ ކަރަން މެހެރާ (ނައިތިކް)އަދި ހީނާ ހާން(ޢަކްޝަރާ)އެވެ.


Emmen Shama ge undhoyyah!\nވަށައި ކަންނޭލާއި ބާލީސްޖަހައި ކުޑަކުދިން ނިންދެވުމަށް އުނދޯލި ހެއްލާ ހަނދާނަކީ ދިވެހިންގެ ހަޔާތުގެ އެއް ޗެޕްޓަރެވެ. ކުނާ އެޅި އުނދޯލީގައި ޖައްސާލާނަތުން ނިދޭ ހަނދާންވޭ ހެއްޔެވެ؟ ބާރުބާރަށް އުނދޯލި ހެއްލުމާއި އެހެން ހެއްލާއިރު ބިރުން ހަޅޭއްލެއްވޭ ހަނދާންތައް އާވޭ ހެއްޔެވެ؟ އަދި އުނދޯލިން ފާޑެއްގެ ތޫލި އަޑެއް ވެސް އިވޭ ނޫން ހެއްޔެވެ؟ އެދުރު ދައިތައާއެކު ގުރުއާން ކިޔެވުމަށް ފިލާ ހިފައިގެން ނުވަތަ ވޮށުފިލާ އަޅަން އުނދޯލީގައި އިން ހަނދާން ހުރީ ކާކު ހެއްޔެވެ؟ މިހާރު އެކަންކަން ވާނީ މާޒީގެ ވަރަށް ދުރު ހަނދާނަކަށެ. އެކަމަކު މިހާރުވެސް އުނދޯލި ހެއްލުމަކީ އެންމެން ވެސް ކުރާ ހިތްވާ ކަމެކެވެ. ޒަމާން ބަދަލުވެއްޖެ އެވެ. އުނދޯއްޔަކީ މިހާރު މާ އާއްމުއެއްޗެއް ނޫނެވެ. ނަމަވެސް އެންމެންގެ ހިތުގައިވެސް އޮތް އުނދޯލި ހެއްލުމުން ލިބޭ އުފާވެރިކަމާއި ހިތްހަމަޖެހުމަށް ބަދަލެއް ނާދެ އެވެ. އުނދޯއްޔެއް ފެނުނީމާ މިހާރުވެސް ފާޑަކަށް މޮޔަ ނުވާ މީހަކު ނުހުންނާނެ އެވެ.\nޝާމާ: އުނދޯލި އުފައްދައި އޭގެ ވިޔަފާރި ނަފާ ހޯދާ\nއުމުރުން 36 އަހަރުގެ އައިޝަތު ޝާމާ އަކީ އުނދޯލީގެ އެކްސްޕާޓެކެވެ. އޭނާ ތައްޔާރުކޮށްދެނީ އަހަރެމެން އަރާނެ އުންދޯއްޔެވެ. ސަރުކާރުގެ މައި ހޮސްޕިޓަލުގެ ލެބޯޓަރީ ޓެކްނީޝަނެއްގެ ވަޒީފާ އަދާ ކުރަމުން އައި ތިން ކުދިންގެ މަންމަ ޝާމާ އާމްދަނީ ހޯދަން ކުރާ މަސައްކަތަކީ އުނދޯލި އުފެއްދުމަށް ބަދަކޮށްލީ އެވެ.ކުޑަކުދިންނަށް ހާއްސަ އުނދޯއްޔާއި އެކުދީން ކުޅޭނެ ޓެންޓާއި ބޮލުގައިޖަހާ ދައްޗާއި އޯގަނައިޒްކުރާ އެއްޗެއްސާއި ބުކް ސިލިންގް ފަދަ ތަކެތި ފަހައި އެ ބާވަތްތައް ޝާމާ ވިއްކަ އެވެ. އެކަމަށް ޝާމާގެ ހާއްސަ ފިހަރާއެއް ވެސް އިންސްޓަގްރާމްގައި ވެއެވެ. އެއީ ލޭޑީ ކްރާފްޓް އެމްވީ އެވެ. ޝާމާގެ އެ ފިހާރައިން ކޮންމެ ކަހަލަ އުނދޯއްޔަކަށް ވެސް އޯޑަރު ދެވިދާނެ އެވެ.\n"އަޅުގަނޑު މަންމަ އަކީ ފަހާ މީހެއް. އަބަދުވެސް ކުދިންގެ ހެދުން ފެހުމުގައި މަންމަ އުޅޭތީ ފަހަން ޓްރައި ކުރީ. އެހާ އުދަނގޫ ކަމަކަށް ނުވި އެކަމެއް... އަޅުގަނޑަށް ފުރަތަމަ ލިބުނީ އަންހެން ކުއްޖަކަށްވުމުން ދަރިފުޅަށް ހެދުން ފަހަން ވެގެން ފެށީ. ފަހުން ވިޔަފާރިއެއްގެ ގޮތަށް އަދި މިފާޑުގެ މަސައްކަތަކަށް ބަދަލުވީ. އޭގެ ފަހުބން ހެދުން ފަހާ މީހުން ވަރަށް ގިނަވީމަ ތަފާތު ކަމެއް ކުރުމުގެ ގޮތުން ޔޫޓިއުބް އާއި ޕިންޓްރެސްޓް ބަލައިގެން އުނދޯއްޔާއި ޓެންޓް ފަދަ ތަކެތި ހެދެމުގެ މަސައްކަތް ދަސްކުރީ. އުނދޯލި ވެސް ފުރަތަމަ ތައްޔާރުކޮށް ދެމުން އައީ ހިލޭ،"\nޝާމާ ބުނިގޮތުގައި އޭނާގެ އުންދޯއްޔަށް ޑިމާންޑް އެބައޮތެވެ. އެކަމަކު ފުރަތަމަ ފަށައިގަތް އިރު އެ ޑިމާންޑް އޮންނާނެ ކަމަކަށް ގަބޫލު ކުރެވިފައެއް ނެތެވެ. އޭނާގެ އުނދޯލި ޑޒައިންތަކުގެ ތެރެއިން އެންމެ ހިނގަނީ ތުއްތު ކުދިންގެ އުނދޯއްޔެވެ. ހަތަރު މަހުން ފެށިގެން ކުދިން ބައިންދާލެވޭ މި އުނދޯއްޔަކީ ސްޕޮންޖާއި ޕެޑިން އަދި ކުޝަން ބޭނުންކޮށްގެން ފަހާ ވަރަށް ހިތްގައިމް އުނދޯލިތަކެވެ. އަދި މިއީ ރައްކާތެރި ކަމަށް ހާއްސަ ބެލްޓް ވެސް ހިމަނައިގެން ޝާމާ ޓެސްޓްކޮށް ޔަގީން އިތުބާރު ދީފައިވަ އުނދޯލިތަކެވެ. ޑިޒައިންތައް ވެސް ވަރަށް ފައްކަލެވެ.\n"މިހާރު ރަށްރަށުންނާއި މާލެއިން ވެސް އޯޑަރުތައް ލިބޭ. އަޅުގަނޑު އެ މަސައްކަތް ކުރަނީ ކުދިން ސްކޫލަށްދިއުމުން ލިބޭ ވަގުތު. ކުރީ ކޮޅު ސްކޫލް ކަންތައް ކުރަމުން ވަރަށް އުދަނގޫވި ނަމަވެސް މިހާރު ވަރަށް ފަރިތަކޮށް މި ކަން ކޮށްލެވޭ ކަސްޓަމަރުން ޑިޒައިން ދެއްކުމުން ބޭނުންވާ ތީމަކަށް އުނދޯލި ތައްޔާރުކޮށްދެން . ގާތްގަނޑަކަށް ދެ ގަޑިއިރުތެރޭ އެސެމްބަލް ކޮށްލެވޭނެ،" އޭނާ ބުންޏެވެ.\nޝާމާގެ އުނދޯލި ވިޔަފާރީގައި އޭނާގެ ބައިވެރިއަކީ ފިރިމިހާ އެވެ. އުނދޯއްޔަށް ބޭނުންވާ މިންތަކަށް ވަކަރުތަށް ކަފައި އޭގައި ކުލަޖައްސާ ހަދައި ދެ އެވެ.\n"މި މަސައްކަތުގައި އެންމެ ހިތްހަމަޖެހެނީ ކަސްޓަމަރުންގެ ދޭ ރަނގަޅު ފީޑްބެކް. ގޭގައި ހުރެގެން އާމްދަނީ އެއް ހޯދުމަށް ކުރުމަށް މިއީ ރަނގަޅު މަސައްކަތެއް. ދަސްކުރަން ބޭނުން މީހުނަށް ދަސްކޮށްދިނުމަށްވެސް ވިސްނަން"\nއުނދޯއްޔާއި ޓެންޓް ފަދަ ތަކެތި ހަދަން ބޭނުންވާ ތަކެތި މާލެއިންނާއި ސްރީލަންކާ އަދި އޮންލައިންކޮށް ވެސް ޝާމާ ހޯދަ އެވެ. އެކަމަކު ބޭނުންވާ ކުލަ އާއި ތަކެތި މާލޭގެ ބާޒަރަކުން ނުއެއްލިބެ އެވެ.\n"އޮންލައިންކޮށް ގެންނަން ވަގުތު ދާނެ އެހެންވެ ކުއްލިއަކަށް ލިބޭ އޯޑަރު ނަގަން ވެސް ބައެއް ފަހަރަށް އުނދަގޫވޭ،"\nޝާމާގެ އުއްމީދަކީ މި ވިޔަފާރި އިތުރަށް ފުޅާކޮށް ކުޑަ ފިހާރައެއް ހުޅުވުމެވެ. އެއީ އޭނާ ދެކޭ ހުވަފެނެކެވެ.


Feydhoo chasbin thah hikkumuge amalee masakkah fashaifi - AO News\nފޭދޫ ޗަސްބިންތައް ހިއްކުމުގެ އަމަލީ މަސައްކަތް ފަށައިފި\nއައްޑޫ ސިޓީ ފޭދޫގައި ހުރި ޗަސްބިންތައް ހިއްކުމުގެ އަމަލީ މަސައްކަތް ފަށައިފި އެވެ.\nއަންގާރަ ދުވަހުގެ ހަވީރު ފޭދުގައި ބޭއްވި ރަސްމިއްޔާތެއްގައި މި މަސައްކަތް ފަައްޓަވައިދެއްވީ ފޭދޫ ދާއިރާގެ މެމްބަރު މުހައްމަދު ނިހާދާއި އައްޑޫ މޭޔަރު އަލީ ނިޒާރެވެ.\n4 މިލިއަން ރުފިޔާގެ މި މަޝްރޫއުގެ ދަށުން ފޭދޫގައި އޮތް 14 ޗަސްބިމަކަށް ފަސް އަޅައިގެން ހިއްކާއިރު މި މަސައްކަތް ތިން މަސްތެރޭ ނިންމުމަށް ވަނީ ހަމަޖެހިފައެވެ. އެވެ.\nމަސައްކަތް ފެށުމުގެ ގޮތުން ބޭއްވި ރަސްމިއްޔާތުގައި ވާހަކަދައްކަމުން މެމްބަރު ނިހާދު ވިދާޅުވީ ފޭދޫގެ ރައްޔިތުންނަށް ކުރިމަތިވެފައިވާ މަދިރީގެ ބޮޑު މައްސަލައަށް ހައްލެއް ހޯދައިދިނުމުގެ ގޮތުން ފޭދޫގެ ޗަސްބިންތައް ހިއްކުމަކީ އޭނާގެ ކެމްޕޭނުގެ ވައުދެއް ކަމަށެވެ. އަދި އެގޮތުން ފުރަތަމަ މި މަސައްކަތް ފަށަން ރޭވީ ކައުންސިލުގެ ބަޖެޓުން ކަމަށެވެ. ނަމަވެސް ކައުންސިލުގެ ބަޖެޓުން އެކަން ނުކުރެވުނު ކަމަށާއި އެއާއެކު ސަރުކާރުގެ އެހީތެރިކަމާއެކު މިކަން ކުރުމަށް ބަޖެޓުގައި ފައިސާ ހިމެނުނު ކަމަށް ނިހާދު ވިދާޅުވި އެވެ.\n“އިރާދަކުރެއްވިއްޔާ މި މަސައްކަތް ނިންމާލާނީ ރައްޔިތުން އެދޭ މިންވަރަށް ޗަސްބިންތައް ބެރުމަށްފަހު އަދި މަދިރި ފެކްޓަރީތައް ފޭދޫން ބަންދުކުރުމަށްފަހު. އިރާދަކުރެއްވިއްޔާ ކުރިއަށް އޮތް3މަސް ދުވަހުގެ ތެރޭގައި ފޭދޫގައި ހުރި ޗަސްބިންތައް ހިއްކުމުގެ މި މަސައްކަތް ނިންމާލެވޭނެ. ” މެމްބަރު ނިހާދު ވިދާޅުވިއެވެ.\nރަސްމިއްޔާތުގައި ވާހަކަ ދައްކަވަމުން އައްޑޫސިޓީގެ މޭޔަރ އަލީ ނިޒާރު ވިދާޅުވީ އައްޑޫގެ ބިން ހިއްކުމުގެ ބޮޑު މަޝްރޫއު މި މަހުގެ ތެރޭގައި ބަޔަކާ ހަވާލުކުރާނެ ކަމަށެވެ. އަދި އައްޑޫގެ ބިން ހިއްކުމުގެ މަޝްރޫއު މިހާރު ވެސް އޮތީ ބަޔަކަށް އެވޯޑްކޮށްފައި ކަމަށާއި މަސައްކަތް މިހާރު ވެސް އޮތީ ފަށައި ގަންނަ ހިސާބުގައި ކަމަށް މޭޔަރު ވިދާޅުވިއެވެ.\n” މި މަހުގެ ތެރޭގައި ރަސްމީކޮށް ސަރުކާރުން އެ މަޝްރޫއުގެ އެއްބަސްބުމުގައި ސޮއިކުރާނެ . މި މަޝްރޫއުގެ ސަބަބުން އައްޑޫ އަށް ދިމާވެފައިވާ ބިމުގެ ދަތިކަމަަށް ވަރަށް ބޮޑު ހައްލެއް އަންނާނެ” ނިޒާރު ވިދާޅުވިއެވެ.\nފޭދޫ މާދެލަ ވޯޓު ފޮށީގައި އިތުރު ކަރުދާސް ކޮޅެއް އޮތް ކަމަށް ބުނެ ޝަކުވާ ހުށަހަޅައިފި\nހެޕީ މާކެޓް ގްރީން ފްލީޓް ތިމާވެއްޓާއި ވަރަށް ރައްޓެހި\nފޭދޫގައި ފަތާ ޓްރެކް އަޅަން ފަށައިފި\nޒަރޫރީ ބޭނުމެއްގައި މެނުވީ ގެއިން ބޭރަށް ނުނިކުތުމަށް އައްޑޫސިޓީ ކައުންސިލުން އިލްތިމާސް ކޮށްފި


Kulhudhuffushi Rahyyithun dhathuru dhaa mazilakah kan'ditheem\nޒަމާނުއްސުރެ ކުޅުދުއްފުށީ ރައްޔިތުން ދަތުރު ދާން ވަކި ހާއްސަ ރަށްތަކެއް އޮވެއެވެ. ފަހަކާ ޖެހެންދެން އާންމު ދަތުރު ގޮސް ހަދަނީ ހދ އަތޮޅުގެ ރަށްތަކަށެވެ. ދެހާހުގެ ކުރީކޮޅަށް ބަލާއިރު ރީތި މޫދެއް އޮންނަ ނާގޮށި، ނޮޅިވަރަމްފަރު، ކުޑަމުރައިދޫ އަދި ނާވައިދޫ މިއީ ދަތުރު ދާ އާންމު މަންޒިލުތަކެވެ.\nނަމަވެސް އަތޮޅުތެރޭގައި ރަށު ފަތުރުވެރިކަން ތަރައްގީވެ ގެސްޓް ހައުސްތައް ތަރައްގީ ކުރަން ފެށުމާއެކު ހއ ކެލާ، އުލިގަން އަދި ށ ކަނޑިތީމަކީ މިހާރު ކުޅުދުއްފުށީގެ ރައްޔިތުންނަށް ދަތުރުދާން އެންމެ މަގުބޫލް ރަށްރަށަށް މިވަނީ ވެގެންގޮސްފައެވެ. އެ ރަށްތަކުގެ ތެރެއިން ހާއްސަކޮށް މިހާރު އެންމެ ބާރު ބޮޑީ ށ ކަނޑިތީމަށެވެ. ސަބަބުތައް ވެސް ބައިވަރެވެ.\n"ރަށަކީ ވަރަށް ސާފުތާހިރު ރަށެއް" ކައުންސިލްގެ ރައީސް އަހުސަން ކަނޑިތީމު ސިފަކުރެއްވީ މިހެންނެވެ.\nހުކުރު ދުވަސް ފިޔަވާ ކޮންމެ ދުވަހަކުވެސް ށ ކަނޑިތީމާއި ކުޅުދުއްފުއްޓާއި ދެމެދު ލޯންޗު ފެރީގެ ހިދުމަތް އޮވެއެވެ. އެރަށާއި ދެމެދު ދަތުރުފަތުރުގެ ނިޒާމް ފަސޭހަވުން މިއީ ކުޅުދުއްފުށިން އެރަށަށް މީހުން ދަތުރުކުރާ އެއް ސަބަބެވެ. ކަނޑިތީމް ކައުންސިލްގެ ރައީސް އަހުސަން ވިދާޅުވިހެން އެރަށަކީ ސާފުތާހިރު، މެހެމާންދާރީ އަދާކުރުމުގައި ލާމަސީލު ބައެއް ދިރިއުޅެމުން އަންނަ ރަށެވެ.\nއެރަށުގައި ހިންގާ ބީޗްވޯކް ގެސްޓްހައުސް-- ފޮޓޯ: ބީޗްވޯކް ގެސްޓްހައުސް\nކޭއޯއަށް މައުލޫމާތު ދެއްވަމުން އަހުސަން ވިދާޅުވީ އެރަށުގެ ގެސްޓްހައުސްތައް އާންމުކޮށް ހުޅުވާލާފައިވާއިރު މިހާރު އެންމެ ގިނައިން އެރަށް ޒިޔާރަތް ކުރަނީ ކުޅުދުއްފުށީގެ ރައްޔިތުންކަމަށެވެ.\nއަހުސަން ވިދާޅުވީ ރަށަށް އަންނަ ފަރާތްތަކަށް އިތުރު ކޮޓަރި ބޭނުންވެއްޖެނަމަ އެކަންވެސް ހަމަޖައްސައިދެމުން ގެންދާނެ ކަމަށާއި ގެސްޓްހައުސްގެ އިތުރުންވެސް ކުއްޔަށް ދޭ ރޫމްތައް ރަށުގައި ހުންނަކަމަށެވެ. ހަފްތާ ބަންދުގައި އާންމުކޮށް2ނުވަތަ3އާއިލާ ރަށަށް ޒިޔާރަތްކުރާ ކަމަށް އޭނާ ވިދާޅުވި އެވެ.\nރަށަށް ޒިޔާރަތްކުރާ ފަރާތްތަކަށް ރަށުގެ އެއްވެސް ސަރަހައްދަކަށް ދިއުމަކީ މަނާކަމެއް ނޫންކަމަށާއި ރަށުގެ ރައްޔިތުންނަށް ހުއްދަ ހުރިހާކަމެއް މެހެމާނުންނަށްވެސް ހުއްދަވާނެކަން އަހުސަން ފާހަގަ ކުރެއްވިއެވެ. އެގޮތުން ރަށަށް އަންނަ ފަރާތްތައް އެންމެ ގިނައިން ޒިޔާރަތް ކުރަނީ ކުޑަދޫއާއި ބުންބަރު ސަރަހައްދަށް ކަމަށް އަހުސަން ވިދާޅުވި އެވެ.\nކުޑަދޫ ސަރަހައްދު، މިއީ އެރަށަށް ޒިޔާރަތްކުރާ ގިނަ ބަޔަކު ބަލާލަން ދާ ސަރަހައްދެއް--\nކުޑަދޫއަކީ ކަނޑިތީމާއި ގުޅިފައި އިންނަ ކުޑަކުޑަ ރީތި ރަށެކެވެ. އަދި ބުންބަރަކީ ކުޑަދޫ ކައިރީގައި، މުޅި އެ ސަރަހައްދު ރީތިކޮށް ފެންނާނެހެން ޓްރީ ހައުސްއެއްގެ ސިފައިގައި ހަދާފައި އިންނަ ތަނެކެވެ.\n"ބުންބަރަކީ ޒުވާނުން އިސްނަގައިގެން ކޮށްފައިވާ ވަރަށް ރަނގަޅު މަސައްކަތެއް. ރަށުގެ އަނެއްކޮޅުގައި އެބައޮތް ފެންގަނޑެއް ހެދިފަ، އެތަންވެސް އިތުރަށް ތަރައްގީ ކުރުމުގެ މަސައްކަތް މިހާރުވެސް އެބަ ކުރިއަށް ދޭ. އެއީ ކުރިން ޗަކަ ބިމެއް. ދެން ވަށައިގެން މަގު ހެދިއިރު އެތަން މިއޮތީ ފެން ގަނޑެއްހެން ހަދާފަ" އަހުސަން ވިދާޅުވި އެވެ.\nމީގެ އިތުރުން އަހުސަން ވިދާޅުވި ވޯޓާ ޕާކު މިވަގުތު ބޭނުން ނުކުރެވުނު ނަމަވެސް އެތަނަށް ބޭނުންވާ ސާމާނު ވަރަށް އަވަހަށް ގެންނާނެ ކަމަށާއި ރަށްވަށައިގެން މިހާރު މަގެއްވެސް ހެދިފައިވާކަމަށެވެ.\nބުންބަރު، މިއީ އެރަށު ޒުވާނުން އިސްނަގައިގެން ތަރައްގީ ކުރި ތަނެއް-- ފޮޓޯ: ވިޒިޓް ކަނޑިތީމް\nއެރަށުގެ ޒުވާނެއް ކަމަށްވާ އަރީޝް ކޭއޯއަށް މައުލޫމާތު ދެމުން ވިދާޅުވީ ހަފްތާ ބަންދުގެ އިތުރުން ޗުއްޓީތަކަށްވެސް ކުޅުދުއްފުށިން އެރަށް ގިނަބަޔަކު ޒިޔާރަތް ކުރާކަމަށާއި މިހާރު ނޮވެމްބަރުގެ ހަފްތާ ބަންދުތަކަށް ގެސްޓަހައުސްތަކުންވެސް ހާއްސަ ޕެކޭޖްތަކެއް ހަދާފައިވާކަމަށެވެ. ގެސްޓްހައުސްގެ ގޮތުގައި ދެ ތަނެއް އެރަށުގައި އޮޕަރޭޓްކުރަމުން ދާކަމަށާއި އެއީ3ކޮޓަރީގެ ގެސްޓްހައުސްއަކާއި5ކޮޓަރީގެ ގެސްޓްހައުސްއެއް ކަމަށް ވިދާޅުވި އެވެ.\nއެރަށުގައި ފަހުން ހެދި ފެންގަނޑާއި، ރަށް ވަށައިގެން ހަދާފައި އޮތް މަގު. ފޮޓޯ: ވިޒިޓް ކަނޑިތީމް\nމީގެ އިތުރުން ރަށުގައި ހުންނަ ގެސްޓްހައުސްތަކަކީ ރީތި ގެސްޓްހައުސްތަކެއް ކަމަށާއި އެތަނުން ދޭ ހިދުމަތްތަކުގެ ފެންވަރުވެސް ރަނގަޅުވާނެކަމަށް ވެސް އަރީސް ވިދާޅުވި އެވެ. އަދި ރަށުގެ ރެސްޓޯރެންޓްތަކުން ވެސް ކެއުން ހަމަޖެހޭނެކަން އޭނާ ފާހަގަ ކުރެއްވި އެވެ.\nބީޗްވޯކް ގެސްޓްހައުސްގެ މި ނޮވެމްބަރު މަހަށް ހަދާފައިވާ ޕެކޭޖްތަކެއް--\nއަލަށް ހަދަމުންދާ ފެންގަނޑާ ބެހޭގޮތުން އަރީޝް ވިދާޅުވީ މިހާރު ކުރިއަށްދަނީ އެތަނުގައި ފެންސު ޖެހުމުގެ މަސައްކަތް ކަމަށާއި އެތަން ތަރައްގީ ކުރަނީ އެންމެނަށްވެސް ވަދެ މަސްތަކަށް ކާންދީ ހިތްފަސޭހަ ވަގުތުތަކެއް ހޭދަކުރެވޭނެ ގޮތަކަށް ކަމަށެވެ. އެގޮތުން އެ ސަރަހައްދަން ދޫނިވެސް ޒިޔާރަތް ކުރާކަން އަރީޝް ފާހަގަ ކުރެއްވި އެވެ.\nމީގެ އިތުރުން ރަށުތެރެއަށް ނަޒަރު ހިންގާލިނަމަވެސް ރަށަކީ ހިތްފަސޭހަ ރަށެކެވެ. މުޅި ރަށަކީ ބޯގަންވިލާގެ ބަގީޗާއެކެވެ. އެކި ކުލަކުލައިގެން ބޯގަންވިލާ ބަލާލަންވެސް މިއީ ވަރަށް ހިތްގައިމު މަންޒަރެކެވެ.\nގްރޭންޑަރުގެ ތިލައިން ބައެއް ނައްޓައިގެންގޮސް ކަރަށް އަމާޒުވެ ނުރައްކާތެރި ހާދިސާއެއް\nފޭދޫ ރައްޔިތުންގެ ފަރާތުން ގޮއިދޫ އާއި ކަނޑިތީމަށް ކާބޯތަކެތީގެ ބޮޑު އެހީއެއް


ކުލަބު މޯލްޑިވްސް ކަޕް މެއި މަހު\nކުލަބު މޯލްޑިވްސް ކަޕް\nމި އަހަރުގެ މުބާރާތް ފެށުމަށް ތާވަލުކޮށްފައިވަނީ މެއި މަހުގެ 13 ވަނަ ދުވަހު\nކޮވިޑާ ގުޅިގެން މިދިޔަ އަހަރުގެ މުބާރާތް ބާއްވާފައެއް ނުވޭ\n24 ޖެނުއަރީ 2021 | އާދީއްތަ 15:21\n2019 ވަނަ އަހަރުގެ ކްލަބު މޯލްޑިވްސް ކަޕްގެ ޗެމްޕިއަންކަން ހޯދި ބީއެމްއެލް ޓީމު\nސަރުކާރު އޮފީސްތަކާއި ކުންފުނިތަކަށް އަމާޒުކޮށްގެން ބާއްވަމުން އަންނަ ކުލަބު މޯލްޑިވްސް ކަޕް މި އަހަރުގެ މެއި މަހު ބޭއްވުމަށް ނިންމައިފިއެވެ.\nކޮންމެ އަހަރަކު ކާމިޔާބުކަމާއެކު ބާއްވަމުން އަންނަ ކުލަބު މޯލްޑިވްސް ކަޕް މިދިޔަ އަހަރު ބާއްވާފައެއް ނުވެއެވެ. މިދިޔަ އަހަރުގެ މުބާރާތް އޭޕްރީލް މަހަށް އެންމެ ފުރަތަމަ ތާވަލުކުރި ނަމަވެސް، ރާއްޖެއިން ކޮވިޑް-19 ފެނުމާއެކު އެންމެ ފުރަތަމަ ޖުލައި މަހުގެ މެދަކާ ހަމައަށް މުބާރާތް ފަސްކުރިއެވެ. އެކަމަކު ކޮވިޑުގެ ހާލަތު ރަނގަޅު ނުވުމާއެކު މިދިޔަ އަހަރުގެ މުބާރާތް ކެންސަލް ކުރަން ޖެހުނެވެ.\n"ރާއްޖެ.އެމްވީ" އަށް މައުލޫމާތު ދެއްވަމުން ކުލަބު މޯލްޑިވްސްގެ ސްޕޯޓްސް ޑިރެކްޓަރު އިސްމާޢީލް ސުވައިދު ވިދާޅުވީ މި އަހަރުގެ މެއި މަހުގެ 13 ވަނަ ދުވަހު މުބާރާތް ފެށުމަށް މިހާރު ތާވަލުކޮށްފައިވާ ކަމަށެވެ. އަދި އެކަމުގެ ތައްޔާރީތައް މިހާރު ވަމުން އަންނަ ކަމަށާއި، ވަރަށް އަވަހަށް ސަރުކާރު އޮފީސްތަކާއި ކުންފުނިތަކަށް މުބާރާތުގެ ދައުވަތު ފޮނުވާނެ ކަމަށްވެސް ވިދާޅުވިއެވެ.\nކުލަބު މޯލްޑިވްސް ކަޕް ބާއްވާތާ 14 އަހަރު ވެފައިވާއިރު، މިހާރު ވަނީ މި މުބާރާތް ވަރަށް ބޮޑަށް ފުޅާކޮށްފައެވެ. އެގޮތުން އަންހެން އަދި ފިރިހެން ޑިވިޝަން މުބާރާތުގައި ހިމެނޭއިރު، ފިރިހެން ޑިވިޝަނުން ފުރުސަތު ދެވޭނީ 32 ޓީމަށް ކަމަށް ކުލަބު މޯލްޑިވްސްއިން މައުލޫމާތުދެއެވެ.\nކޮވިޑާ ގުޅިގެން މިދިޔަ އަހަރުގެ މުބާރާތް ކެންސަލް ކުރިއިރު، އެންމެފަހުން 2019 ވަނަ އަހަރު ބޭއްވި ކުލަބު މޯލްޑިވްސް ކަޕުގެ ފިރިހެން ބައިގެ ޗެމްޕިއަންކަން ހޯދާފައިވަނީ ޔުނައިޓެޑް ބީއެމްއެލްއިންނެވެ. އެ ޓީމުން ޗެމްޕިއަންކަން ހޯދީ ފައިނަލް މެޗުގައި ވެމްކޯ އަތުން ފަސޭހަކަމާއެކު 6-1 ގެ ނަތީޖާއަކުން މޮޅުވެގެންނެވެ. އަދި އެ އަހަރުގެ އަންހެން ބައިގެގެ ޗެމްޕިއަންކަން ހޯދާފައިވަނީ އެމްޕީއެލްއެވެ.


Ingireysivilaathaai Palestine ge gulhun goasvejje\nއިނގިރޭސިވިލާތާއި ފަލަސްތީންގެ ގުޅުން ގޯސްވެއްޖެ\nބޮރިސް ޖޯންސަން ވިދާޅުވީ އިޒްރޭލަށް ޚާއްސަކޮށް ތަހުގީގުކުރަން ނިންމި ނިންމުން ބަލައިނުގަން ކަމަށް\nފަލަސްތީނާއި އިޒްރޭލް ބޯޑަރު ކައިރިން އިޒްރޭލު ސިފައިން ފަލަސްތީނުގެ ޒުވާނަކު ހައްޔަރު ކުރަނީ\nއިޒްރޭލުން ހިފާފައިވާ ފަލަސްތީން ބިންތަކުގައި ހިންގާ ހަނގުރާމައިގެ ޖަރީމާތައް ބަލައި އެކަމުގައި ޝާމިލްވާ މީހުންނަށް ޖިނާއީ ދައުވާ ކުރެވިދާނެ ކަމަށް އިންޓަނޭޝަނަލް ކްރިމިނަލް ކޯޓް (އައިސީސީ) އިން ބުނި ބުނުން އިނގިރޭސިވިލާތުން ބަލައި ނުގަންނަ ކަމަށް އިނގިރޭސި ބޮޑުވަޒީރު ބޮރިސް ޖޯންސަން ވިދާޅުވެއްޖެ އެވެ.\nމިކަމާ ގުޅިގެން އިނގިރޭސިވިލާތުގައި ފަލަސްތީން ރަމްޒްކުރާ ވަފުދުން އިނގިރޭސި ސަރުކާރަށް އިލްތިމާސްކޮށް އައިސީސީއަށް ހުރަސް ނޭޅުމަށް ވަނީ އެދިފަ އެވެ.\nފަލަސްތީންގެ ވަފުދުން ބުނީ އައިސީސީގެ ސައްހަކަން ގެއްލުވާލައި މިނިވަންކަމާ މެދު ސުވާލު އުފެއްދުމުގެ ބަދަލުގައި އެ ކޯޓުން ކުރާ މަސައްކަތްތަކަށް އިހުތިރާމްކޮށް ތައުރީފް ކުރަން ފަލަސްތީންގެ ފޮރިން އެފެއާޒް މިނިސްޓްރީން ގޮވާލާ ކަމަށެވެ.\nއިނގިރޭސި ބޮޑުވަޒީރު ވިދާޅުވީ އައިސީސީއަށް އިހުތިރާމް ކުރައްވާ ކަމަށާއި އެކަމަކު އިޒްރޭލަށް ޚާއްސަކޮށް ތަހުގީގު ކުރަން ނިންމި ނިންމުން ބަލައި ނުގަންވާ ކަމަށެވެ.\nއިނގިރޭސި ސަރުކާރުގެ ބުނުން ޔޫކޭ-ފަލަސްތީން ވަފުދުން ކުށްވެރިކުރެ އެވެ. އަދި ބުނީ އިނގިރޭސިން އަނެއްކާވެސް ދުނިޔޭގެ ގާނޫނުތައް ބޮލާލާޖަހަން ފަށައިފި ކަމަށެވެ.\n"އިނގިރޭސިންނަށް މިހާރު ގާނޫނަށް ވުރެ އިޒްރޭލް މުހިންމު،" ޔޫކޭ-ފަލަސްތީން ވަފުދުން ނެރުނު ބަޔާނުގައި ބުނެފައިވެ އެވެ.\nއިޒްރޭލުން އިސްތިއުމާރު ކޮށްފައިވާ ހުޅަނގު އައްސޭރި އާއި ގާޒާ އަދި ފަލަސްތީނަށް ނިސްބަތް ކުރެވޭ ބިންތަކުގައި ހިންގާފައިވާ ޖަރީމާތައް ބެލޭނެ ކަމަށް އިންޓަނޭޝަނަލް ކްރިމިނަލް ކޯޓުން ނިންމުމުން އިޒްރޭލާއި އެމެރިކާއިން ވަނީ ކަންބޮޑުވުން ފާޅުކޮށްފަ އެވެ. އަދި ބުނީ އެއީ އިޒްރޭލް ފަދަ މިނިވަން ދައުލަތެއް ދެމި އޮތުމަށް ހުރަސްއަޅާ ޓެރަރިސްޓުންގެ ކިބައިން ދިފާއުުވުމަށް ދޭ ހަމަލާއަކާ މެދު އައިސީސީން ދެކޭ ގޮތް ކަމަށެވެ.\nޔޫކޭ-ފަލަސްތީން ވަފުދުން ބުނީ އިޒްރޭލާއި ފަލަސްތީން ސުލްހަ ކުރުމަށް އިނގިރޭސި ސަރުކާރަށް މުހިންމު ދައުރެއް އަދާކުރެވިދާނެ ކަމަށާއި މެދުއިރުމަތީގައި އެންމެ ބޮޑަށް ގޯސް ހަދާ ގައުމަކީ ވެސް އިނގިރޭސިވިލާތް ކަމަށެވެ. އިނގިރޭސިން މެދުވެރިވެގެން ފަލަސްތީނަށް ސުލްހަ ހޯދައިދޭން ޖެހޭ ސަބަބަކީ މިއީ ކަމަށެވެ.\nއެމެރިކާ ފަލަސްތީން އިޒްރޭލް + އިނގިރޭސިވިލާތް ބޮރިސް ޖޯންސަން މަހްމޫދޫ އައްބާސް


ނުހައްޤު ލޯބި (12 ވަނަ ބައި) – Esfiya\nވިޝާން އަދި ނާދެޔޭ ހިތަށް އެރުމާއެކު އަންޖޫދާ ހަމަޖެހުމުގެ ނޭވައެއް ދޫކޮށްލަމުން ފޯނަށް ބަލާލިއެވެ. އޭރު ނުވައެއް ޖަހައި 1 މިނެޓު ހިނގައިފިއެވެ.\n“ގަޑިއަށް އަންނަން ނޭނގެނީތަ؟” އަންޖޫދާ ސިހުނީ އޭނާގެ ފަހަތުން އިވިގެން ދިޔަ ވިޝާންގެ އަޑަށެވެ. ސިހިފައި އޭނާ ފަހަތް ބަލާލިއިރު ކުރިމަތީގައި ހުރި ވިޝާންގެ ސޫރައަށް ބަލާލީ ޖެހިލުންނެ ހުރެއެވެ.\n“ވިޝް…” އަންޖޫދާގެ އަނގައިން ވިޝާން ގެ ނަން ބޭރުވިއިރު އެ އަޑުގައި މަޑު ތުރުތުރެއް ވެއެވެ.\nވިޝާން މަޑު ފިޔަވަޅުތަކެއްގައި ހިނގާފައި އައިސް އަންޖޫދާގެ ކުރިމަތީގައި ހުއްޓުނެވެ. އަދި ފުން ނަޒަރަކުން އަންޖޫދާ އާ ދިމާއަށް ބަލާލިއެވެ. ގަސްތަކުގެ ތެރެއިން ފުރޭނިގެން އައިސް އަންޖޫދާގެ މޫނަށް އެޅިފައިވާ އަލީގެ ސަބަބުން މޭކަޕްކޮށްފައިވާ އެ މޫނު ވަރަށް ފުރިހަމަ ކަމަށް ދައްކައެވެ. ލާފައި ހުރި ގަޔަަށް ބާރު ހުދު ހެދުމުގެ ސަބަބުން އޭނާގެ ހަށިގަނޑުގެ ރީތި ބައްޓަން ފުރިހަމައަށް ހާމަވެފައި ހުއްޓެވެ.\nވިޝާން ތިރިވެ އަންޖޫދާގެ ކައިރީގައި އިށީނެވެ. އަދި އަންޖޫދާގެ މޫނުމައްޗަށް ވެއްޓިފައިވާ އިސްތަށިކޮޅު ނަގައި އެއްފަރާތްކޮށްލިއެވެ. އަދި އެ ދޮން ކަނދުރާގައި މަޑުމަޑުން ފިރުމާލިއެވެ.\n“އައި ލަވް ޔޫ އަންޖޫ…” އަންޖޫދާގެ ކަނދުރާއިން ވަސްގަންނަމުން ވިޝާން އެހެން ބުނެލުމުން އަންޖޫދާއަށް ކުޑަ ހައިރާންކަމެއް ލިބުނެެވެ. ދެންމެ އެހާ ރުޅިގަދަވެފައި ހުރި މީހާ އެހާ މަޑުމައިތިރިކޮށް ވާހަކަ ދެެއްކުމުން އަންޖޫދާ އަށް ކުޑަ ހަމަޖެހުމެއް ލިބިގެން ދިއައެވެ.\n“އަންޖޫ އަށް އިނގޭތަ؟ އަހަރެން އަންޖޫ ދެކެ ކިތަންމެ ރުޅިއައިސްފަ ހުއްޓަސް އަންޖޫ އަހަރެން ގާތަށް އަންނަ އިރަށް އެ ރުޅި ދާތަނެއް ވެސް ނޭނގެ..” އަންޖޫދާގެ ހަށިގަނޑުގައި މަޑުމަޑުން ބައްދާލަމުން ވިޝާން ބުނެލިއެވެ. އެއަށްފަހު އޭނާ ކުއްލި ހަރަކާތަކާއެކު އަންޖޫދާގެ ތުންފަތައް ބޮސްދިނެވެ. އެ އަންހެންވަންތަ ހަށިގަނޑުގައި އެގޮތް މިގޮތަށް ބީހެމުން ދިޔައިރު ވިޝާންގެ ހިއްސުތައް ހޭލަމުން ދިއައެވެ. އޭނާ މަޑުމަޑުން އަންޖޫދާގެ ހެދުން އަޑިން އަތް ގެންދަން ފެށުމުން އަންޖޫދާ ތެޅިގަނެފައި ދުރަށްޖެހެލިއެވެ.\n“ކަމް އޯން އަންޖޫ… ދުރަށް ދަނީ ކީއްވެތަ؟” ވިޝާން ކުޑަކޮށް ނުރުހިފައި ބުނެލިއެވެ. އެވަގުތު އަންޖޫދާ އަނެއްކާވެސް ވިޝާން އާ ދުރަށް ޖެހެލިއެވެ.\n“އަންޖޫ…” ވިޝާން އައިސް އަންޖޫދާގެ ހަށިގަނޑުގައި ބައްދާލިއެވެ. ނަމަވެސް އަންޖޫދާ އެެއްޗެއް ވިސްނިގެން ކަހަލަ ގޮތަކަށް ވިޝާންގެ މޭގައި އަޅައި ދުރަށް ކޮށްޕާލިއެވެ.\n“ވިޝް… އަަހަރެން މި ވަގުތު ބޭނުން ވާހަކަ ދައްކާލަން..” ސީދާ ވިޝާންގެ ލޮލަށް ބަލާލަމުން އަންޖޫދާ ބުނެލިއެވެ. އެ މޫނުމަތިން ފެންނަނީ ސާބިތުކަމެވެ.\n“ދެން ފަހުންވެސް ވާހަކަ ދެއްކޭނެއެއްނު؟” ވިޝާން އަދިވެސް ބެލީ އަންޖޫދާ އާ ގާތް ވެވޭތޯއެވެ. މި ފަހަރުވެސް އަންޖޫދާ އޭނާ ދުރަށް ކޮށްޕާލީއެވެ. އެވަގުތު ވިޝާންގެ ރުޅި ގަަދަވެގެން ދިއައެވެ. މިއަންހެން ކުއްޖާއަށް އޭނާ ބޭނުންވާ ވަގުތު ބޭނުން އެއްޗެއް ދެވެނީކީ ނޫންވިއްޔާއެވެ. ނަމަވެސް ރުޅި މަޑުކޮށްފައި އޭނާ އަންޖޫދާ އާ ރީތިކޮށް ވާހަކަދެއްކީ ރުޅި އިސްކޮށްފިނަމަ އޭނާއަށް އަންޖޫދާގެ ފަރާތުން ބޭނުންވެގެން އުޅޭ ކަންތައް ނުލިބިދާނެތީއެވެ.\n“ބުނެބަލަ ތި ބުނަން އުޅޭ އެއްޗެއް…” ވިޝާން ރުޅި މަޑުކޮށްލަމުން ބުނެލިއެވެ. އަންޖޫދާ ހަރަން ބަަނދެލަމުން ވިޝާން އާ ދިމާއަށް ލޯ އަޅާލިއެވެ.\n“ވިޝް… ރިލޭޝަން އެއްގެ އުޅޭއިރު ވިސްނަން ޖެހޭނެ ދޯ ދެމީހުންވެސް ބޭނުންވާނެ ކަންކަން ހުންނާނެކަން… ރިލޭޝަން އެއްގެ އުޅެވޭނީ އެކަކު އަނެކަކުގެ ފީލީންގްސްއަށް އިހުތިރާމުކޮށްގެން… އެކަކު އަނެކަކު ބޭނުންވާ ކަންކަން ކޮށްދީގެން…” އަންޖޫދާ ވިޝާން އާ ދިމާއަށް ބަލަން ހުރެ ބުނެލިއެވެ. ކުރިން ދުވަހަކުވެސް އަންޖޫދާ އެފަދަ ވާހަކައެއް ދައްކާފައި ނުވުމުން ވިޝާން ހުރީ ކުޑަކޮށް ހައިރާންވެފައެވެ.\n“ތި ބުނީ ކީކޭ؟ ނޭނގުނު ތި ކިޔާ އެއްޗެއް…” ވިޝާން ދަތްދޮޅީގައި ޝަހާދަތް އިނގިިލި ޖައްސާލަމުން ބުނެލިއެވެ. އަންޖޫދާ ދެލޯ ހަނިކޮށްލަމުން ވިޝާން އަށް ބަލާލިއެވެ. ވިޝާން އަށް ދުވަހަކުވެސް ވިސްނޭނެ ހެއްޔެވެ؟\n“މި ބުނީ އަބަދުވެސް ވިޝާން ބުނާ ކަންތައްކޮށްދެނީ އަހަންނޭ… ވިޝާން ދުވަހަކުވެސް އަހަރެން ބުނާ ކަމެއް ކޮށްދެންހޭ؟” އަންޖޫދާ އެހެން ބުނެލިއިރު އެއަޑުގައި ރުޅިވެރިކަން ވިއެވެ. އަންޖޫދާ އެ ގޮތަށް ވާހަކަ ދެއްކުމުން ވިޝާން ޖަހާލީ ހިނިގަނޑެކެވެ.\n“އަންޖޫ… އަހަރެންވެސް ކޮށްދެމެއްނު އަންޖޫ ބުނާ ކަންކަން… އެހެންނޫނަސް އަންޖޫއަށް ވެސް އިނގޭނެ އަހަރެން މީ ރުޅިގަދަ މީހެއްކަން… ބައެއް ފަހަރު އަހަންނަށް ރުޅި އާދެވެނީއޭ..” ވިޝާން ވަރަށް ހަމަޖެހިފައި ބުނެލިއެވެ. އަންޖޫދާގެ ރުޅި އިތުރަށް ގަދަވިއެވެ.\n“މިހާރު ވިޝާން ބޭނުންހާ ގޮތެއް ހަދައިގެން އަހަންނަށް އުޅެވިއްޖެ… ” އަންޖޫދާ ވިޝާން އާ ދިމާއަށް ޝަހާދަތް އިނގިލި ދިއްކޮށްލަމުން އެހެން ބުނެލިއިރު އޭނާގެ ދެބުމަ ގޮށްޖެހިފައި ހުއްޓެވެ.\n“ދެން ތިބުނީ މަށާ އެކީ އުޅެން ބޭނުން ނުވަނީއޭތަ؟” ވިޝާން ރުޅިގަދަވީ ވަރުން އެހެން ބުނެލީ ދަތްކުނޑި ވިކާފައެވެ.\n“އެހެން އަހަރެން އެއްފަހަރުވެސް ބުނެފިންތަ؟” އަންޖޫދާ ބުނެލިއެވެ. އޭނާ މިރޭ އެ ހުރީ ވިޝާން އަށް ގޮތް ދޫކުރާ ގޮތަކަށް ނޫނެވެ. ” އަަހަރެން މި ބުނީ ވިޝާން ތި ގެންގުޅޭ ގޮތްގަނޑު ރަނގަޅުކުރަންވެއްޖޭ…” އަންޖޫދާ ހަރުކަށިކަމާއެކު އެހެން ބުނެލުމުން ވިޝާންގެ ރުޅި ހައްތަހާ ގަދަވިއެވެ.\n“އަންޖޫދާ ކީކޭ ހިތައިގެންތަ ތި އުޅެނީ؟ ކީކޭ؟ މަގޭ ގޮތްގަނޑޭ؟ ބަދަލުކުރާށޭ؟ ނުވާނެ ތިކަމެއް…!” ވިޝާން އަންޖޫދާ އާ ދިމާއަށް އިނގިލި ދިއްކޮށްލަމުން ބުނެލިއިރު އެ ދެލޮލުން އެކަނި ވެސް އޭނާ ރުޅި އައިސްފައި ހުރި މިންވަރު ހާމަވެއެވެ. އޭނާ އަންޖޫދާ ގާތަށް ޖެހިލުމަށްފަހު ބާރަކަށް އަންޖޫދާގެ އަތުގެ މުލައްދަނޑީގައި ހިފެހެއްޓިއެވެ.\n“އައްދޯތް ވިޝާނޫ…!” ތަދުވިވަރުން އަންޖޫދާއަށް ގޮވާލެވުނެވެ. ނަމަވެސް ވިޝާން އޭނާގެ އަތުން ދޫކުރާކަށް ނޫޅުނެވެ. އަންޖޫދާ އޭނާގެ އަތުން ވިޝާންގެ އަތް ނައްޓުވަން މަސައްކަތްކުރި ނަމަވެސް އެކަން ވީ ނާކާމިޔާބެވެ. ވިޝާން މާ ބާރު ގަދައެވެ.\n“ވިޝާން… ދޫކޮށްބަލަ…! ކީއްވެގެންތަ ތިއުޅެނީ؟” އަންޖޫދާ އަޑަށް ބާރުލާފައި ބުނެލިއެވެ. އޭރުވެސް އޭނާ ގެންދިއައީ ވިޝާންގެ އަތްދަށުން ސަލާމަތްވެވޭތޯ މަސައްކަތްކުރަމުންނެވެ. ވިޝާން އަންޖޫދާ އަތުގައި ހިފައި ބާރަކަށް އޭނާ ހޫރާލިއެވެ. އެއާއެކު އަންޖޫދާ ގޮސް ޖެހުނީ ކައިރީގައި ހުރި ގަހެއްގެ ބުޑަށެވެ. އޭނާގެ ނިތްކުރިމަތި ގަހުގެ ގޮތްޕެއްގައި ޖެހި މަށައިގެން ދިއައެވެ. އަންޖޫދާއަށް ރޮވެން ފެށުނީ ބޭއިޚްތިޔާރުގައެވެ. އޭނާ އެންމެ ލޯބިވި މީހާ އޭނާއަށް މިހާރު އަނިޔާކުރަންވެސް ފެށީއެވެ.\n“ވިޝާން ކީއްވެ؟ ކީއްވެ ތިހެން ތި ހަދަނީ؟ ވިޝާން އަަހަރެން ދެކެ ކުޑަކޮށްވެސް ލޯބި ނުވަނީތަ؟” އަންޖޫދާ ގިސްލުމުގެ ތެރެއިން އަހާލިއެވެ. އޭނާ މަޑުމަޑުން ތެދުވެ ވިޝާންގެ ދެލޮލަށް ބަލާލިއެވެ. އެ ދެލޮލުން އޭނާއަށް ފެނުނީ ރުޅިވެރިކަމެވެ. ވިޝާން ރުޅިއައިސްގެން މޫނު އަނެއް ފަރާތައް އަނބުރާލިއެވެ. އަންޖޫދާ އެ ހުރިި ފިޔަވަޅު މަތީގައި ވިޝާން އާ ދިމާއަށް ބަލަން ހުއްޓެވެ.\n“ވަރަށް ރަނގަޅަށް އަޑު އަހާތި… މަ ނުވެ އަންޖޫދާ ދެކެ އެއްވެސް އިރެއްގައި ލޯތްބެއް… އިނގެއްޖެތަ؟ ކަލެއާ އެކު އުޅުނީ ކަލޭ ރީތިކަމުން..” ވިޝާން ފަހަތައް އެނބުރި ހުރެ އެހެން ބުނުމުން އަންޖޫދާ ވަކިން ބޮޑަށް ދެރަވިއެވެ. ނަމަވެސް އޭނާ ހުރީ މިރޭ ވިޝާން އަށް ގޮތް ދޫކުރާ ގޮތަކަށް ނޫނެވެ. ހިތްވަރުލާފައި އޭނާ ވިޝާންއާ ވާހަކަ ދައްކަން ފެށިއެވެ.\n“އަހަންނަށް ހެޔޮ ވިޝާން އަހަރެން ދެކެ ލޯބި ނުވިޔަސް… އަހަންނަށް އަދި ލިބޭނެ ތިޔަށް ވުރެ މާ ރަނގަޅު ފިރިހެނެއް..” އަންޖޫދާ ކަރުނަތައް ފުހެލަމުން އެހެން ބުނެލީ ހަރުކަށިކަމާއެކުގައެވެ. އެއާއެކު ވިޝާންގެ ދެއަތް މުއްކެވިގެން ދިއައެވެ. އަންޖޫދާ އޭނާ އާ އެހާ ޖެހިލުން ކުޑަ ކަމާއެކީ ވާހަކަ ދައްކަން ޖެހޭ ހެއްޔެވެ؟\n“އަހަރެން ދަނީ.. ދެން އަހަރެން ފެންނަ ހިސާބަށް ވެސް ތި ވިޝާން އައިސްގެން ނުވާނެ…” އަންޖޫދާ ސާބިތުކަމާއެކު އެހެން ބުނެލުމަށްފަހު ގަސްތަކުގެ ތެރެއިން ނިކުންނަން ހިނގައިގަތެވެ. ނަމަވެސް ވިޝާންގެ ބާރުގަދަ ދެއަތް އައިސް އޭނާގެ ހަށިގަނޑު ވަށާލިއެވެ.\n“ތިހެން ދެވޭނެ ކަމަށްތަ ހީކުރީ… މަގޭ މަގުސަދު ފުރިހަމަވީމަ ދެވޭނީ!” ރުޅިވެރިކަމާއެކު ވިޝާން އެހެން ބުނެ އަންޖޫދާ ބިންމައްޗަށް ވައްޓާލިއެވެ. އަދި ތިރިވެ އަންޖޫދާ ލައިގެން ހުރި ހެދުމުގެ ޒިބުގައި ހިފައި ތިރިކޮށްލިއެވެ. ލިބުނު ސިހުމާއެކު އަންޖޫދާއަށް ހަޅޭއްލަވައިގަނެވުނީ މި ވާން އުޅެނީ ކީއްކަން ފަހުމްވާ ހާލުގައެވެ.\nމޫދަށް ޑަސްބިން އަޅާލުމަށްފަހު ރާހުލް ދެފައިކުރި ތަންކޮޅެއް މައްޗަށް އަރުވާލުމަށްފަހު މޫދުގެ ލޮނު އޭނާގެ ތަނބިކަށްޓާ ހަމައަށް އަރާ ހިސާބަށް ދިއައެވެ. އަދި ޑަސްބިން ރީތިކޮށް ދޮވެ ސާފުކޮށްލުމަށްފަހު މޫދުން އެރިއެވެ. އެތަނުގައި ހުރި ގަސްގަނޑެއް މަތީގައި ޑަސްބިން ބަންޑުން ބާއްވާލުމަށްފަހު އޭނާ ދޮންވެލިގަނޑު މަތީގައި ދެފައި ވަށް ކޮށްގެން އިށީނެވެ. ފުން ހިޔާލެއްގައި އިނދެ އޭނާ އެއްއަތުން ހިމުން ދޮންވެލިގަނޑާ ކުޅެމުން ގެންދިއައެވެ.\nއެ ގަޑީގައި އެތަނުން އެއްވެސް މީހެއްގެ ހިލަމެއް ނުވާތީވެ، މުޅި ތަނަށް ވަނީ ހަމަހިމޭންކަން ވެރިވެފައެވެ. ގޮނޑު ދޮށަށް ރާޅު ބީއްސާލާ އަޑާއެކު މަޑުމަޑު ވައި ރޯޅިތައް އައިސް ގަސްތަކުގެ ފަތް ތަކުގައި ބީހިލުމުން އެ ހެލޭ އަޑާ އެއްވެފައި ވީއިރު އެ މާހައުލު ވަރަށް ވެސް ހިތް ގައިމެވެ.\nރާހުލްގެ ސިކުނޑީގައި ވަނީ އަންޖޫދާއެވެ. ރޭގައި އަންޖޫދާ އޭނާ ކައިރިއަށް އައިސް އުޅުނު ގޮތް ހިތަށް އެރުމާއެކު އޭނާގެ މުޅި ގައިން ހީބިހި ނަގައިގެން ދިއައެވެ. އެ ލޯބި ހަށިގަނޑުގައި އެއްފަހަރު ނަމަވެސް ބީހިލުމަށް އޭނާގެ ހިތް އެދި ގޮވަމުން ދަނީއެވެ. ނަމަވެސް މިޔަދު އަންޖޫދާ އެއްފަހަރުވެސް އޭނާ އާ އަނގައިން ނުބުނުމުން އެ ހިތުގައި ޖެހުނެވެ. އަނެއްކާ އަންޖޫދާ ހަމަ އަސްލުވެސް އޭނާ އާ ސަމާސާއެއް ކުރަނީ ހެއްޔެވެ؟ ނުވަތަ ލަނޑެއް ދޭން އުޅެނީ ހެއްޔެވެ؟\nރާހުލް އެހެން އިންދައި ސިހިގެން ދިއައީ އަންހެން ކުއްޖެއްގެ ވޭނީ ހަޅޭކުގެ އަޑަށެވެ. ސިހިފައި އޭނާ ކޮޅަށް ތެދުވެ ހަތަރު ފަރާތް ހޯދާ ބަލާލި އިރު އެ މޫނުމަތިން ފެންނަނީ ހާސްކަމެވެ. އޭނާ މާހައުލަށް ކަންފަތް ދީގެން ހިނދުކޮޅަކު މަޑުކުރި ނަމަވެސް އިތުރަށް އެއަޑެއް ނީވުނެވެ. އެހެންކަމުން އޭނާ ޔަޤީންކުރީ އެއީ އޭނާއަށް ހީވި ހީވުމެއް ކަމުގައެވެ. ބަންޑުން ޖަހާފައި އޮތް ޑަސްބިން ނަގައި، އެ ހިފައިގެން އޭނާ އެއްގަމާ ދިމާއަށް މިސްްރާބު ޖެހިއެވެ. ތަންކޮޅަކަށް ދެވުނުތަނާ އަނެއްކާވެސް އޭނާއަށް އަންހެން ކުއްޖެއްގެ ވޭނީ ރުއިމުގެ އަޑު އިވިގެން ދިއައެވެ. އެއަޑު އަންނަނީ ގަސްތަކުގެ ތެރެއިން ކަމުން އޭނާ ބާރަކަށް ޑަސްބިނުގައި ހިފަހައްޓާލަމުން އެ ދިމާއަށް މިސްރާބު ޖެހީ ޖެހިލުންވެ ހުރެއެވެ.\nގަސްތަކުގެ ތެރެއިން ލާފައި ވަކި ހިސާބަކަށް ދެވުނުތަނާ ރާހުލް އަށް ފެނުނު މަންޒަރަކުން އޭނާގެ ހިތަށް ވަރަށް އަސަރު ކުރިއެވެ. ރޮއި ހޭރެމުން ދިޔަ އަންޖޫދާގެ ގައިމަތީގައި މިނިކާވަގެއްހެން އޮތް ވިޝާން އެ ކުރަން އުޅޭ ކަންތައް ރާހުލްއަށް ވިސްނުމާއެކު އޭނާ ކޮޅުކޮޅު ހޯދާލީ ވިޝާން އަށް ހަމަލާ ދޭނެ އެއްޗެއް ފެނޭތޯއެވެ. ހޯދާ ހޯދާވެސް ރަނގަޅު އެއްޗެއް ނުފެނުމުން އޭނާ އަތުގައި އޮތް ޑަސްބިނުން ވިޝާންގެ ބޮލުގައި ހުރި ބާރެއް ލާފައި ޖެހިއެވެ. އެއާއެކު ޑަސްބިން ފަޅައިގެން ދިއައެވެ. ވިޝާން ތެދުވެ ރާހުލް އާ ދިމާއަށް ބަލާލީ އަލިފާނުގެ ނަޒަރަކުންނެވެ. ވިޝާން ރާހުލް އާ ދިމާއަށް މިސްރާބު ޖެހުމުން ރާހުލް އަށް ދެތިން ފިޔަވަޅު ފަހަތަށް އަޅައިލެވުނެވެ.\nތެޅިތެޅި އޮތް އަންޖޫދާ ސިހުނީ ވިޝާންގެ ފަހަތުން މީހަކު އައިސް ކޮންމެވެސް އެއްޗަކުން އޭނާގެ ބޮލުގައި ޖެހުމުންނެވެ. ވިޝާން ރުޅި ގަދަ ވެފައި އެ މީހާއާ ދިމާއަށް ދިޔަ ވަގުތު އެއީ ރާހުލް ކަން އަންޖޫދާއަށް އެނގުނެވެ. ރޮމުން ގިސްލަމުން އަންޖޫދާ ގޮސް ފަހަތުގައި ހުރި ގަހުގެ ނިވަލަށް ވަދެ ވިޝާން އާ ރާހުލް އަށް ބަލަން ހުއްޓެވެ.\nވިޝާން އޭނާގެ ދެއަތް މުއްކަވާލުވަށްފަހު ރާހުލްގެ ބަނޑުގައި ބާރު އެތިފަހަރެއް ޖެހިއެވެ. އެވަގުތު ރާހުލް ކުޑަކޮށް ތިރިވެ ބަނޑުގައި އަތް އަޅާލިއެވެ. އެހެން އިރުކޮޅަކު ހުރުމަށްފަހު އޭނާ ތެދުވެ ވިޝާން ކޮބައިތޯ ބަލާލިއިރު ގަހުގެ ނިވަލުގައި ހުރި އަންޖޫދާ އާ ދިމާއަށް ހިނގައިގަންނަނީއެވެ. މި މަންޒަރު ފެނުނު އަންޖޫދާއަށް ވިޝާންގެ ކިބައިން ސަލާމަތްވުމަށްޓަކައި ދުއްވައިގަނެވުނީ އަތިރިމައްޗާ ދިމާއަށެވެ. ނުލަފާ ހިނިގަނޑެއް ޖަހާލުމަށްފަހު ވިޝާން އަންޖޫދާ ދިޔަ ދިމާއަށް ހިނގައިގަންނަން އުޅުނެވެ. ނަމަވެސް އޭނާގެ ހަރަކާތްތަކަށް ހުއްޓުން އެރީ ފަހަތުން މީހަކު ބާރަކަށް އެއްޗަކުން ބޮލުގައި ޖެހުމުންނެވެ. ވީ ތަދުން އޭނާ ހަޅޭއްލަވައިގަނެފައި ބޮލުގައި އަތް އަޅާލިއެވެ. އޭރު ހޯސް ލާފައި އެ ބޮލުން ލޭތައް ފައިބަމުން ގެންދިއައެވެ. މުޅިތަން އެނބުރޭކަމުގެ އިހުސާސް ވިޝާން އަށް ކުރެވެމުން ދިޔަ އިރު ފަހަތުގައި ހުރި ރާހުލް އޭނާގެ އަތުގައި އޮތް ލަކުޑި ބުރިއަށް ބަލާލީ ޖެހިލުންވެ ހުރެއެވެ. ރާހުލް އަނެއްކާވެސް އެ ލަކުޑި ބުރިން ވިޝާންގެ ބޮލުގައި ޖެހުމާއެކު ވިޝާން ހުރި ދިމާއަށް ވެއްޓުނެވެ.\nލަކުޑި ގަނޑު އެއްލާލުމަށްފަހު ރާހުލް ދުވެފައި އަންޖޫދާ ދިޔަ ދިމާއަށް ދިއައެވެ. ރާޅު ޖަހާ ހިސާބުގައި މަޑުކޮށްލައިގެން ހުރި އަންޖޫދާ ސިހިފައި ފަހަތް ބަލާލިއިރު ރާހުލް ފެނި ހަމަޖެހުމުގެ ނޭވައެއް ދޫކޮށްލެވުނެވެ.\n“ކޮބާ އޭނާ؟” އަންޖޫދާ ޖެހިލުންވެ ހުރެ އަހާލީ ވިޝާންގެ ވާހަކައެވެ.\n“އަހަރެން ލަކުޑިން ޖެހީމަ އޭނަ ވެއްޓެނީ… ހޭނެތެނީ..” ރާހުލް އަންޖޫދާ އާ ދިމާއަށް ފުންކޮށް ބަލާލަމުން ބުނެލިއެވެ. އެ ރީތި ދެލޮލުން ކަރުނަ ފޭދިފައި ވީއިރު އެ ހަށިގަނޑުގައި މަޑުތުރުތުރެއް ވާކަން ރާހުލް އަށް ފާހަގަވިއެވެ. ރާހުލް އެހެން ބުނުމުންވެސް ބިރުގަނެފައިވާ ނަޒަރަކުން އޭނާ ގަސްތައް ތެރެއަށް ބަލާލިއެވެ. ލައިގެން ހުރި ހެދުމުގެ ކުރިމަތިން ބައެއް ވީދިފައި ވީއިރު އޭނާގެ މޭމަތިން ބައެއް ހާމަވާން ހުއްޓެވެ. އެކަން އިހުސާސްވެގެން ކަންނޭނގެއެެވެ. އޭނާ ކުއްލިއަކަށް މެއާ ދިމާލުން ދެއަތް ހުރަސްކޮށްލުމަށްފަހު ރާހުލް އަށް ބަލާލިއެވެ. ރާހުލް އަވަސް އަވަހަށް އޭނާގެ ނަޒަރު އެހެން ދިމާއަކަށް ހުއްޓާލިއެވެ.\n“ހިނގާ ގެއަށް…” އަންޖޫދާ ރާހުލް އަށް ވުރެ ކުރިން ހިނގައިގަންނަމުން ބުނެލިއެވެ. ރާހުލް އަންޖޫދާގެ ފަސްފަހަތުން ހިނގައިގަތް އިރު އެ ހިތުގައި އެތައް ސުވާލުތައް ފުނިޖެހެމުން ދިއައެވެ. އަންޖޫދާ ގަސްތަކުގެ ތެރޭގައި ވިޝާން އާ އެކީ ކީއްކުރަނީ ބާވައެވެ؟ އަންޖޫދާ ދިއައީ އާމިނާ އާ އެކު ޕާޓީއަށްކަން އޭނާ އަށް އެނގެއެވެ. ނަމަވެސް ޕާޓީއަށް ނުގޮސް އަންޖޫދާ މިތަނުގައި ކީއްކުރަނީ ބާވައެވެ؟\n“އަންޖޫދާ ގަސްތަކު ތެރޭ ކީއްވެ؟” ރާހުލް އަހާލިއެވެ. އޭނާ ހުރީ އަންޖޫދާގެ ހާލާމެދު ކަންބޮޑު ވެފައެވެ.\n“އެއީ… މިއީ… ވިޝާން އަހަރެން ގަދަކަމުން ގެނައީ…” އަންޖޫދާ ދޮގެއް ހަދާލިއެވެ. އާމިނާއަށް އޭނާ ވިޝާން އާ ރައްޓެހިވިކަން އެނގޭކަށް އޭނާ ބޭނުމެއް ނުވެއެވެ. ރާހުލް ގާތުވެސް ދޮގު ހެދީ އެހެންވެއެވެ. އާމިނާ ގާތު ރާހުލް އެހެން ބުނެފާނެތީއެވެ.\nއަންޖޫދާ އާ ރާހުލް އަށް އެއްގަމަށް ނޭރިގެން އުޅެނިކޮށް އެ ދެމީހުންގެ ކަންފަތުގައި ޖެހުނީ ވިޝާންގެ ހަޅޭކުގެ އަޑެވެ. ސިހިފައި އަންޖޫދާ ފަހަތް ބަލާލިއިރު ގަސްތަކުގެ ތެރެއިން ނިކުމެގެން ކޮރު ޖަހަމުން ކަހަލަ ގޮތަކަށް ވިޝާން އެ ދިމާއަށް އާދެއެވެ. ވިޝާން ފެނި ބިރުގަތް ވަރުން އަންޖޫދާ ރާހުލްގެ އަތުގައި ހިފާލިއެވެ. ރާހުލް ބަލާކަށް ނުހުރެ އަންޖޫދާ އާ އެކު ދުއްވައިގަތީ ގެއާ ވީ ދިމާއަށެވެ.\nއެއްއަތުން ރާހުލްގެ އަތުގައި ހިފައިގެން އަނެއް އަތުން އޭނާގެ މޭމަތި ނިވާކުރަމުން އަންޖޫދާ ދުވެފައި އަންނަ މަންޒަރު ފެނުމުން ގޭ ދޮރުމަތީގައި ހުރި އާމިނާ ހައިރާންވިއެވެ. އޭގެ ފަހަތުން އައި ވިޝާން ފެނި އާމިނާގެ ދެބުމަ ގޮށް ޖެހިގެން ދިއައެވެ. އަންޖޫދާ އެ އައި ގޮތަށް އައިސް އާމިނާ ގެ ފުރަގަހަށް ވަނެވެ. ރާހުލް ވެސް އާމިނާ ގާތު ހުއްޓި ހުރީ ދުވެފައި އަންނަ ވިޝާން އަށް ނަޒަރު ހުއްޓާލައިގެންނެވެ.\nވިޝާން އާމިނާއާ ދާދި ގާތަށް އައިސް ހުއްޓުނެވެ. އަދި ރުޅިވެރި ނަޒަރަކުން ކައިރީގައި ހުރި ރާހުލް އަށް ބަލާލިއެވެ. އޭނާ އެއްއަތުން ބޮލުގައި ހިފަހައްޓާލައިގެން ހުރި އިރު އޭރުވެސް ބޮލުން ކުޑަކޮށް ލޭ ފައިބަމުން ދިއައެވެ.\n“ކިހިނެއް ވެގެންތަ މިއުޅެނީ؟” އާމިނާ އޭނާގެ ޒީލަދަގަ އަޑުން އަހާލީ ތިން މީހުންގެ މޫނަށް ވަކި ވަކިން ބަލާލަމުންނެވެ.\n“މަންމާ.. މީނަ އަހަންނާ ބެހެން އުޅުނީ..” އަންޖޫދާ ރޮއިގަނެފައި އަވަސް އަވަހަށް ޖަވާބުދިނީ ވިޝާން އަށް އިޝާރާތް ކޮށްލަމުންނެވެ. އާމިނާ އަލިފާނުގެ ނަޒަރަކުން ވިޝާން އަށް ބަލާލި ގޮތުން ވިޝާން ވެސް ކުޑަކޮށް ފަސްޖެހުނެވެ.\n“އަހަރެން ޕާޓީގަ ހުއްޓަ އޭނަ އައިސް އަހަރެން ގަދަކަމުން ގެންދިއައީ އަތިރިމަތި ކައިރިއަށް… ދެން އަހަރެން ހަޅޭލަވާ އަޑު އިވިގެން ރާހުލް އައީ.. ރާހުލް އައިސް އަހަރެން ސަލާމަތްކުރީ..” އަންޖޫދާ އާމިނާ ގައިގައި ބައްދައިގަންނަމުން ބުނެލިއެވެ. ވިޝާން ރުޅިގަދަވެފައި އަންޖޫދާ އާ ދިމާއަށް އިނގިލި ދިއްކޮށްލިއެވެ. އަދި ވާހަކަ ދައްކަން އަނގަ ހުޅުވި ނަމަވެސް އާމިނާ އޭނާއަށް އެ ފުރުސަތެއް ނުދިނެވެ.\n“ޚަބަރުދާރު.. ކަލޭ މިތަނުން ރައްކާވޭ! މަގޭ ދަރިއާ ބެހެން އަދި އުޅުނެއްނު… ހުރި ނުލަފާކަން!!” އާމިނާ ވިޝާން އާ ދިމާއަށް ބާރަކަށް ހަޅޭއްލަވައިގަތެވެ. ވިޝާން އާމިނާ އާ ދިމާއަށް ލޯ އަޅާލިއެވެ.\n“އޭ… މަށެއް ނޫނޭ…. ކައެ ގެ ދަރި އުޅުނީ މަށާ ހެދި މޮޔަވެގެން… އަތިރިމައްޗަށް ވެސް އައީ އޭނާ އަމިއްލައަށް…” ވިޝާން ދަތްކުނޑި ވިކާފައި ބުނެލިއެވެ.\n“އަދި ފޮނި ދޮގުތަކެއް އެބަ ހަދައެއްނު؟ ކަލޭގެ ވާހަކަ އޮފީހަށް އަންގާނަން… ކަލެއަށް ހައްްގު އަދަބު ލިބޭނެ!” އާމިނާ ވިޝާންއާ ދިމާއަށް ޝަހާދަތް އިނގިލި ދިއްކޮށްލަމުން އެހެން ބުނެލުމަށްފަހު އަންޖޫދާ ގޮވައިގެން އެތެރެއަށް ވަނެވެ. ރާހުލް ވެސް އެމީހުންގެ ފަސްފަހަތުން އެތެރެއަށް ވަނީ ވިޝާން އޭނާ އަށް ގެއްލުމެއް ދީފާނެ ކަމުގެ ބިރު އޮތުމުންނެވެ.\nއަންޖޫދާމެން ގެއަށް ވަނުމުން ވިޝާން ރުޅިއައިސްގެން ބިން މަތީގައި ފައިން ޖެހިއެވެ. ބޮލަށްވެފައިވާ ތަދާއެކު އޭނާ ގެއަށް ދާންވެގެން އެނބުރެލި ތަނާ އޭނާގެ ލޮލުގައި އަޅައިގަތީ އާމިނާ އާ އޭނާގެ ޒުވާބު އަޑުއަހަން ކައިރި ގެތަކުން ނިކުމެ ތިބި މީހުންތަކެވެ. އެމީހުން ފެނުމުން އޭނާ ފަހަރަކު މީހަކާ ދިމާއަށް ލޯއަޅައިލީ ދެބުމަ ގޮށްޖަހައިގެން ހުރެއެވެ.\n“ކައޭމެން ކީއްކުރަން ތިބަލަނީ… ރައްކާވޭ!” ވިޝާން ބާރަކަށް އެހެން ބުނުމުން އެންމެން ވެސް އަވަސް އަވަހަށް އެމީހެއްގެ ގެއަށް ވަދެއްޖެއެވެ. އެއާއެކު އެއް އަތުން ބޮލުގައި އަތް އަޅައިގެން ކޮރު ޖަހަމުން ކަހަލަ ގޮތަކަށް ވިޝާން މިސްރާބު ޖެހީ އޭނާގެ ގެއާ ދިމާއަށެވެ.\nނިތްކުރީގެ މަށައިގެން ގޮސްފައިވާ ތަނުގައި އާމިނާ ބޭސް އަޅައިދީފައި ދިއުމުން އަންޖޫދާ އެނދުގައި އޮވެ ބާލީހުގައި ބައްދާލިއެވެ. އަދި ދެންމެ ހިނގައިދިޔަ ކަންތަކާމެދު ދެވަނަ ފަހަރަށް ވިސްނާލިއެވެ. ވިޝާން އަކީީ އެހާ ނުލަފާ މީހެއްކަން އޭނާއަށް މި އެނގުނީ އަދި ކިރިޔާއެވެ. މިރޭ ވިޝާންގެ އަތްދަށުން ސަލާމަތް ނުވި ނަމަ އޭނާގެ އިއްފަތްތެރިކަން ގެއްލުނީސްކަން ޔަޤީނެވެ. ވިޝާން ކަހަލަ ނުބައި މީހެއްގެ ކިބައިން ސަލާމަތްވީތީ އޭނާ މާތް ﷲ އަށް ޝުކުރު ކުރިއެވެ. އޭނާ ވިޝާން އަށް އެހާ ރަނގަޅަށް ކަންތައް ކޮށްދިން އިރު ވެސް ވިޝާން ހެދިގޮތް ނިކަން ދެކިބަލާށެވެ. އެވަގުތު އަންޖޫދާއަށް ސިފަވެގެން ދިއައީ ރާހުލްއެވެ. ރާހުލް އޭނާ ސަލާމަތްކުރަން ވެގެން އުޅުނު ގޮތެވެ. ރާހުލް ވެސް ވިޝާން އަށް ވުރެ ހާސްބައި ރަނގަޅޭ އެވަގުތު އޭނާގެ ހިތަށްއެރިއެވެ. ކުރިން ރާހުލް އާ ދޭތެރޭ ކަންތައްކުރެވުނު ގޮތާމެދު އޭނާ ދެރަވިއެވެ. މިޔަދު އޭނާގެ އަބުރާ ޢިއްޒަތް މި ސަލާމަތްވީ ރާހުލް ގެ ސަބަބުންނެވެ. އެންމެ ފަހަރަކު ނަމަވެސް އެ ނިކަމެތި ބަންގްލަދޭޝް މީހާ އުޅޭ ގޮތާމެދު އޭނާއަށް ވިސްނާލަން މަޖުބޫރުވިއެވެ.\nHey guys.. Tell me ingey how u felt about this part 🙂\nVvv reethi mibaives\nThankyw Amko 🙂\nvr intresging… komme dhuvahaku up kohdheythi ingey.. plx… vr inthixaaru kurevey komne dhuvahakuves…. iru iru kolhun hama beleny\nThankss rose 🙂 komme dhuwahaku up eh nukureveyne.. Ekam Liaa balan veehaaves avahah up kureveythw 🙂\nStory hama habeys… Hiyy thelhi thelhi hama iniii vaahaka kii iru… Liaa vrh molhu kudhin hiyy thalhuvaalan.. 🙂 :-*\nthank u so much Jeen 🙂\nv reethi and anju salaamaiy v ma adhi maa salhi\nThankss Thoo 🙂\nThankss aik 🙂\nDhen Anjoodhaa ah loabi veveynee Rahul dheke. Saahibu meeha ge dhari geyga gengulhey Noakaru dheke loabiveema iyah kiyaanee Nuhahgu Loabi ey.\nNiyer 🙂 lets see dhw wat will heppan… hama Niyer thi buni gothah ves vedhaane 🙂\nwoah….. i am speechles.. liaa your just hama great….. i love your story.. i amabig fan of u now.. liaa ge story thah kiaafa faathima ah school ga dhey story liaa activity thakh story lian vrh help libey.. thankew liaa for such wonderful story.. <3\nHi liaaa..stry dhaa goi v v v salhiveyje nw…v v v kiyaa hithun meeny nxt partvx..good luck engey ???\nVishaan ah haadha kame nuveyey dho.Adhi vaanekanneyge fahun.story is gud.Liaaa\nHey? vrh reethi mi bai ves? when next part?\nWaahaka v reethi kon haadhisaathah mi annanee v inthizaaru kurevey fadha gothaka liaa thi nimmalee awas kohdhehchey next part…lurv this one..\nNice.. dhen oiy bayah intixaaru kuran\nStory hama v salhi. ?\nStory hama habeys☺\nVarah rythi assu es?\nLiaa the super writer …..luv u ..liaa mihaa rythi story eh genesdheythy??????????????????????????\nV v reethi………dhn anjooge love partna akavaanee raahulthaadhoa……\nLisa this story is great……up kohdhecchey avahah ?\nލާރާ …… 7\nލޯބި March 28, 2013\nހިތާމަ މަޖާ ލޯބި May 7, 2020\nއިންސާފް .. 14 ވަނަ ބައި\nބައްޕަގެ ރަނިކަމަނާ 5\nދީނީ ލޯބި July 17, 2020\nލޯބި June 10, 2018\nހިތާމަ ކުރުވާހަކަ ލޯބި August 12, 2018


SunOnline: BREAKING: Lanka gai moonu burugaa elhun manakoh, 1,000 islamic school bandhu kuranee\nލަންކާގައި މޫނު ބުރުގާއެޅުން މަނާކޮށް، 1،000 އިސްލާމިކް ސްކޫލް ބަންދުކުރަނީ\nމުހައްމަދު މުޒައްޔިން ނާޒިމް 13 Mar 2021, 20:43\nލަންކާގެ މަގެއްގެ މަތީ މުސްލިމް އަންހެނަކު ކުޑަކުއްޖަކާއެކު ހިނގަނީ --\nސްރީލަންކާގައި މޫނު ބުރުގާއެޅުން މަނާކޮށް، އިސްލާމީ ތައުލީމު ދޭ 1،000 ސްކޫލު ބަންދުކުރުމަށް އެގައުމުގެ ކެބިނެޓަށް ހުށަހަޅައިފި އެވެ.\nފަރަނަރަހާހަށްވުރެ ގިނަ ދިވެހިން ދިރިއުޅުމުން އަންނަ ލަންކާގައި އެ ފިޔަވަޅު އެޅުމަށް ކެބިނެޓް ޕޭޕަރުގައި ސޮއިކޮށް ހުށަހެޅި ކަމަށް އެގައުމުގެ ޕަބްލިކް ސެކިއުރިޓީ މިނިސްޓަރު ސަރަތު ވީރަސެކެރަ ވަނީ ހާމަށްކޮށްފައެވެ.\nއެގައުމުގެ އަވަށެށްކަމަށްވާ ކަލުތަރައިގައި އޮތް ޖަލްސާއެއްގައި ވާހަކަ ދައްކަވަމުން މިނިސްޓަރު ސަރަތު ވިދާޅުވީ، ގައުމީ ސަލާމަތީ ސަބަބުތަކަށްޓަކައި މޫނު ބުރުގާއެޅުން މަނާކުރުމަށް، ކެބިނެޓް ޕެޕަރުގައި ސޮއިކޮށްފައިވާ ކަމަށެވެ.\nއޭނާ ވިދާޅުވީ، މޫނު ބުރާގާ މަނާކުރުމުގެ އިތުރުން ރަޖިސްޓްރީނުކޮށް ހިންގަމުން އަންނަ 1،000 އިސްލާމިކް ސްކޫލްތައްވެސް ބަންދުކުރާނެ ކަމަށެވެ.\n"ކުޑައިރު އަހަރުމެންގެ ވަރަށް ގިނަ މުސްލިމް ރަހުމަތްތެރިން ތިބި. އޭރު އެމީހުން މޫނު ބުރުގާ ނާޅާ. އެއީ ވަރަށް ފަހަކުން އައި ހައްދުފަހަނައެޅި ފިކުރުގެ ރަމްޒެއް. މަދަރުސާތައް ބަންދުކުރުމާއެކު މޫނު ބުރުގާ އެޅުންވެސް މަނާކުރާނަން،" އޭނާ ވިދާޅުވި އެވެ.\nލަންކާގައި 2019ވަނަ އަހަރު 250 މީހުން މަރާލި ޓެރަރިސްޓް ހަމަލާއާ ގުޅިގެން އެގައުމުގައި މޫނު ބުރުގާ އެޅުން ވަގުތީ ގޮތުން އޮތީ މަނާކޮށްފަ އެވެ. އެ ހަމަލާ ދީފައިވަނީ ކްރިސްޓިއަނުންގެ ފައްޅިތަކަށް އަމާޒުކޮށެވެ.\nބާނީ މޭޑޮފް ޖަލުގައި ހުއްޓާ މަރުވެއްޖެ\nހަރުކަށި ފިކުރުގެ 11 ޖަމާއަތެއް ލަންކާގައި މަނާކޮށްފި\nޔޫރޭނިއަމް ފައްކާކުރާ ވަރު އިތުރުކުރަން އީރާނުން ނިންމައިފި


Ruqya kuraa Lobuvethi Akhaa eve. Samaalu vamaa Hingaasheve. | މައިތިރި\nއަޖްނާދު ޢަލީ 25 ޖުލައި 2016\nޢަމަލާއި ބަސް ވަނީ ހިތުން އެކަމެއްގެ މައްޗަށް ކުރާ އިޢުތިޤާދުގެ މައްޗަށް ބިނާވެގެންނެވެ.\nމީސްތަކުންނަށް ރުޤްޔާ ކޮށްދިނުމާއި، މީހުން ލައްވާ ރުޤްޔާ ކުރުމާއި، އަދި އަމިއްލަ ނަފްސަށް ރުޤްޔާ ކުރުންވެސް ހުއްދަވެގެން ވަނީ މުހިއްމު3ޝަރުޠަކާއިއެކުއެވެ. އެއީ, އެރުޤްޔާއެއްގައި ޝިރުކާއި ޙަރާމްކަމެއް ނެތުމާއި، އެރުޤްޔާއަކީ އޭގެ މާނަ އެނގޭފަދަ ބަހަކުން އޮތް އެއްޗަކަށް ވުމާއި، އެރުޤްޔާއަކީ، އެކަން ކުރާމީހާގެ ބާރާއި މޮޅުކަމުން، ނުވަތަ އެރުޤްޔާއިން އޭގެ ޒާތުގައި އޭގެ ބާރުން އަސަރުކުރުވާ އެއްޗެއް ނޫންކަމާއި އެއީ މާތް ﷲ ގެ ވާގިފުޅާއި ރަޙުމަތްފުޅާއިއެކު އަސަރުކުރުވާ ސަބަބެއްކަން ޤަބޫލުކުމެވެ. އެހެންކަމުން މީގެ ތެރެއިން މިފަހަރު މިބަލައިލަނީ އަޅުގަނޑުމެން މިއަދު ވަރަށްވެސް ސަމާލުވެ ރައްކާތެރިވާން ޖެހޭ ކަމެއްގެ މައްޗަށެވެ. އެއީ ފަހުން މިދެންނެވި ޝަރުތާއި ގުޅިފައިވާ ކަންތަކެވެ. އެއީ އަހަރެމެންގެ ޤަބޫލުކުރުން ނުވަތަ އިޢުތިޤާދެވެ. އެހެންކަމުން، އަޅުގަނޑުގެ އަމިއްލަ ނަފްސަށާއި، ޚާއްޞަކޮށް ރުޤްޔާކުރައްވާ ފަރާތްތަކަށާއި ރުޤްޔާގެ އެހީތެރިކަން ހޯއްދަވާ ފަރާތްތަކަށާއި، ޢާއްމުކޮށް އެންމެނަށް މިނަސޭޙަތުގެ ބަސްކޮޅު ހުށަހަޅަމެވެ. މާތްﷲ އަހަރެމެނަށް ހިދާޔަތު ދައްކަވާ، ތެދުމަގުގައި ސާބިތުކުރައްވާށިއެވެ.\nބައެއް މީހުނަށް ހީވެފައި އޮންނަނީ، ރުޤްޔާ ކުރުމުން އަސަރުކުރާނީ، ނުވަތަ ބަލިމީހާއަށް ޝިފާ ލިބޭނީ، އެކަން ކުރާމީހާގެ ސަބަބުން ކަމަށެވެ. ނުވަތަ ބަލި ފަސޭހަ ނުވަނީ، ވަކިމީހަކު ކުރީމަކަމަށެވެ. ނަމަވެސް ޙަޤީޤަތަކީ، ރަނގަޅު ޢަޤީދާއެއްގެ ވެރިޔަކު، މިދެންނެވި ޝަރުތުތަކާއި އެއްގޮތަށް ރުޤްޔާ ކޮށްފިނަމަ އެކުރިމީހާގެ މައްސަލައެއް ނެތެވެ. އަދި އެކަމުގައި އޭނާގެ ބާރެއްވެސް ނެތެވެ. އޭގެ ސަބަބުން ބަލި ފަސޭހަވިޔަސް، އަދި ނުވިޔަސްމެއެވެ. އެހެނީ ޝިފާ ދެއްވޭނޭ ހަމައެކަނި ފަރާތަކީ، ބަލި ޖެއްސެވުމުގެވެސް ވެރި އިލާހު، ﷲ ސުބުޙާނަހޫ ވަތަޢާލާއެވެ.\nމާތް ﷲ އެކިމީހުނަށް ޝީފާ ދެއްވަނީ އެކި ސަބަބުތައް މެދުވެރި ކުރައްވައެވެ. އެކި ބޭހާއި އެކި ޑޮކްޓަރުންގެ ފަރުވާ މެދުވެރިކުރައްވައެވެ. ހަމައެފަދައިން، އެކަކު ރުޤްޔާކޮށްގެން ރަނގަޅު ނުވި މީހަކަށް، ތިމާ ރުޤްޔާ ކުރުމުން ﷲ ޝިފާދެއްވަފާނެއެވެ. ދަންނާށެވެ. މިކަމުގެ މައްޗަށް ބޮޑާވެގަތުމަށް އަހަރެމެނަށް އޮތީ ކޮން ޙައްޤެއް ހެއްޔެވެ؟؟ އެއީ ހަމަ ﷲގެ މިންވަރުފުޅެވެ. ތިމާގެ އާރެއް ބާރެއް ނޫނެވެ. އެހެންކަމުން މިފަދަ ޙާލަތްތަކުގައި ވެސް އަހަރެމެންގެ އިޢުތިޤާދު ސަލާމަތް ކޮށް ޝައިޠާނާގެ ވަކިތަކުން ސަލާމަތް ކުރަންޖެހެއެވެ. އަދި ރުޤްޔާ ކުރާއިރު ތިމާގެ އާރާއި ބާރުން ކަމެއް ވާކަން މީހުނަށް ދައްކައި، އެކަމުގައި ބޮޑު ކުޅިވަރެއް މީހުނަށް ދައްކާ އުސޫލުން ކަންކުރުމަށް ޝައިޠާނާ ރުޤްޔާކުރާ މީހާއަށް ހިތްވަރުދީފާނެއެވެ. އޭގެ ސަބަބުން އެމީހާއާއި، އެމަންޒަރު ދުއްމީހާވެސް މަގުފުރެދި ޢަޤީދާއިން ބޭރުވެގެން ހިނގައިދާނެއެވެ. އެހެންކަމުން އަހަރެމެންގެ ނިޔަތް ޚާލިޞްކޮށް އެކަމަކީ މީހުނަށް ދެއްކުމަށްޓަކައި ކުރާކަމެއް ނޫންކަމާއި، ތިމާގެ ބާރުން ކުރެވޭ ކަމެއް ނޫންކަން އިޢުތިޤާދު ކުރަންޖެހެއެވެ. މީސްތަކުންނަށް އަހަރެމެންގެ ނިޔަތް ނޭނގުނަސް ކަޅުފޮއެ އަނދިރި ރޭތަކުގައި، ކަޅުހިލައެއްގެ މަތީ ކަޅު ހިންޏެއް ހިރިލާ ހިރިލުންވެސް މޮޅަށް ދެނެވޮޑިގެންވާ އިލާހު އަހަރެމެންގެ ނިޔަތް މޮޅަށް ދެނެވޮޑިގެންވެއެވެ.\nދަންނަންވީ ކަމަކީ، ކިތަންމެ ހޮޔޮކަމެއްވެސް، އެކަމުގެ ނިޔަތަކީ ދެއްކުންތެރިކަމާއި، މީސްތަކުން ރުއްސުންކަމަށް ވެއްޖެނަމަ، އަދި އެހެންވެސް ނުބައި ނިޔަތެއް އޮވެއްޖެ ނަމަ އެކަމަކީ ޝިރުކުގެ ތެރެއަށް ވަދެގެން ހިނގައިދާނެ ކަމެއްކަން ދަންނަން ޖެހެއެވެ. އަދި އެޢަމަލަކީ ބާޠިލު ޢަމަލެއްކަމުގައި ވެދާނެއެވެ. ހަމަ އެހެންމެ، ކިތަންމެ ރަނގަޅު ނިޔަތެއްގައިވެސް، ކުރާ ނުބައި ޢަމަލު ނުވަތަ ނުބައިކޮށް ކުރާ ޢަމަލަކީވެސް ހަމަ ބާޠިލު، ފައިދާއެއް ނެތް ނުބައި ޢަމަލެކެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ އަންނަނިވި ބަސްފުޅު ޢިލްމުވެރިން ޝަރަޙަ ކުރައްވާފައި ވަނީ މިފަދައިންނެވެ.\n“إِنَّمَا الْأَعْمَالُ بِالنِّيَّاتِ ، وَإِنَّمَا لِكُلِّ امْرِئٍ مَا نَوَى”(صحيح البخاري)\nމާނައީ: “ހަމަކަށަވަރުން ޢަމަލުތައް ބިނާވެގެންވަނީ ނިޔަތްތަކުގެ މައްޗަށެވެ. އަދި އެމީހަކަށް ވަނީ އެމީހަކު ނިޔަތް ގަތް ކަމެކެވެ.” އެހެން ކަމުން މިކަން އަބަދުވެސް ހަނދާނުގައި ބަހައްޓަމާ ހިނގާށެވެ.\nއައްޝެއިޚް މުޙައްމަދު މުޚްތާރުއްޝަންޤީޠީ، ޒާދުލް މުސްތަޤްނިޢުގެ ޝަރަޙައިގައި (ބާބުލް ޖަޢާލާ) ގައި ވިދާޅުވެފައި ވެއެވެ. “ހަމަކަށަވަރުން ރުޤްޔާކުރާ މީހާގެ މައްޗަށް ޝައިޠާނާ ސަވާރުވެގަންނަނީ ބިރާއި ނުރައްކާ ކުރިމަތިކޮށްގެނާއި ވަސްވާސްތަކުންނެވެ. އަދި އެބައިމީހުން ސަމާލުކަން ނުދޭ މަގުތަކުން އެބައިމީހުންގެ މައްޗަށް ސަވާރުވެގަނެއެވެ. ފަހެ ޝައިޠާނާ ރުޤްޔާ ކުރާމީހާއަށް، ނުބައި ކަމެއް އެއީ ހެޔޮކަމެއް ކަމުގައި ހީވާފަދައިން ދައްކައިގެން އޭނާގެ މައްޗަށް ސަވާރުވެދާނެއެވެ. ފަހެ އެއީ އެމީހަކަށް ދީނީ ގޮތުންނާއި ދުނިޔަވީ ގޮތުން ހުރި މުޞީބާތެއްކަމުގައި ވެދާނެއެވެ.\nފަހެ އެމީހަކަށް ވާޖިބުވެގެންވަނީ ﷲގެ ކިބައިން ރައްކާތެރިކަން ހޯދުމެވެ. މިފަދަ ވަސްވާސްތަކުން ސަލާމަތްވެގެންދަނީ މާތްﷲ އަށް ޛިކުރު ކުރުމުންނެވެ. ފަހެ އެމީހަކު އެމީހެއްގެ ހުރިހާ ކަމެއްގައި، އަދި ހެނދުނު ވުމުންނާއި އަދި ހަވީރުވުމުގައިވެސް، އެއްވެސް މިންވަރަކަށް ގެއްލުންވާފަދަ ކަމެއް ރައްދުނުކުރެވޭނެކަމާއި، އަދި އެއްވެސް ހެޔޮކަމެއްވެސް އަމިއްލައަށް ޙާޞިލްނުކުރެވޭނެކަމަށް އިޢުތިޤާދުކޮށްގެނެވެ. (އޭނާގެ ބާރުން ނުވަތަ މޮޅުކަމުން މިފަދަ އެއްވެސް ކަމެއް ޙާޞިލް ކޮށް ނުވަތަ ކުރިމަތި ނުކުރެވޭނެކަން އިޢުތިޤާދު ކުރާށެވެ.) އަދި ﷲގެ ކިބައިން ގިނަގިނައިން ރައްކާތެރިކަމަށް އެދުމާއި، ﷲއަށް ބަރޯސާވެގެންނެވެ. އޭރުން އެމީހަކަށް މާތްﷲ ފުދިގެންވެއެވެ. އަދި އެމީހަކު ހެޔޮ ޙާލުގައި ވާހުއްޓެވެ.\nދެން އެމީހަކު އޭނާއަކީ (އޭނާގެ ބާރާއި މޮޅުކަމުން) މީހުނަށް އަސަރު ފޯރުވޭނޭ މީހެއްކަމުގައި ޤަބޫލުކޮށް އިޢުތިޤާދުކޮށްފިނަމަ، އަދި އޭނާގެ ރުޤްޔާއިން (އޭނާގެ ބާރާއި މޮޅުކަމުން) މީހުނަށް ފައިދާ ޙާޞިލްކޮށްދެވޭނެ މީހެއްކަމަށް، އަދި އޭނާ ރުޤްޔާ ކޮށްފިނަމަ (އޭނާ ރުޤްޔާ ކުރީތީ) އެރުޤްޔާއެއް ޤަބޫލުވެވި އަސަރުކުރާނެކަމަށް އިޢުތިޤާދު ކުރާމީހާ، ފަހެ މިފަދަ އިޢުތިޤާދުގެ މަތީހުންނަ މީހާ މިއިޢުތިޤާދުގެ ސަބަބުން ﷲ ހަލާކުކުރައްވާނެއެވެ. ފަހެ އެންމެ ގިނަ ޢާފާތްތައް ޖެހެނީ ހިތުގެ ނިޔަތުގެ ސަބަބުންނެވެ.”\n25 ޖުލައި 2016 ދުވަހު 21:18 ގައި\nމާޝާﷲ. ވ. ރަނގަޅު ލިޔުންކޮޅެއްް. ސުވާލަކީ: ރުޢްޔާ ކުރާ މީހާ ރަނގަޅުނުވުމުގެ ސަބަބުގެ ތެރޭގައި ރުޢްޔާ ކުރާ މީހާގެ އަޤީދާ ފާސިދު ވުން ހިމެނެންޏާ އެހެން ރާޤީ އެއް ކައިރި އަށް ދެވިދާނެ ނޫންތޯއެވެ؟ އަދި ރާޤީއަކީ ކޮން އަޤީދާ އެއްގެ މީހެއްކަން އިނގޭހިސާބުން އެހެން ރާޤީ އެއްކައިރިއަށް ދިޔުން ލާޒިމްކުރޭނޫންތޯ؟


ފަންނީ ފަރާތްތަކަށް ބޯހިޔާވަހިކަމުގެ އާ ފުރުސަތު ހުޅުވާލައިފި - DhiDaily\nފަންނީ ފަރާތްތަކަށް ބޯހިޔާވަހިކަމުގެ އާ ފުރުސަތު ހުޅުވާލައިފި\nސަރުކާރުގެ ހިޔާ މަޝްރޫއުގެ ފަންނީ ކެޓަގަރީގައި ހިމެނޭ ޑޮކްޓަރުންނާއި ނަރުހުންގެ އިތުރުން ޓީޗަރުން އަދި ސިވިލް ސާވިސް ފަރާތްތަކުގެ ތެރެއިން ފްލެޓް ލިބޭ ފަރާތްތަކުގެ ތެރެއިން އެ ފްލެޓް ދޫކޮށްލާ ފަރާތްތަކަށް ސަރުކާރުގެ ކުރިއަށްހުރި ހައުސިން މަޝްރޫއަށް ކުރިމަތިލުމުގެ ފުރުސަތު ހުޅުވާލައިފި އެވެ.\nހައުސިން މިނިސްޓްރީއިން ރޭގައިކުރި އިއުލާނެއްގައި ބުނެފައިވަނީ އެ ފުރުސަތަކީ ހިޔާ ފްލެޓަށް ކުރިމަތިލާފައިވާ ފަންނީ ފަރާތްތަކަށް ލިބޭ އާމްދަނީ އާއި އެއްހަމަ އެއްގައި ލިބިގެންދާނެ ބޯހިޔާވަހިކަމެއް ފޯރުކޮށްދިނުމުގެ ބޭނުމުގައި ކަމަށެވެ.\nއެހެންކަމުން އެ ފުރުސަތުގެ ދަށުން ހުރި ހައުސިން މަޝްރޫއުތަކުގެ ފްލެޓްތައް ވެގެންދާނީ އެފްލެޓް ތަކުގެ އަގު ތަނުގެ ފެންވަރާއި އެއްވަރަށް ހިފެހެއްޓިފައިވާ ފްލެޓްތަކަކަށް ކަމަށް މިނިސްޓްރީއިން ބުނެއެވެ.\nއަދި އެ ފްލެޓްތަކަކީ ތިން ކޮޓަރީގެ ފްލެޓްތަކެއް ކަމަށްވެސް ހައުސިން މިނިސްޓްރީއިން ބުނެއެވެ.\nމިނިސްޓްރީއިން ބުނެފައިވަނީ އެ ފްލެޓްތައް ދޫކޮށްލާ ފަރާތްތަކުން މިއަދުން ފެށިގެން މިނިސްޓްރީއަށް ހުށަހެޅުމުގެ ފުރުސަތު ހުޅުވާލާފައިވާ ކަމަށެވެ. އެގޮތުން މި މަހުގެ 19ގެ ނިޔަލަށް އެ ފުރުސަތު ހުޅުވާލާފައި ހުންނާނެ ކަމަށް މިނިސްޓްރީއިން ބުނެއެވެ.


ތައުބާވާ މީހުންނަށް ފުރައްސާރަކުރުމަކީ ޝައިޠޯނާގެ ބައިވެރިންގެ ސިފައެއް! އެއީ ބިރުހުރި ކަމެއް! – ދިވެހި ނޫސް\nHome ⁄ ދީން ⁄ ތައުބާވާ މީހުންނަށް ފުރައްސާރަކުރުމަކީ ޝައިޠޯނާގެ ބައިވެރިންގެ ސިފައެއް! އެއީ ބިރުހުރި ކަމެއް!\nބައެއް މީހުން، އެމީހުންނަށް ކުރިން ކުރެވެމުން އައި ފާފަތައް ކުރުން ހުއްޓާލައި އުޅުން އިޞްލާޙްކޮށް ތައުބާވުމަށްފަހުގައިވެސް އެކަން ހާމަކުރަން ލަދުވެތިވެއެވެ. ޖަމާއަތަށް ނަމާދަށް ދިއުމާއި ތުނބުޅި ބެހެއްޓުމާއި ޙިޖާބް އެޅުން ފަދަ ކަންކަން ކުރަން ލަދުގަނެއެވެ. އޭނާއަށް ކުރެވުނު ފާފަތައް އެނގޭ މީހުން ކޮށްފާނެ މަލާމާތާއި ފުރައްސާރައަށް ލަދުވެތިވެ ޖެހިލުންވާތީއެވެ.\nމީސްތަކުންނޭވެ! ތައުބާވުމުން އެމީހާގެ ފާފަތައް ފުއްސަވައި ދެއްވަނީ ﷲ ތަޢާލާއެވެ. ﷲ ތައާލާ އެމީހާގެ ފާފަތައް ފުއްސަވައި ދެއްވަވަނީ އެމީހަކު މާޒީގައި ކޮށްފައިވާ ހުރިހާ ކަންކަން އެންމެ މޮޅަށް ދެނެވޮޑިގެންވާ ޙާލުގައެވެ. ވީމާ އެހިސާބުން މާޒީ އާއިމެދުގައި އިތުރަށް ވިސްނުމުގެ އެއްވެސް ބޭނުމެއް ނެތެވެ! އެހިސާބުން މާޒީ އެވަނީ ނެތިގެން ގޮސްފައެވެ.\nފާރާމުގައި ޖަހާލައްތައް ބްލީޗްފަދަ އެއްޗެއް ޖަހައިގެން ފިލުވައިލުމުން ފޭރާން ސާފުވާ ފަދައިން ތައުބާވުމުން މީހާ އެވަނީ ސާފުވެފައެވެ. ހިތް އެވަނީ ޠޯހިރުވެފައެވެ. ތައުބާވުމުން އެމީހާގެ މާޒީގެ އެއްވެސް ކަމަކާއިމެދު ﷲ ތަޢާލާ ސުވާލެއް ނުކުރައްވަވާނެތެވެ. އިން ޝާ ﷲ ސުވާލުކުރައްވަވާނީ ތައުބާވުމަށް ފަހު ކުރާ އަމަލުތަކުގެ މައްޗަށެވެ.\nވީމާ ތައުބާވުމަށްފަހު މީސްތަކުން ކިޔައިފާނެ އެއްޗަކަށް ނުވަތަ ކޮށްފާނެ މަލާމާތަކަށް ނުވިސްނާށެވެ! މަލާމާތްކޮށްފިނަމަ އެކަމުން ވެސް ތިބާއަށް ދެއްވަވާނީ ސަވާބެވެ! ﷲ ތަޢާލާގެ މަގުގައި ސާބިތުވާށެވެ! މިސްކިތަށް ދިއުން ގިނަކުރާށެވެ! ފިރިހެނަކު ނަމަ ތުނބުޅިވެސް ދިގުކުރާށެވެ! އަންހެނަކު ނަމަ ޙިޖާބަވެސް އަޅާށެވެ! ﷲ ތަޢާލާ ރުހިވޮޑިގަންނަވާ ހުރިހާ ޢަމަލުތަކެއްވެސް ކުރާށެވެ! ހަމައެކަނި ކުރަންވީއެއް ނޫނެވެ! ކުރުން ގިނަކުރަންވީއެވެ!\nއީމާންކަމުގައި ސާބިތުވެއްޖެ މީހާ އެހެން މީހުން ކިޔައިފާނެ އެއްވެސް އެއްޗަކާއިމެދު ޖެހިލުމެއް ނުވާނެއެވެ. ބިރުވެތިވާނީ ހަމައެކަނި ﷲ ތަޢާލާއަށެވެ. ޖެހިލުން ވާނީވެސް އަދި ލަދުވެތިވާނީވެސް ހަމއެކަނި ﷲ ތަޢާލާއަށެވެ! ވީމާ ފުރިހަމަގޮތުގައި އީމާންވެގެން ހުރި މީހަކަށްވާށެވެ! އެއިރުން ޢަޒުމް ގުޑުވައެއް ނުލެވޭނެއެވެ!\nއަދި ކީއްހެއްޔެވެ؟ ތައުބާވުމުން އެމީހަކަށް މަލާމާތް ކުރާނަމަ އެމީހަކީ ޖާހިލެކެވެ. ޝައިޠޯނާގެ ބައިވެރިއެކެވެ. އެފަދަ މީހުން އެކުރަނީ ބިރުހުރި ކަމެކެވެ. އެހެނީ އެ މަސައްކަތްކުރަނީ މީހަކު ދީނާއި ދުރަށް ޖެއްސުވުމަށެވެ.\nޖާހިލުން ކުރާ ކަންކަމަށް މުސްލިމުން ކަންބޮޑެއް ނުވާނެއެވެ! މުސްލިމެއްގެ ގޮތުގައި ސާބިތުވުމުން އޮންނާނީ ހުރިހާ މައްސަލަތަކަށްވެސް ޙައްލު ލިބިފައެވެ! އެފަދަ މީހުންނަށް ﷲ ތަޢާލާގފެ ލޯބިވެވޮޑިގަތުން ދާނީ ލިބެމުންނެވެ!


Enmen Heh'vaalan "Mr.Bean" Eburi Annanee - Vaguthu\nއެންމެން ހެއްވާލަން "މިސްޓަރ ބީން" އެނބުރި އަންނަނީ\nމަޝްހޫރު ކޮމެޑިއަން އެކްޓާ ރޯވަން އެކްޓިންސަން (މިސްޓަރ ބީން) އަނެއްކާވެސް ފިލްމަކުން ފެނިގެންދާ ހަބަރަކީ މިސްޓަރ ބީންގެ ފޭނުންނަށް ލިބިގެން ދާނެ އުފާވެރި ޚަބަރަކަށް ނޫނީ ނުވާނެއެވެ.\nއެގޮތުން 2011 ވަނަ ނިކުތް މިސްޓަރ ބީން ގެ ފިލްމުގެ "ޖޯނީ އިންގްލިޝް" ގެ ދެވަނަ ވައި "ޖޯނީ އިންގްލިޝް- ޝްޓްރައިކް އެގެން" މިވަނީ ސިނަމާތަކަށް އަންނާނެ ދުވަހެއް އިއުލާން ކޮށްފައެވެ. މިފިލްމުގައި ބީން ފެންނަނީ ކްރިމިނަލް ހެކަރެއްގެ ރޯލުންނެވެ.\nމިހާރު އުމުރުން 63 އަހަރުގެ ރޯވަން އެޓްކިންސަންގެ ހުނަރުވެރި އެކްޓިންގ ދައްކުވާދީފައިވާ މިސްޓަރ ބީންގެ އެހެން ފިލްމުތަކެކޭ އެއްގޮތަށް ވަރަށް މަޖާވާނެ ކަމަށް ބެލެވޭ މި ފިލްމް އޮކްޓޯބަރު މަހުގެ މެދުތެރޭގައި ސިނަމާތަކަށް އަންނަވަރު ވާނެއެވެ.\n1950 ވަނަ އަހަރު އުފަންވި މރ. ބީން ގެ އަސްލުނަމަކީ ރޯވާން ސެބެސްޓިއަން އެޓްކިންސަންއެވެ. ރޯވަން އެޓްކިންސަން ގިނަ ބަޔަކު ދަންނަ ނަމުންނަމަ އޭނާއަކީ މރ.ބީން އެވެ. އެއީ ހެއްވާ މަޖާ ޓީވީ ސިލްސިލާ "މރ. ބީން" މަޝްހޫރު ވެގެން ގޮސްފައިވާ ވަރުންނެވެ. އަދިވެސް ވަރަށް ގިނަ ބަޔަކު މރ.ބީން ގެ ސިލްސިލާ އެޕިސޯޑުތައަ ބަލާލުމަށް ހުންނަ ޝައުޤުވެރިކަން ވަރަށް ބޮޑެވެ.\nމިސްޓަރ ބީން ކޮމެޑީ ސީރީޒް އެންމެ ފުރަތަމަ ދައްކަން ފަށާފައިވަނީ 1990 ވަނަ އަހަރުއެވެ. އަދި 1995 ވަނަ އަހަރާއި ހަމައަށް މިސްޓަރ ބީން ސީރީޒްގެ އެޕިސޯޑްތައް ދައްކާފައިވާއިރު 1997 ވަނަ އަހަރު "ބީން- ދަ ޑިޒާސްޓަރ މޫވީ" ގެ ނަމުގައި ވަނީ ފިލްމެއް ވެސް އުފައްދާފައެވެ. އަދި އޭގެ އިތުރުން 2007 ވަނަ އަހަރު "މިސްޓަރ ބީންސް ހޮލިޑޭ" ގެ ނަމުގައިވެސް ފިލްމެއް އުފައްދާފައިވެއެވެ.\nޖޭމްސް ބޮންޑް 25 ރިލީޒް ކުރާ ތާރީހު ބަދަލު ކޮއްފި\n"ފްރޯޒަން-2" ގެ ޓީޒާ އަށް ބޮޑު ތަރުހީބެއް\nއަލާއްދީން"ގެ އާ ޓްރެއިލާ އެއް ނެރެފި"\nއޭޕްރީލް 6, 2018 14:03


ފުވައްމުލައް ސިޓީގައި ހިފުޒު ކޮމެޓީއެއް އެކުލަވާލައިފި – Mikal News\nފުވައްމުލައް ސިޓީގައި ހިފުޒު ކޮމެޓީއެއް އެކުލަވާލައިފި\nގުރުއާނާއި ބެހޭ މަރުކަޒު ފުވައްމުލައް ސިޓީ ގޮފީގެ ދަސްވެނިވުން 2021\nފުވައްމުލައް ސިޓީގައި ކީރިތި ގުރުއާން ހިތުދަސްކުރާ މީހުން އިމްތިހާނު ކުރުމަށް ހިފުޒު ކޮމެޓީއެއް އެކުލަވާލައިފިއެވެ. މިކޮމެޓީ އިފުތިތާހުކޮށްދެއްވީ ރައީސުލްޖުމްހޫރިއްޔާގެ ނައިބު ފައިޞަލް ނަސީމް އެވެ.\nކީރިތި ޤުރުއާން ހިތުދަސް ގިނަ ޢަދަދެއްގެ ހާފިޒުން ފުވައްމުލައް ސިޓީގައި ތިބެއެވެ. އަދި އެސިޓީއިން ކީރިތި ގުރުއާން ހިތުދަސްކުރާ މީހުން އިމްތިހާނު ކުރުމުގެ ޚިދުމަތް ލިބޭގޮތަށް ހަމަޖެހުމުން ހާފިޒުކަމުގެ ސަނަދު ހޯދަން މާލެއަށް ނުގޮސް ފުވައްމުލައް ސިޓީއިން ވެސް އެސަނަދު ހާސިލުކުރެވެނެ ގޮތް ވީއެވެ. އެއާއެކު މިހާރުވެސް ފުވައްމުލައް ސިޓީގައި ގްރުއާން ހިތުދަސްކޮށް އިމްތިހާނު ހެދުމަށް ތައްޔާރުވެފައިވާ6ދަރިވަރުން އިމްތިހާނު އަމިއްލަ ރަށުގައި ތިބެގެން އިމްތިހާނު ހެދުމުގެ ފުރުސަތު ހުޅުވިގެން ދިޔައީއެވެ. އަދި އަންނަ އަހަރު ކުރީކޮޅު ފުވައްމުލައް ސިޓީގައި ދަރިވަރުން ކޮޅެއް ގުރުއާން ހިތުދަސްކޮށް ނިންމޭނެ ކަމަށް ބެލެވެއެވެ. މީގެ އިތުރުން ވެސް ކޮންމެ އަހަރަކު ގުރުއާން ހިތުދަކޮށް އިމްތިހާނު ހަދާ ހިސާބަށް އަންނާނެނކަމަުގެ އުއްމީދު ބޮޑުކަމަށް ޤުރުއާނާ ބެހޭ މަރުކަޒުގެ ފުވައްމުލައް ސިޓީގެ ދަސްވެނިވުމުގެ ރަސްމިއްޔާތުގައި ގުރުއާން މުދައްރިސް ހާފިޒު އަލްގާރީ އަބްދުﷲ މުފީދުގެ ވީޑިއޯ އިންޓާވިއުގައި ހާމަކޮށްފައި ވެއެވެ.\nގުރުއާނާއި ބެހޭ މަރުކަޒު ފުވައްމުލައް ސިޓީ ގޮފީގެ ގުރުއާން ހިތުދަސްކުމުގެ ކްލާސް\nއަދި އެހެން ރަށްރަށުން ވެސް މިއިމްތިހަނު ހެދުމަށް މާލެ ދިއުމުގެ ބަދަލުގައި ފުވައްމުލައް ސިޓީއަށް ގޮސް އެކަން ކުރުމުގެ މަގު ފަހިވެގެން ދިޔައީއެވެ.\nމިހާރު އޮންނަ ގޮތުން ކީރިތި ގުރުއާން ހިތުދަސްކުރާ މީހުންއިމްތިހާނު ކުރެވަނީ މާލެއަށް ގޮސްގެންނެވެ. އެގޮތުން މާލެ ގޮސް2މަހެއްހާ ދުވަހު ތިބެން ޖެހުމުން އުޅެން ޖެހޭ ދަތިހާލައި ބޮޑުހޭދަތަކެއް ކުރަން ޖެހުން ވެފައިވަނީ އެފަދަ ފަރާތްތަކަށް ކުދިމަތިވެފައި އޮތް ދަތި އުނދަގޫ ކަމަކަށެވެ.\n“ހިފުޒު ކޮމެޓީގެ މަސައްކަތްތަކާއެކު ގުރުއާން ހިތުދަސްކުރާ ހާފިޒުންނަށް ވެސް ހާފިޒުކަމުގެ ސަނަދު ފަސޭހައިން ހޯދޭނެ ފުރުސަތު މި ލިބުނީ. މި ސަރުކާރުން ދީނީ ކަންކަމަށް ވަރަށްބޮޑު އިސްކަމެއްދޭ. މި ސިޓީގައި ޤުރުއާނާ ބެހޭ މަރުކަޒެއް ތަރައްގީ ވެގެންދާއިރު، އޭގެ ފަސޭހަކަން މުޅި މި ސަރަޙައްދަށް ލިބިގެންދާނެ” ކަމަށް ނައިބު ރައީސް ފައިސަލް ވިދާޅުވިއެވެ.\nރައްޔިތުން އެކިއެކި ޚިދުމަތްތައް ހޯދުމަށް ހަމައެކަނި މާލެ ސަރަޙައްދަށް ބަރޯސާވުމުގެ ބަދަލުގައި، އަތޮޅުތަކުން އެޚިދުމަތްތައް ލިބޭނެ މަގު ފަހިކޮށްދިނުމަކީ ސަރުކާރުގެ މުހިއްމު އަމާޒެއްކަމަށް ފުވައްމުލަކު ސިޓީގެ ހިފުޒު ކޮމެޓީ އިފްތިތާޙުކުރުމަށް ފާއިތުވި ބުދަދުވަހު ހަވީރު ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ފައިސަލް ނަސީމް ވިދާޅުވިއެވެ. ލާމަރުކަޒީ ނިޒާމުގެ ތެރެއިން ޚިދުމަތްތައް އަތޮޅުތަކަށް ދޫކޮށްލުމަށް ގިނަ މަސައްކަތްތަކެއް މި ސަރުކާރުން ކުރަމުންދާކަން ފާހަގަކުރެއްވިއެވެ.\nގުރުއާނާއި ބެހޭ މަރުކަޒު ފުވައްމުލައް ސިޓީ ގޮފީގެ ހިފުޒު ކްލާހުގެ މުދައްރިސް އާފިޒު އަދި ގާރީ މުފީދު\nމީގެކުރިން ހާފިޒުކަމުގެ ސަނަދު ދޫކުރުމުގެ ކަންކަން ކުރަމުންދިޔައީ ހަމައެކަނި މާލެ ސިޓީގައެވެ. އެގޮތުން ޤުރުއާނާބެހޭ މަރުކަޒުން އެކަމަށް ޚާއްސަކޮށްފައިވާ ކޮމެޓީއަށް ކަނޑައެޅޭ ވަކި ތާވަލެއްގެ މަތިން ކިޔައިދޭން ޖެހެއެވެ. އެކަމަށް ގިނަ ދުވަސްތަކަކާއި ބޮޑު ހޭދައެއް ކުރަންޖެހުމުން އެކަމުގެ އުނދަގޫ ގުރުއާން ހިތުދަސްކުރާ މީހުން ކުރެއެވެ.\nމިކަމާއި ގުޅިގެން އިސްލާމިކް މިނިސްޓްރީން ވިދާޅުވެފައި ވަނީ އަތޮޅުތަކުގައި ކައުންސިލްތަކާ ގުޅިގެން އުފައްދާ މިފަދަ ހިފްޒު ކޮމެޓީތައް ޤާއިމުވެގެންދިއުމުން އެހެން އަތޮޅުތަކުން ފަސޭހަކަމާއެކު މިޚިދުމަތް ލިބިގެންދާނެ ކަމަށެވެ. ފުވައްމުލައް ސިޓީގެ އިތުރުން ރާއްޖޭގެ އެހެން ސަރަޙައްދުތަކުގައި ވެސް މިފަދަ ހިފުޒު ކޮމެޓީތައް ޤާއިމުކުރުމުގެ މަސައްކަތް ކުރަމުންދާކަމަށް އިސްލާމިކް މިނިސްޓްރީން ވިދާޅުވެއެވެ.\nފުވައްމުލައް ސިޓީގައި ކީރިތި ގުރުއާނާއި ބެހޭ މަރުކަޒުގައިގެ ގޮތްޕެއް ފުރަތަމަ ހުޅުވުނީ 2011 ވަނަ އަހަރުއެވެ. މިމަރުކަޒު ހިނގަމުން ގެންދަނީ ފުވައްމުލައް ސިޓީ ކައުންސިލާއި ގުރުއާނާއި ބެހޭ މަރުކަޒުން ޚަރަދުކޮށްގެންނެވެ.\nގުޅުންހުރި މައުލޫތައް:ގުރުއާނާއި ބެހޭ މަރުކަޒު-ފުވައްމުލައް\nޖާމާއަތްތެރިކަމުގެ ކޯސް ނިންމައި ބައިވެރިންނަށް ސެޓްފިކެޓް ދިނުން ބާއްވައިފި\nޤުރުއާނާއި ބެހޭ މަރުކަޒުގެ އާ އިމާރާތް އެޅުމަށް ބިން ހަވާލުކޮށްފި\nޤުރުއާނާއި ބެހޭ މަރުކަޒު އަޅަން އަނެއްކާވެސް ސޮއިކޮށްފި\nގިރާއަތު ކޯސް ފުވައްމުލަކުގައި ފަށަނީ\nފުވައްމުލަކުގައި އިމާރާތްކުރާ ގުރުއާނާބެހޭ މަރުކަޒުގެ މަސައްކަތް ކުރިއަށްދާގޮތް ވަޒީރު ބައްލަވައިލައްވައިފި


iPhone SE alun ufadhdhanee | Mihaaru\nއައިފޯން އެސްއީގެ އާ މޮޑެލްތަކެއް އެޕަލްއިން ނެރެން އުޅޭ ކަމަށް ބުނެވޭ\nއައިފޯން އަގު ހެޔޮކުރަން "އައިފޯން އެސްއީ" އަލުން އުފައްދަނީ\n06 ސެޕްޓެމްބަރ 2019 - 08:19 1 comment\nއައިފޯން އަގު ހެޔޮކުރުމަށް އެޕަލް އަށް ކުރެވެން ހުރި ހުރިހާ ކަމެއް ދަނީ ކުރަމުންނެވެ. ނަމަވެސް، އައިފޯނުގެ އަގުތައް ތިރިނުކުރެވިގެން އުޅެނީ އެޕަލް އަކީ އަމިއްލަ އަށް ހާޑްވެއާ އުފައްދާ ކުންފުންޏަކަށް ނުވާތީ އެވެ. އައިފޯނަށް ބޭނުންވާ ބައިތައް އުފައްދަނީ އެހެން ކުންފުނިތަކަށް ކޮންޓްރެކްޓަށް ދީގެންނެވެ.\nއައިފޯން އެސްއީ 2016 ގައި ތައާރުފުކުރީ އައިފޯނެއް ބޭނުންކުރަން އެދޭ އެކަމަކު ބޮޑު ހޭދައެއް ކުރެވެން ނެތް މީހުންނަށެވެ. ޗައިނާ އަދި އިންޑިއާ މާކެޓަށެވެ. އައިފޯން އެސްއީގެ ބައިތައް، އައިފޯން މަރުކާގެ ބާރުގަދަ ފޯނުތަކާ އަޅާ ކިޔޭ ވަރަށް ވުރެ ދަށް ނަމަވެސް، އައިފޯނަކުން ކުރެވޭ ތަޖުރިބާކުރެވެ އެވެ. އެ ހިތްހަމަޖެހުން ލިބެ އެވެ.\nއެޕަލް އިން އުފައްދަން މަސައްކަތްކުރާ އަގު ހެޔޮ އައިފޯނާ ބެހޭ ގިނަ މައުލޫމާތުތަކެއް އަދި ނުލިބެ އެވެ. ޓެކް ޚަބަރުތައް ގެނެދޭ ނޫސްތަކުން ބުނި ގޮތުގައި، އަންނަ އަހަރު ކުރީ ކޮޅު މި ފޯނު ނެރޭނެ އެވެ. އެޕަލް އިން އައިފޯން އެސްއީ އެންމެ ފުރަތަމަ ނެރުނީ ވެސް 2016 ވަނަ އަހަރުގެ ކުރީ ކޮޅު އެވެ.\nސްމާޓްފޯން މާކެޓްގައި އެޕަލް ދަނީ އަޑިއަޅަމުންނެވެ. ޗައިނާ އަށް އުފަން ސްމާޓްފޯން ކުންފުނިތަކުން އަގު ހެޔޮ ފޯނުތައް ނުބައްދަލު ހެޔޮ އަގުގައި ވިއްކުން ވެފައި ވަނީ އެޕަލް އަށް އުދާހަކަށެވެ. ޗައިނާ ކުންފުނިތަކާ ވާދަކުރެވޭ ވަރަށް އައިފޯނުގެ އަގުތައް ތިރިނުކުރެވުނު ނަމަވެސް، އަގު ހެޔޮ އައިފޯނުތަކުން ހެޔޮ ނަތީޖާއެއް ނިކުމެދާނެ ކަމަށް އެޕަލް އުންމީދުކުރެ އެވެ.\nއިތުރު ލިޔުންތައް އައިފޯން އެޕަލް ޗައިނާ އައިއޯއެސް އައިފޯން އެސްއީ


ފެޑާ އިން ފޭދޫ ސްކޫލް އަށް ޑިޖިޓަލް ނޯޓިސް ބޯޑެއް ހަދިޔާކޮށްފި\nށ. ފޭދޫ ތިމާވެށީގެ ތަރައްގީއަށް މަސައްކަތްކުރާ 'ފޭދޫ އެންވާރަމެންޓް ޑިވެލޮޕްމެންޓް އެސޯސިއޭޝަން (ފެޑާ)' އިން އެރަށު ސްކޫލަށް ޑިޖިޓަލް ނޯޓިސް ބޯޑެއް ހަދިޔާކޮށްފި އެވެ.\nފޭދޫ ޒުވާނުންގެ ފަންޑާއި ގުޅިގެން ފޭދޫ ސްކޫލަށް ހަދިޔާ ކުރި މި ޑިޖިޓަލް ނޯޓިސް ބޯޑާއި އެކު އެއަށް ބޭނުންވާ ހުރިހާ ވަޞީލަތެއްވެސް ފެޑާ އިންވަނީ އެ ސްކޫލާ ހަދިޔާކޮށްފައެވެ. އަދި ނޯޓިސް ބޯޑުގެ ސެޓަޕް ހަދާފައިވަނީ ވެސް ފެޑާ އިންނެވެ.\nފެޑާގެ ރައީސް އަޙްމަދު ސާމީ 'ތިލަދުން' އަށް މައުލޫމާތު ދެއްވަމުން ބުނީ މި ތަކެތި ހަދިޔާ ކުރަން ނިންމާފައިވަނީ ސްކޫލާއި ބައްދަލުކޮށް މި ވަގުތަށް އެންމެ ބޭނުންތެރި އެއްޗަކީ ކޮބާކަން އޮޅުންފިލުވުމުން، މިވަގުތަށް އެންމެ ބޭނުން ވަނީ ޑިޖިޓަލް ނޯޓިސް ބޯޑަކަށް ވާތީއެވެ.\nއަދި ނޯޓިސް ބޯޑުގެ ޓީވީ ގަނެފައިވަނީ ފޭދޫ ޒުވާނުންގެ ފަންޑުން ކަމަށާއި ޓީވީގެ އަގުގެ އެއްބަޔާއެކު ބާކީ ހުރި ހުރިހާ ސާމާނަކާއި ނޯޓީސް ބޯޑުގެ ސެޓަޕް ހަދާފައިވަނީ އެ ޖަމިއްޔާއިން ކަމަށް ފެޑާގެ ރައީސް ފާހަގަކުރިއެވެ.\nފޭދޫ އެންވާރަމެންޓް ޑިވެލޮޕްމެންޓް އެސޯސިއޭޝަން އެންމެ ފުރަތަމް ވުޖޫދަށް އައިސްފާވަނީ 2008 ވަނަ އަހަރުއެވެ. ތިމާވެށީގެ ތަރައްގީއަށް މަސައްކަތް ކުރާ މި ޖަމިއްޔާގެ މަސައްކަތްތައް މެދުކެނޑިފައި އޮތުމަށްފަހު ހިންގާ ގަވައިދު ބަދަލުކުރުމަށްފަހު އަލުން އެނބުރި އައިސްފައިވަނީ 2017 ވަނަ އަހަރުއެވެ.\nހެޔޮ އެދޭ ފަރާތަކުން ދީފައިވާ އިމާރާތެއްގައި މިހާރު ފެޑާގެ އޮފީސް ހިންގަމުން އަންނައިރު އެ ޖަމިއްޔާގެ އަމާޒަކީ އަމިއްލަ މަސައްކަތަކުން ރަނގަޅު އާމްދަނީ އެއް ލިބި އަމިއްލަ އޮފީހެއް ހެދުމާއި ރަށުގައި ހިންގޭ އެކިކަހަލަ ކަންތައްތަކުގައި ވީވަރަކުން އެހީވުން ކަމުގައި ޖަމިއްޔާގެ ރައީސް ސާމީ ބުންޏެވެ.\nފޭދޫގެ އެކިކަހަލަ ކަންކަމަށް މިހާރު ވެސް އެހީވަމުން އަންނަ ފެޑާއިން ދަނީ ކޮންމެ އަހަރަކުވެސް ފޭދޫގައި ތިބޭ ބެލެނިވެރިންގެ އަތުން އޯޑަރު ނެގުމަށްފަހު މާލެއިން ލިބޭ އަގަށް އެކްޓިވިޓީ ޔުނިފޯމް ފޯރުކޮށްދެމުންނެވެ.\nމީގެ އިތުރުން، ފޭދޫ ސްކޫލުން ވަނީ ފެޑާ އަދި ފޭދޫ ޒުވާނުންގެ ފަންޑަށް ޚާއްސަ ޝުކުރު އަދާކޮށްފައެވެ. އަދި ފެޑާ އިން ވަނީ މި ކަން ކުރުމުގައި އެ ޖަމިއްޔާއަށް އެކި ގޮތްގޮތުން އެހީ ވެދިން ފަރާތްތަކަށް ޝުކުރު އަދާކޮށްފައެވެ.\nފާހަގަ: ށ. ފޭދޫ, ށ. ފޭދޫ ސްކޫލް, ފޭދޫ އެންވާރަމެންޓް ޑިވެލޮޕްމެންޓް އެސޯސިއޭޝަން (ފެޑާ)\nފޭދޫގައި ހޭލުންތެރިކުރުމުގެ ހަރަކާތެއް\nށ.ފޭދޫ ކައުންސިލްގެ ލޯގޯއާއި ދިދަ ފަރުމާކުރުމަށް މުބާރާތެއް\nފޭދޫ ބޭރުތޮށި ލާން ބޭނުންވާ ހިލަައިގެ ދެވަނަ ޝިޕްމަންޓް ގެންގޮސްފި\nށ. ފޭދޫ ޕޮލިސް ޕޯސްޓް ރަސްމީކޮށް ހުޅުވައިފި\nށ. ފޭދޫ އަންހެނުންގެ ކޮމިޓީން ބޭއްވި ކޭކް ކޯސް ނިންމާލައިފި


Moosumah anna badhalthakaa gulhey action plane ah UN ge thaureef - vNews.mv\nމޫސުމަށް އަންނަ ބަދަލުތަކުގެ އެކްޝަން ޕްލޭނަށް އދ ގެ ތަޢުރީފް\nހަދީޖާ އާނަސްތު 05 January 2021, 16:50\nރާއްޖޭގެ މޫސުމަށް އަންނަ ބަދަލުތަކުގެ އެކްޝަން ޕްލޭން ނުވަތަ ނޭޝަނަލީ ޑިޓަރމައިންޑް ކޮންޓްރިބިއުޝަން (އެން.ޑީ.ސީ.) އަށް އ.ދ. ގެ މޫސުމަށް އަންނަ ބަދަލުތަކުގެ މުޢާހަދާ ގެ އެގްޒެކެޓިވް ސެކްރެޓަރީ ޕެޓްރީސިއާ އެސްޕިނޯސާ ތަޢުރީފު ކުރައްވައިފިއެވެ.\nމިކަން އެކަމަނާ ފާހަގަ ކުރައްވާފައިވަނީ، ރާއްޖޭގެ އެން.ޑީ.ސީ ހުށަހެޅުމާއި ގުޅިގެން މިނިސްޓަރ އޮފް އެންވަޔަރަންމަންޓް ޑރ. ޙުސައިން ރަޝީދު ޙަސަނަށް ފޮނުއްވި ސިޓީފުޅެއްގައެވެ.\nއެންވަޔަރަމެންޓް މިނިސްޓްރީން ބުނީ ކޮވިޑް 19 ގެ ގޮންޖެހުންތަކާއެކުވެސް ކަނޑައެޅިފައިވާ މުއްދަތަށް ރާއްޖޭގެ އެންޑީސީ އަޕްޑޭޓްކޮށް ހުށަހެޅުމަކީ ފަހާގަކޮށްލެވޭ ކަމެއްކަމަށް ޕެޓްރީސިއާގެ ސިޓީފުޅުގައި ހާމަ ކުރައްވާފައިވާ ކަމަށެވެ. އަދި ވަކިން ޚާއްސަކޮށް ރާއްޖެއިން، ޖައްވަށް ދޫކުރާ ވިހަގޭސް މަދުކުރުމަށް ކުރިޔަށްވުރެ ބޮޑަށް މަސައްކަތް ކުރުމަށް ހުށަހަޅާފައިވުމާއި އަދި ވަސީލަތްތައް ތަނަވަސް ވެއްޖެނަމަ 2030 ވަނަ އަހަރުގެ ނިޔަލަށް " ނެޓް ޒީރޯ " ޙާސިލްކުރުމުގެ ޢަޒުމުގައި ތިބުމަކީ ވަކިން ޚާއްސަކޮށް ފާހަގަކޮށްލެވޭ ކަންތައްތަކެއް ކަމަށް އެކަމަނާ ހާމަކުރައްވާފައިވާ ކަަމަށެވެ.\nމީގެ އިތުރުން، ޕެޓްރީސިއާގެ ސިޓީފުޅުގައި މޫސުމަށް އަންނަ ބަދަލުތަކަށް ހޭނުމަށް ހަރުދަނާ ގިނަ މަސައްކަތްތަކެއް ކުރުމަށް ރާއްޖެއިން ހުށަހެޅުމާއި، މީގެ ތެރޭގައި ކާރިސީ ހިރާސް އިތުރުކުރުމާއި، މިދާއިރާއިންވެސް މަސައްކަތްތަކެއް ކުރުމަށް ނިންމާފައިވުމަކީ، ރާއްޖެފަދަ މޫސުމަށް އަންނަ ބަދަލުތަކުގެ ނާޒުކުކަމަށް އެންމެ ބޮޑަށް ހުރަހެޅިފައިވާ ޤައުމަކުން ހުށަހަޅާ ވަރަށް މުހިންމު ކަމެއްކަމަށްވެސް އެކަމަނާ ވަނީ ވިދާޅުވެފައެވެ.\nމޫސުމަށް އަންނަ ބަދަލުތަކުން ލިބޭ ގެއްލުން ކުޑަކުރުމަށް ރާއްޖެއިން އިތުރު މަސައްކަތްތަކެއް ކުރައްވާނެ ކަމަށް ރައީސުލްޖުމްހޫރިއްޔާ ވަނީ ގިނަ މުނާސަބަތުތަކުގައި ފާހަގަ ކުރައްވާފައެވެ. ވަކިން ޚާއްސަކޮށް 2030 ގެ ނިޔަލަށް " ނެޓް ޒީރޯ " އެމިޝަން ޙާސިލުކުރެއްވުމަށް މަސައްކަތް ކުރައްވާކަމަށް އެމަނިކުފާނުވަނީ ވިދާޅުވެފައެވެ. އަދި މިކަމާއި ގުޅިގެން ގިނަ މަސައްކަތްތަކެއް މިނިސްޓްރީގެ ފަރާތުން ކަމާގުޅުންހުރި ދާއިރާތަކާއި ގުޅިގެން ކުރަމުންދާ ކަމަށް އެންވަޔަރަމެންޓް މިނިސްޓްރީން ވަނީ ބުނެފައެވެ.